
MĂRTURISIRE 


Mihail Sadoveanu a fost, de la primul contact cu opera sa, scriitorul 
asupra căruia am simtit mereu nevoia să revin „ca la apa cea bună”, ca să 
folosesc o comparaţie preluată chiar din una dintre ,„ cărțile” sale. 

Pe măsură ce experiența mea de lectură s-a îmbogăţit, proporțional cu 
anii pe care i-am lăsat în urmă, am descoperit, cu o tot mai mare încântare, 
noi şi noi aspecte ale universului artistic inepuizabil, circumscris operei 
sadoveniene. 

Valentele religioase, atât de bogate, ale scrisului sadovenian le-am 
perceput însă foarte târziu şi acest lucru a fost posibil numai după 1990, 
când am avut marea bucurie de a descoperi literatura teologică; lectura 
ferventă a unor lucrări aparținând marilor teologi, citați cu smerită 
gratitudine în paginile care urmează, m-a ajutat să-mi întregesc în mod 
fericit profilul spiritual şi să înțeleg ce importantă este, în procesul formării 
şi devenirii umane, îngemănarea dintre cultură şi religie şi, particularizând, 
dintre literatură şi religie. 

Noua grilă de lectură aplicată operei lui Sadoveanu a fost pentru mine 
o binecuvântare, descoperind, prin intermediul ei, nebănuite, până acum, 
valori de conţinut şi de expresie sadoveniană. Am scris această carte din 
dorința de a-i face şi pe alții, dar mai ales pe tineri, părtaşi la bucuria şi 
folosul spiritual al acestui mod de a-l citi pe Sadoveanu, fără ca el să 
excludă oricare altul. 

Mi-am asumat riscul de a mă ocupa de un scriitor pe care mulți îl 
consideră perimat şi despre care în ultimii ani se vorbeşte tot mai puțin, 
preferându-se „răfuiala ” post-mortem cu omul Sadoveanu; şi, mai ales, mi- 
am asumat riscul unei abordări a operei sale dintr-o perspectivă 
incompatibilă cu postmodernismul, care câştigă tot mai mult teren, în toate 
sectoarele vieții literare din zilele noastre. 


Am făcut acest lucru din convingerea personală, dacă îmi este permis 
să o am, că, înainte de a fi racordaţi la tot ceea ce înseamnă Europa de azi, 
trebuie să fim noi înşine, încercând să regăsim profunzimea fiinţei noastre 
naționale, după cei cincizeci de ani de comunism, care au fost tot atâţia ani 
de mutilare spirituală şi morală; ar fi păcat să o lăsăm din nou amenințată, 
de data aceasta de teama de a fi mai puţin europeni. Or Sadoveanu ne poate 
ajuta, pentru că el este unul dintre cele mai importante repere identitare din 
cultura noastră. 

„Căci în această ţară stă dreapta-credință” — a spus Sadoveanu, 
încercând să şi demonstreze această aserțiune prin scrisul său. Îşi mai 
păstrează ea astăzi valabilitatea? Sau mai este necesar să şi-o păstreze? 
Putem găsi răspunsul, coborând fiecare în adâncul din noi înşine, după 
modelul pe care ni-l oferă cu generozitate cea mai cuprinzătoare , Carte 
românească de învățătură”, dar şi, fie-mi îngăduit să adaug, „de simţire şi 
de rostire”. Cred şi mărturisesc că încă mai avem nevoie de ea. 


„Inţelegem mai ales ceea ce suntem pre-destinaţi 
să înțelegem, prin propria noastră vocaţie, orientare culturală sau a 
momentului istoric căruia îi aparţinem” 


MIRCEA ELIADE 


MIHAIL SADOVEANU — „HOMO RELIGIOSUS” 


Descendent, pe linie maternă, al unei vechi familii ţărăneşti de pe valea 
Moldovei, Sadoveanu va păstra, de-a lungul întregii sale vieţi, „privirea, 
auzul şi zâmbetul păstorilor din veac” (Anii de ucenicie). Pierderea timpurie 
a mamei, înainte de împlinirea vârstei de paisprezece ani, a avut, drept efect, 
o mai mare apropiere sufletească şi spirituală a tânărului Sadoveanu de 
rudele sale de la Verşeni: 


„Am devenit aliatul celor de-o lege cu maica mea. Tatăl 
meu s-a uitat într-o bună zi la mine cu uimire. Opuneam 
scepticismului său realitățile unui neam străvechi, închis cu 
severitate în disciplina datinilor lui” (Anii de ucenicie). 


Aici găsim şi unul dintre temeiurile credinței lui Sadoveanu, căruia i se 
va adăuga, în aceiaşi ani ai formării sale, lectura Bibliei; acesteia tânărul de 
nici cincisprezece ani îi acorda o mare atenţie, notându-şi chiar versete care- 
| impresionau mai mult, cum erau acelea din Isaia, transcrise şi în Anii de 
ucenicie. 

În aceeaşi operă, consacrată anilor formării sale, găsim şi o altă dovadă 
a preţuirii deosebite de care Cartea cărților se bucura din partea lui 
Sadoveanu: numit copist la Casa Şcoalelor, acesta îi sugerează ministrului 
culturii de atunci, Spiru Haret, editarea Bibliei în număr suficient de 
exemplare, el considerând că aceasta 


„ar trebui distribuită gratis în orice colibă a ţării; să stea 
subt icoane şi-n casa cărturarului, şi-n casa analfabetului, la 
acesta din urmă cu nădejdea că va veni şi ştiutorul de carte 
care s-o deschidă”. 


Anii de ucenicie ne oferă şi pasaje de o înfrigurată emoție în fața 
miracolului divin şi în care percepem unele ecouri ale psalmilor cu care 
Sadoveanu era familiarizat, el traducând un mare număr dintre aceştia în 
limba româna: 


„Domnul Dumnezeul meu n-a pus număr timpului său, ca 
oamenii; toate faptele, toate evurile, toate roiurile de 
încercări nenumărate cât năsipurile oceanelor îi sunt 
prezente şi juxtapuse. Domnul Dumnezeul meu n-are nici 
una din înfăţişările revelate; e cuvânt, după versetul 
evanghelistului. Spiritul său e în inteligența florilor, a 
cristalelor şi a fraților mei vertebratele şi nevertebratele; în 
monera şi în bobul de grâu, în energia vânturilor şi valurilor, 
în codri şi în ierburile pustiilor; în viață şi moarte, care sunt 
acelaşi lucru.” 


Un loc însemnat în ansamblul operei sadoveniene îl ocupă lucrările 
cu caracter religios, din păcate prea puţin cunoscute, unele dintre ele fiind 
editate doar o singură dată: Genoveva de Brabant, 1910, (reluată în Măria 
sa Puiul pădurii), Lacrimile ieromonahului Veniamin (1926), Din vieţile 
sfinţilor: vol.I: Spre Emaus, vol. al II-lea: Sfintele amintiri ( în colaborare 
cu D. D. Pătrăşcanu, 1926), Istoria sfinţilor Varlaam şi Ioasaf de la India 
(1930), Rut în volumul Fantazii răsăritene (1946), Inima noastră (1934), 
Legende sfinte (1947). În manuscrisele sadoveniene au rămas şi alte lucrări 
cu caracter religios; ocupându-se cu descifrarea şi valorificarea acestora, I. 
Oprişan a publicat în anul 1992 volumul Psalmii în traducerea lui M. 
Sadoveanu (Editura Saeculum, Bucureşti); pe lângă cei 91 de psalmi, despre 
care I. Oprişan crede că au fost traduşi între 1934-1940 şi „cizelaţi, probabil, 
între anii 1948-1952”, volumul mai cuprinde traducerea Capitolului I din 
Geneza, precum şi câteva creaţii lirice proprii realizate în maniera psalmilor 
şi străbătute de un puternic patos religios: 


„Doamne-Dumnezeule! 


Măreţ e numele tău peste tot pământul, 
Din strălucirea ta cerurilor ai dăruit. 
Măreţia ta cine-ar putea-o slăvi? 


Căci eşti mai presus de orice slăvire”l 


Filonul religios va deveni o constantă a întregii creaţii sado-veniene. 
Receptivitatea scriitorului faţă de aspectele religioase ale existenţei are însă 
şi o explicaţie oferită de contextul cultural în care acesta se afirmă, dominat 
de revista Viaţa Românească, „spre care au venit mai toţi scriitorii 
importanţi ai țării” atât înainte, cât şi după primul război mondial, deoarece 
aceasta a militat în ordinea literar-estetică pentru specificul naţional”, dar 
fără ca „acest spirit doctrinar să se aşeze ca o stavilă în calea esteticului, 


respectat ca o instanță suverană”2. În perioada interbelică, căreia îi este 
circumscrisă o bună parte a creației de maturitate a lui Sadoveanu, problema 
specificităţii noastre etnice avea o puternică tentă creştin-ortodoxă. Într-o 
lucrare de referință în acest sens, Dimensiunea românească a existenței, 
Mircea Vulcănescu demonstra că existenţa este percepută de neamul nostru 
drept o „petrecere vegheată şi dirijată de ochiul lui Dumnezeu”, aserţiune 
ilustrată în mod magistral de Sadoveanu în opera sa. El dispune de o 
capacitate uimitoare de depăşire a accidentalului şi imediatului, în cuprinsul 
operei sale efemerul dizolvându-se perma-nent în etern, provizoriul în 
absolut, particularul în general, concretul în abstract, limitatul în nelimitat, 
precisul în inefabil, profanul în sacru. 

Perspectiva din care Sadoveanu priveşte realitatea se dilată şi se 
adânceşte în virtutea unei porniri organice spre surprinderea esenţialului, 
fapt care conferă operei sale valoarea de „sinteză inefabilă a unui popor 
bătrân”, (George Călinescu), a cărei existență este „observată în constantele 


ei spirituale, în manifestări esențiale şi ipostaze supreme”3, între care se 
impune pregnant aceea care stă sub semnul sacrului. Sadoveanu 
configurează, astfel, în opera sa, cum observa cu pertinenţă criticul Nicolae 


Manolescu, „un univers țărănesc ideal, desăvârşit”A, o lume pilduitoare, 
pentru care componenta religioasă a existenţei este de cea mai mare 
însemnătate. 

Cu intuiţia genială a tot ceea ce reprezintă identitatea noastră naţională, 
Sadoveanu acordă o deosebită atenție coordonatei religioase a existenței 
oamenilor acestui pământ; el a relevat în opera sa faptul că elementul 
religios „pătrunde în cele mai intime cute ale sufletului, până în cele mai 


pozitive manifestări ale acestuia, colorând în acest fel întreaga activitate, 


toate expresiunile de viaţă”5 ale acestuia, cum observa Ernest Bernea. 
Sadoveanu se înscrie, astfel, în categoria acelor autori profani pe care 
Nicolae Steinhardt îi consideră „revelatori”, deoarece „sunt acei care mai 
ales exprimă sentimentul religios al unei naţiuni, adeziunea ei la Misterul 
fascinant şi cutremurător, la ei palpită duhul credinţei, esenţa vie a acesteia, 


în timp ce autorii de specialitate pot fi doar interesanți”®. 
Dimensiunea religioasă care întregeşte fericit universul operei lui Sadoveanu 
se constituie într-un argument peremptoriu al concluziei la care ajunge 
Constantin Ciopraga, unul dintre cei mai competenți cercetători ai acestei 
opere, aceea că autorul ei „este atât de profund al nostru”. 


NOTE 


1. I. Oprişan, Psalmii în traducerea lui M. Sadoveanu, Bucureşti, 
Editura Saeculum, 1992, p. 11 

2. Z. Ornea, Viaţa Românească — 90 de ani de la întemeiere, în 
România literară, nr. 6/1996, p. 8-9 

3. Ion Vlad, Convergenţe, Cluj-Napoca, Editura Dacia, 1972, p. 226 

4. Nicolae Manolescu, Descrierea Moldovei, în România literară, nr. 
29/1974 

5. Ernest Bernea, Spaţiu, timp şi cauzalitate la poporul roman, 
Bucureşti, Editura Humanitas, 1997, p. 135 
6. Nicolae Steinhardt, Monahul de la Rohia răspunde la 365 de întrebări 
incomode adresate de Zaharia Sângeorzan, Bucureşti, Editura revistei 
Literatorul, 1992, p. 61 

COORDONATA SACRĂ A TIMPULUI 
ȘI SPAŢIULUI 


Emblema  sacralității marchează adesea în opera sadoveniană 
componentele fundamentale ale universului circumscris ei şi ne introduce în 
ceea ce Aurel Codoban numea „câmp al realității exemplare” în care 
„transcenderea, care este conţinutul sacrului la nivelul ființei umane, se 


precizează mai mult primind structuri spaţiale şi temporale”. 


Una dintre lucrările sadoveniene în care suflul religios este deosebit de 
pregnant, constituindu-se ca o permanență în pagi-nile sale, este Fraţii 
Jderi. Cercetătorii au remarcat noua viziune pe care Sadoveanu o aduce 
asupra istoriei, realizând ceea ce Constantin Ciopraga numeşte „mithistorie”, 
adică „o privire sintetizatoare, aliaj de pământesc şi transcendent, o nouă 


realitate, întregită mitic”.2 Supradimensionând elementul mitic, Ciopraga, 
asemenea altor cercetători ai operei sadoveniene, a trecut mult prea repede 
peste elementul religios omniprezent, cel puţin în pagi-nile trilogiei, 
asimilându-l de multe ori miticului şi eludându-l în acest fel. 

În Fraţii Jderi, Moldova este evocată într-o perioadă privilegiată a 
istoriei sale, când pronia divină a transformat-o într-un pământ binecuvântat. 
Chiar din primele capitole Sadoveanu vorbeşte despre „o întocmire neclătită 
aşezată de Dumnezeu”, care influențează benefic stihiile. Moldova 
traversează, astfel, o perioadă fastă, în care 


„ploile cădeau la timp, iernile aveau omături îmbielşugate, 


iazurile stăteau liniştite în zăgazuri; morile şi pâraiele cântau 
în văi; prisăcile se înmulţeau în poienile pădurilor”. 

În mod semnificativ pentru traiectoria luminoasă pe care se înscrie 
destinul Moldovei în timpul domniei lui Ştefan cel Mare, percepem mereu în 
paginile trilogiei un „duh al sărbătorii” creştine, timpul cotidian alternând, 
periodic, cu unul festiv, legat de derularea sărbătorilor religioase, „puncte 
luminoase ale unui calendar în care timpul are nu atât valoare cantitativă, cât 


una calitativă”3. 
De altfel, începutul trilogiei se identifică, în mod simbolic, cu 
sărbătoarea Sfintei Inălțări;, numele acesteia sugerează „legătura cu 


absolutul” în care Ernest Bernea consideră că rezidă esenţa sărbătorii 
creştine în societatea arhaică românească, „un timp sacru, în care om şi 


natură se transfigurează” 4 Sfânta Înălţare reprezintă hramul Mănăstirii 


Neamţului, „cea mai puternică vatră monahală româ-nească”5 în perioada 
aceea; sărbătoarea este un prilej ca aici să se adune „un mare număr de 
norod”, acesta bucurându-se de belşugul ce îndreptăţeşte „faima de primire 
de oaspeți a mănăstirii”. Oamenii adunaţi aici aşteptau cu emoție sosirea 
domnitorului şi se degajă din aceste prime pagini ale lucrării acel „sentiment 


luminos al împărtăşirii tuturor din acelaşi sens”6 


lui Vasile Băncilă, trăirii sărbătorii la români. 

Bucuria comuniunii depline cu celălalt este însoțită de euforia naturii, 
căci sărbătoarea sub semnul căreia plasează Sadoveanu începutul trilogiei 
sale coincide, calendaristic, cu momentul în care se reeditează ceva din 
splendoarea edenică a acelui „illud tempus auroral” (Mircea Eliade): 


„ specific, conform opiniei 


„In livezile mănăstirii mai erau meri înfloriți, soarele îi 
pătrundea de o aburire trandafirie”. 


Peisajul pare aureolat de o lumină ireală, sugerată şi prin sintagma 
„puzderie de soare”. În termeni blagieni am putea vorbi despre „perspectiva 


3» 


sofianică” conform căreia în lumea românească se manifestă un „duh al 


împreunării bisericii cu natura”. Astfel, la sosirea domnitorului, lumina de o 
intensitate neobişnuită care transfigurează peisajul este dublată, în registru 
auditiv, de un element la fel de înălțător: „văzduhul primăverii s-a umplut 
deodată de freamătul clopotelor”. Sadoveanu realizează, aşadar, un decor în 
consonanță cu solemnitatea ceremonialului religios de întâmpinare a 
voievodului: 

„Pe când suna încă axionul, vlădica Iosif înainta, 
cădelnițând între făcliile diaconilor;, apoi, primind Sfânta 
Evanghelie de la cei care o purtau, o înfățişa măriei sale ca 
să îi sărute icoanele de smalţ, aşezate în chip de cruce”. 


Sadoveanu preia viziunea populară asupra timpului, care nu mai e „o 
înşiruire de clipe deşarte, aducătoare de cazne sau distrugătoare de bucurii, ci 
e înălțat la rangul de maiestate, fiindcă în făgaşul lui sunt prinse 


sărbătorile”8, cum observa Vasile Băncilă. Durata epică a romanului Frații 
Jderi va fi marcată şi de alte sărbători creştine, când oameni şi natură cunosc 
aceeaşi stare harică. Astfel, o altă sărbă-toare evocată de autor, consacrată 
Sfinţilor Împărați Constantin şi Elena, este pentru oameni o altă zi „de 
petrecere şi odihnă”, cuvântul petrecere are în acest context un sens diferit 
de acela pe care i-l atribuim astăzi. Încercând să salveze şi acest cuvânt 
„îngropat în uitare”, dacă avem în vedere sensurile sale prime, Constantin 
Noica relevă marea bogăţie de înţelesuri pe care el o avea în limba veche; 


dintre acestea, acela de „înţelegere, prietenie, însoţire” 9 este re-actualizat 
aici de Sadoveanu pentru a surprinde unitatea comunității de la Timiş, 
solidaritatea, impresia de organicitate pe care o lasă prin trăirea timpului 
sacru al sărbătorii. 

Natura cunoaşte acum 


„aşa cumpănă a văzduhului, încât toate păreau mai pline de 
farmec decât aiurea. Peste apa cea de gheață a Moldovei 
plutea o limpezime aşa de curată în care ciocârliile dădeau 
slavă lui Dumnezeu, suind şi coborând pe trepte de cântec”. 


Şi de această dată sublimul naturii este relevat, vizual, prin elemente 
care poartă conotația luminii, iar auditiv, în mod comple-mentar 
transcendentului care coboară”, adică prin cântec. 

Remarcăm din nou sensul ascensional al elementului auditiv, 
transformat în glas de laudă adusă lui Dumnezeu. Asemenea lui Blaga, 
Sadoveanu a intuit în cazul ciocârliei elemente care reverberează în zona 
sacrului. Următoarele consideraţii ale poetului-filosof par cel mai pertinent 
comentariu al imaginii ciocârliei în viziunea sadove-niană: „Zborul ciocârliei 
este singurul act din regnul animal care poate fi interpretat ca act ritual. 
Zborul ciocârliei este o spirală înălțătoare, care închipuie o arhitectură 

religioasă. Ciocârlia clădeşte în fiecare zi un fel de turn babilonic, dar nu 


spre a înfrunta pe Dumnezeul luminii, ci spre a-l preamări”10. Astfel, 
parafrazându-l pe G. I. Tohăneanu, „Ceahlăul” prozei se lasă „străluminat” 
de un alt „luceafăr” al poeziei noastre. Proiectând o astfel de viziune asupra 
naturii, Sadoveanu demonstrează că acea purificare şi transfigurare pe care o 
presupune sărbătoarea „nu se opreşte numai la om; sărbătoarea schimbă 


lucrurile, schimbă totul, om şi natură, le tonifică şi le înfrumuseţează”| L 

Patosul sărbătorii creştine îşi pune pecetea şi asupra frazei sadoveniene; 
fragmentele menţionate impresionează nu doar prin reprezentările imagistice 
pe care le vehiculează, ci şi prin tonalitatea amplă, maiestuoasă a frazei, prin 
dispunerea într-un impetuos crescendo a segmentelor sintactice; aceste 
elemente conferă textului sadovenian înălțătoare vibrații imnice, trimițând, 
adesea, la mlădierile melodice solemne ale unor vechi cântece de strană. 

Sânpetru devine în trilogia Fraţii Jderi un alt prilej de împreună- 
petrecere în spiritul sobornicesc al ortodoxiei. Frecventarea bisericii se face 
cu pioşenie, fapt redat într-un mod pe cât de simplu, pe atât de semnificativ, 
prin utilizarea unei sintagme tipice limbajului cucernic al drept-măritorilor 
creştini: „sfânta biserică”. Trăirea înălțătoare sub semnul sărbătorii creştine 
este exprimată prin aceleaşi inspirate îmbinări lexicale, de mare efect 
expresiv: „ceas de alinare” sau „suflete îmblânzite”, Sadoveanu surprinzând 
şi subliniind din nou starea dominantă aferentă sărbătorii creştine: evlavia; 
aceasta reiese şi din ţinuta îngrijită a oamenilor „îmbrăcaţi curat ca într-o 
sfântă zi”, precum şi din actul hieratic în care se transformă cinstirea 
oaspeților adunaţi în curtea Jderilor, aici ospățul de sărbătoare, adică 
„comesenia”, considerată de Nicolae Steinhardt ca fiind consubstanțială 
colec-tivității creştine, ia un aspect frugal, devenind un fapt de o mare 
simplitate, dar şi de o mare încărcătură simbolică: 


„Jupâneasa Ilisafta Jderoaia s-a sculat cu grăbire şi s-a dus 
să deie poruncă de colăcei proaspeți, miere limpede şi apă 
de izvor, pentru oaspeții săi”. 


Este acesta şi un mod de celebrare a împlinirii sub semnul căreia, prin 
binecuvântarea divină, stau elementele firii în acest „cap de vară” pe care îl 
reprezintă Sânpetru. 

Sadoveanu surprinde cu o artă deosebită momentul de plenitudine al 
naturii, când ipostaza paradisiacă este reactualizată prin viziunea amplă 

asupra acesteia; el redă, caleidoscopic, „livada cu cireşii în pârg”, teii 
înfloriți de la poarta Jderilor, „iarba înflorită într-o mie de feţe”- toate 
acestea împresurate de „o mireasmă caldă ce umbla în tot cuprinsul”. 
Aceeaşi stare cuforică o cunosc şi vieţui-toarele, de la albinele „care treceau 
ca un şuvoi înalt de la prisacă spre fânaţurile din şes şi îndărăt” la pasărea 
„care învaţă să fluiere” sau la „o pereche de veverițe care fugeau răsucit pe 
un trunchi de fag bătrân”. 

O impresionantă amplitudine cunoaşte în Fraţii Jderi sărbă-toarea 
Sfintei Adormiri a Maicii Domnului, cu care se încheie, într-un mod 
apoteotic, seria sărbătorilor estivale evocate de Sadoveanu în paginile acestei 
opere. Ziua de 15 August devine, din poruncă domnească, sărbătoarea 
întregii țări şi semnificaţia ei religioasă este completată cu o puternică nuanţă 
doxeologică, ea devenind şi un prilej de preamărire a lui Dumnezeu pentru 
revărsarea îndurării Sale nemărginite asupra oamenilor şi ţarinelor, care au 
dat miraculos belşug de roade: 


„Spicele erau mari cât degetul mijlociu al unui bărbat 
plugar. La treier boabele se desfăceau grele şi tari, c-un 
sunet de sticlă”. 


Oameni şi vieţuitoare se bucură într-un echilibru al firii care aminteşte, 
în acest ceas binecuvântat al supremei împliniri, armonia şi pacea dintru 
începuturi. 

Natura devine iarăşi, din aceeaşi perspectivă sofianică, o imensă 
catedrală în care oamenii aduc slavă lui Dumnezeu pentru marea Sa 
milostivire, arătată tuturor, deopotrivă: 


„A ieşit Țara în mirişti sub soarele asfinţitului verii ca să dea 
închinare şi laudă Domnului Dumnezeu pentru holde.[...] 
Preoţii binecuvântau noroadele adunate, ridicând crucea. 
Paserile cerului şi dihăniile pământului primiră şi ele bine- 
cuvântare, după rânduiala acestui pământ al Moldovei”. 


Sadoveanu reliefează din nou un moment privilegiat, de dumnezeiască 
transfigurare a omului şi a firii, marcat de un cere-monial grandios, la care 
participă, într-o unitate deplină, toate cele însuflețite. 

Duhul sărbătorii palpită, cu aceeaşi forță emoţională, şi în paginile altor 
opere sadoveniene. În Valea Frumoasei apare noaptea unică a Sfintei 

Învieri, celebrată printr-un ceremonial de dimensiuni cosmice, în care 
strălucirii de o suprafirească măreție a cerului i se adaugă, pe pământ, făcliile 
purtate cu cutremur de oameni cuprinşi de fiorul marii sărbători, acesta 
vibrând şi în glasurile înfrățite care înalță către slava cerească sfânta cântare 
pascală: 


„Între nopțile senine, aceasta s-a întâmplat să fie cea mai 
înaltă, cu toate constelaţiile licărind ca nişte flori de gheaţă. 
Toţi prietinii care ne aflam acolo am ieşit cu făclii de brad, 
înconjurând cu lumini şi cântări casa. S-a proclamat pentru 
ziua sfântă pace deplină în păduri şi ape.” 


Pluralul lumini, sintagmele cu conotaţii din aceeaşi sferă semantică, 
dublate, auditiv, de un alt plural, cântări, sugerează, apoteotic, valoarea 
Sfintei Învieri de sărbătoare a sărbătorilor, Sadoveanu exploatând, imagistic, 
în mod inspirat valoarea luminii de simbol pascal. 

Frumuseţea celei mai mari sărbători a Bisericii Ortodoxe se răsfrânge, 
în viziunea sadoveniană, şi asupra naturii; în Ţara de dincolo de negură, de 
pildă, sunt evocate florile Paştelui, „ca nişte zâmbete de zăpadă”, lexemul 
zăpadă transformat în estem dobân-dind bogate semnificații din aceeaşi arie 
semantică a luminii. Delicatele reprezentări florale puse sub semnul marii 
sărbători reprezintă un mod de celebrare a acesteia prin sublimul unui alb 
extatic, de parcă realitatea terestră s-ar fi metamorfozat într-o lume de 
aeriene ingenuități. 

În Nopțile de Sânziene există o pagină antologică, consacrată de 
Sadoveanu unei alte nopţi de sărbătoare în care, printr-o impetuoasă 
revărsare de lumină, se produce o infuzie de sacru în lumea terestră: 


„În noaptea aceea a Sfântului Ion de vară, se schimbă 
crugul cerului după porunca cea prea înaltă; în acel ceas al 
cumpenei, Dumenezeu a orânduit pace între toate animalele, 
jigăniile şi paserile. Ca dintr-o toacă de la o mănăstire din 
cer, s-a auzit de trei ori: toc-toc-toc. Din văzduhul miezului 
nopții începu să ningă o lumină albă”. 


Miracolului naturii îi corespunde, sub pana prozatorului-poct, 


transformată, de data aceasta, în penelul unui pictor impresionist, un 
adevărat miracol al cuvântului. Nu doar realitatea, ci şi cuvintele limbii 

române se sadovenienizează (Zaharia Sângeorzan) prin utilizarea lor în 
sintagme imprevizibile, de o neobişnuită putere expresivă. Una dintre 
acestea apare în propoziţia „[...] începu să ningă o lumină albă”; verbul a 
ninge îşi schimbă aici statutul morfologic, devenind tranzitiv, iar efectul 
acestei schimbări îl reprezintă o imagine cu puternice reverberaţii biblice, 
amintind de lumina taborică. 

Asupra sărbătorii Sânzienelor Sadoveanu revine în lucrarea intitulată 
chiar 24 Iunie; de data aceasta natura este redată în plină zi şi autorul 
surprinde o altă ipostază a acesteia, cu o puternică tentă edenică, conferită de 
imaginea torentului floral proiectat, feeric, pe un fundal luminos: 


„Era o grădină sălbatică, înflorită din nou de la nuferii din 
baltă până la malurile uşor înclinate. Volburi se răsuceau pe 
trestii, irişi galbeni deschideau cărări, boschete de tamarix 
îşi atârnau strugurii dulce mirositori. După sălcii urmau 
pâlcuri de salcâmi înfloriți încă, al căror parfum părea că se 
târăşte nevăzut şi nesimtit pe oglinda luciului”. 


Bogatele reprezentări imagistice florale sunt învăluite de efluvii 
olfactive care sporesc vraja cu care se încarcă din nou pagina sadove-niană. 
Şi iarăşi se impune lumina, a cărei intensitate neobişnuită în plin anotimp 
estival este subliniată şi prin tautologia „oglinda luciului”. 

Acordând o atât de mare atenţie sărbătorii creştine, Sadoveanu nu 
putea ignora ziua de duminică, „sărbătoarea prin excelență” (Ernest Bernea) 
în mediile arhaice de viaţă. În romanul Neamul Şoimăreştilor există două 
secvenţe în care autorul prezintă satul Şoimăreşti în zi de duminică şi face 
acest lucru de fiecare dată din perspectiva eroului principal, Tudor Şoimaru, 
reîntors în locurile sale natale. Vechiul sat răzăşesc apare, de fiecare dată, ca 
un tot omogen, armonios, învăluit într-o atmosferă calmă, luminoasă: 


„Satul cu casele mari acoperite cu stuh, case curate, 
răzăşeşti, se întindea într-o vâlcică, sub poale de pădure. 
Apa Răutului curgea pe vale, subţire şi limpede. Nuci mari 
se ridicau din vii şi un grangur cânta în pacea satului, în 
lumina dimineții. Era o zi de duminică şi toaca începu să 
sune în clopotniţa bisericii albe c-o duruire melodioasă”. 

Remarcăm mulțimea sintagmelor relevante pentru ideea de puritate şi 
linişte asociate acestor locuri: case curate, apa limpede, lumina dimineții, 
pacea satului. Atenţia autorului se opreşte asupra bisericii, percepută drept 
centru luminos în jurul căruia pulsează viața satului. În acest sens este de 
un mare efect expresiv epitetul albe, deşi, din punct de vedere stilistic, este 
de o simplitate extremă. 

Elementul auditiv corelativ bisericii, o duruire melodioasă care se 
împrăştie în văzduh din clopotniță, generează impresia de măreție, 
augmentată de verbul la imperfect din propoziţia :"Clopotele bisericii 
cântau”. Remarcăm din nou sensibilitatea auditivă ieşită din comun 
caracteristică lui Sadoveanu, precum şi predilecţia acestuia pentru 
elementele din această arie de percepţie, menite a sugera extazul religios, ca 
stare dominantă a locuitorilor satului în luminata zi de sărbătoare, când paşii 
lor se îndreptau cu pioşenie către sfântul locaş. 

Edificatoare pentru cucernicia creştinilor din Şoimăreşti sunt şi 
imaginile picturale prin care Sadoveanu surprinde amănunţit veştmintele lor 
sărbătoreşti: 


„Femei şi fete cu caţaveici de vulpe şi cu fuste de lână, 
dungate cu vrâste galbene şi roşe pe fond negru, veneau la 
leturghie. Femeile aveau broboadă cafenie pe cap; fetele 
erau cu capetele goale, gătite cu flori de grădină. [...] 
Veneau şi răzeşi în urma lor, îmbrăcaţi în straiele cu care 
aveau obiceiul să iasă la oaste: ciubote de piele roşă, 
pantaloni largi şi încrețiți în jurul mijlocului dintr-un şiac 
cafeniu şi ilice negre cu nasturi rotunzi din argint”. 


Rafinamentul vestimentaţiei somptuoase întăreşte ideea că slujba de 
duminică, leturghia, este un act de o solemnitate gravă, trăit cu evlavie de 
întreaga colectivitate rurală. 

În aceleaşi coordonate este evocată şi o altă descindere a lui Tudor 
Şoimaru în satul său natal. Deşi e toamnă, satul apare aureolat de aceeaşi 
strălucire calmă: 


„Un soare blând răsări a doua zi, într-o duminică, ş-o lumină 


prietinoasă se împânzi peste sat, asupra căsuţelor albe ş-a 
livezilor desfrunzite”. 

Iar sunetele grave, pătrunzătoare, ale clopotului accentuează caracterul 
înălțător al zilei de sărbătoare: 


„Clopotul suna în turnul bisericii vechi prelung, şi tremura 
cântarea lui până la mari depărtări, unde se amestecă cerul şi 
pământul într-o brumă alburie şi-ncepe spre Mare sălbatica 
stepă”. 


Reverberațiile cosmice ale clopotului generează cutremurul sacru al 
întregii firi într-o imagine în a cărei realizare verbele la timpul imperfect 
dobândesc, din nou, un contur expresiv deosebit. 

Deoarece în tradiția ortodoxă cultul morților ocupă un loc însemnat, 
există în calendarul ortodox şi sărbători speciale consacrate acestora, unele 
dintre ele regăsindu-se şi în opera lui Sadoveanu: 


„[...] de Sfântu Alexandru, la noi e mare prăznuire pentru 
morți. les muierile cu pomeni pe toate mormintele” (Nopțile 
de Sânziene). 


In satul Şoimăreşti, unde țintirimul se află în vecinătatea bisericii, 
fiecare sărbătoare în care oamenii vin la biserică este şi un prilej de aducere- 
aminte şi cinstire a morţilor: 


„Slujba, după tipicul cel mare, se petrecu în linişte şi 
gospodarii ieşiră în ţintirimul larg. Pe morminte căzuseră 
florile şi putrezeau. Femeile umblau, îşi căutau morţii şi le 
aprindeau candele. lar bătrânii, rezemaţi în toiegele lor, 
grăiau încet, privind cum trec peste locaşurile veşnice fire 
lungi şi argintii de mătasea morţilor”. 


Astfel, în viziunea sadoveniană, cimitirul, departe de a fi un loc 
dezolant, îndeamnă, dimpotrivă, la calmă reculegere, sub irizările blânde ale 
unei zile de toamnă târzie. 

Sărbătorile au în societatea arhaică, evocată constant de Sadoveanu în 
creaţiile sale, şi semnificaţii pragmatice, ele jalonând diferite activități 
specifice acesteia. De pildă, în Fraţii Jderi se precizează, la un moment dat, 
că „la Sântilie, prisăcarii bat mătcile slabe şi le scot fagurii”; în aceeaşi 
lucrare, părintele Stratonic caută două ierburi de leac, omagul şi fumul 

pământului, într-o sfântă zi, aceasta fiind ziua Sfintei Înălţări. Prelucrarea 
rădăcinii de omag stă, de asemenea, sub pecetea sacrului, aceasta fiind 
„binecuvântată şi ţinută nouăzeci şi nouă de zile la icoana făcătoare de 
minuni”. 

Şi în Nopțile de Sânziene sărbătorile creştine reglează mersul 
existenţei în comunitatea rurală, aspect despre care vorbeşte Sofronie Leca: 


„Dacă îmi dă voie măria ta, am să îi mărturisesc că eu n-am 
adoptat calendarul nou. La Sfântu Ilie trebuie să înfăţişez la 
curte păpuşoi nou de copt; la Foca nu ni-e îngăduit să 
lucrăm, ca să nu ni se aprindă girezile; la Sfântu 
Pantelimon dau căciuli şi cojoace slujitorilor la oi şi la vite, 
căci, deşi căldura e în toi, pentru ei s-a arătat semnul iernii”. 


Sărbătorile creştine străvechi marchează în comunitatea arhaică şi 
derularea anotimpurilor, a ciclurilor de viaţă ale naturii, şi astfel, în 
calendarul creştin ortodox succesiunea sărbătorilor reflectă, în bună parte, 
marile schimbări ale firii din cursul unui an. Venirea toamnei, de exemplu, 
este anunțată de ziua Tăierii Capului Sfântului loan Botezătorul în care 


„ca şi cum s-ar fi produs o catastrofă simbolică şi nesim-ţită, 
lumina şi-a schimbat aurul, au trecut pe sub cer nouri 
învălmăşiţi care au scuturat burniţi şi ploi, s-au ciocnit 
vârtejuri de vânturi contrare” (Poveştile de la Bradu 
Strâmb). 


Remarcăm modul în care aspectele dramatice ale naturii sur-prinse în 
prag autumnal (nori învălmăşiţi, vârtejuri de vânturi) intră în rezonanţă cu 
semnificaţiile tragice ale sărbătorii creştine. 

Pentru muntenii din opera sadoveniană, începutul iernii coincide cu 
sărbătoarea Sfinţilor Arhangheli, iar sfârşitul ei se identifică cu Sfânta 
Înviere, când muntele începe, treptat, să-şi regăsească animația şi prietenii: 


„Dar după Sfinţii Arhangheli, muntele e aproape singur. 
Stânile, odăile şi casele se pustiesc; rămân numai câțiva 
paznici cu muierile şi pruncii; şi îi închide iarna acolo sus. 
De abia la aprilie ne ducem să îi mai vedem ce fac, îi 
întrebăm de căprioare şi ciute, de cucoşi de munte şi 

păstrăvi, de lupi, jderi şi râşi — ş-apoi petrecem cu ei Sfânta 
Inviere” (Poveştile de la Bradu Strâmb), 


sărbătoare care însoţeşte, aşadar, începutul miraculoasei renaşteri a naturii . 

Chiar şi la nivelul vechii familii de tip rural, evocată adesea de autor, 
evenimentele care au loc în sânul ei sunt raportate de membrii acesteia tot la 
sărbătorile religioase. Edificatoare în acest sens este familia de oieri de pe 
valea Tarcăului, în care s-a permanentizat obiceiul ca stăpânul casei, 
Nechifor Lipan, să plece la Dorna pentru negoţul cu oi pe la Sâmedru şi să 
se întoarcă la ai săi în prejma sărbătorii Sfinţilor Arhangheli. 

Aducând o viziune complexă asupra sărbătorii, pe care o extinde, de 
cele mai multe ori, asupra întregii firi, Sadoveanu acordă o atenţie mică 
sărbătorilor hibernale. Iar atunci când se opreşte, totuşi, şi asupra vreunei 
sărbători circumscrise acestui anotimp, el o plasează într-o perspectivă 
temporală mult mai amplă, aşa cum procedează în Baltagul, când se referă 
la ziua de Bobotează, în care 


„părintele Daniel Milieş a binecuvântat fântânile, şi 
izvoarele, şi toate apele; [...] pădurea de pe Măgura era 
îmbrăcată în promoroacă, cerul se boltea verde, râpile erau 
pline de troiene”. 


În mentalitatea străveche a oamenilor acelor locuri, splendoarea lilială a 
naturii este de bun augur pentru anul care tocmai începe, ei crezând „că 
promoroacă în ziua de Bobotează arată an îmbielşugat”. 

Despre corespondenţele tainice dintre anotimpurile care au, drept 
embleme, sfintele sărbători, Sadoveanu aflase încă din anii copilăriei: 


„După vechi ştiinţi, dacă într-un an Sfântu Neculai nu-i 
podar, atunci vremea aspră întârzie până la Bobotează. De 
la mama ştiu că: 

De la sfântu Timoftei 

Țarca-şi face cuibul ei. 
Dacă la Sfântu Timoftei — cap de fevruarie — nu-şi clădeşte 
cuib, atunci coada iernii se prelungeşte. Dumneaei mai 
cunoaşte că „dacă-i vară la Crăciun, apoi va fi iarnă de 
Paşti” (Anii de ucenicie). 

Semnificaţii din sfera sacrului conferă Sadoveanu naturii şi atunci când 
o evoca în momente obişnuite, adică fără încărcătură religioasă. În multe 
dintre operele sale găsim o viziune specială asupra naturii, prin care el 
ilustrează conceptul de creştinism cosmic prin care acela care l-a lansat, 
Mircea Eliade, sintetizează ideea că natura nu mai este „lumea păcatului”, ci 
este „opera lui Dumnezeu”, metamorfoză care s-a produs „după Întrupare, 


când lumea a fost restabilită în gloria ei inițială”! L, 

Natura devine adeseori pentru Sadoveanu un mijloc de relevare a 
măreției divine; asemenea marilor mistici, el percepe faptul că aceasta „este 
darul lui Dumnezeu” şi „trebuie să-l întrevedem prin dar pe Cel ce 


dăruieşte” 12 şi nu întâmplător una dintre cele mai importante lucrări 
consacrate naturii, Ţara de dincolo de negură, începe cu versete dintr-un 
psalm, în care Dumnezeu este preamărit pentru frumuseţea zidirii Sale : 


„Doamne, Dumnezeul meu, 
zic chipurile şi priveliştile aceste, 
ca şi David, regele — poet; 
mare şi minunat eşti Tu; 
cu slavă şi cu strălucire împodobit”; 


sau, în aceeaşi ordine de idei: 


„Cât de minunate-s lucrurile Tale, 
Doamne, 

toate cu înţelepciune le-ai făcut 

şi e plin pământul de făptura Ta” 


Lucrarea menţionată, al cărei titlu conţine aluzii la sfera divină, a fost 
concepută de Sadoveanu ca „un tribut de pietate Celui care eliberează 
necontenit minunile, de la mărgăritarul din scoica oceanului până la 
zâmbetul delicat al unei fecioare din munţii Bucovinei”. 

Pentru Sadoveanu natura echivalează cu posibilitatea îndepăr-tării de 
toate nimicniciile vieţii obişnuite şi de atingere a purității. Mai ales 
ascensiunea în regiunile montane înseamnă adesea o eliberare de tot ceea ce 
este derizoriu: „Cel care suie în Călimani, ori pe Retezat, ori pe Ceahlău a 
trecut în zona fără de prihană a altei lumi”, iar în singurătăţile din jurul 

Izvorului Alb „Părea că stă în tăcere duhul lui Dumnezeu şi al 
muntelui”(Fraţii Jderi). 

Şi tot astfel, „în afundurile Deltei, oamenii stau față în față cu natura şi 
cu Dumnezeu” (Ţara de dincolo de negură). Adeseori în cuprinsul lucrării 
menţionate autorul însuşi trăieşte cu intensitate această benefică experienţă: 
„deodată ne-am simțit desfăcuți de toate cele din vale şi ne-am adaos 
oarecum albăstrimilor curate”. Sintagma cu care se încheie pasajul citat este 
edificatoare pentru starea de linişte, de calm, de senină contemplare. 
Semnificații identice desluşim şi în alte îmbinări lexicale din cuprinsul 
aceleiaşi lucrări, realizate cu o deosebită ingeniozitate asociativă: „liniştile 
sfinte ale lui Dumnezeu” sau, în Poveştile de la Bradu Strâmb, „tăcere 
luminoasă”. 

Sadoveanu manifestă predilecție pentru Muntele Ceahlău, transformat 
în opera sa într-un spaţiu sacru, evocat în pasaje cu ample reverberaţii 
emoționale din sfera religiosului: 


„În asfinţit, când deasupra Ceahlăului se _arcuieşte nimb de 
purpură şi aur” sau 


„+... piscul rămas în lumină nins, dincolo de lume şi singur, 
ca o clopotniță a lui Dumnezeu” (Poveştile de la Bradu 
Strâmb) 


Pacea deplină a naturii, sugerată prin verbul la imperfect din propoziția 
„Adâncurile muntelui tăceau”, permite o adevărată regăsire de sine. lar 
epitetele sus, respectiv jos, din fragmentul următor au nu doar semnificaţii 
aferente conceptului de spaţiu, ci, mai ales, vehiculează semnificaţii moral- 
spirituale dintre cele mai elevate: 


„Suind sus, în regiunile curate de la Branişte, eu şi tovarăşul 
meu simţeam bucurii pe care oamenii de jos le-au uitat” 
(Valea Frumoasei). 


În mod simbolic, Sadoveanu asociază, constant, lumina cu înălțimile: 
„Locul nostru de sus râdea de lumină ca un cristal curat”(Valea Frumoasei). 
Chiar şi elementele auditive, pe măsură ce se produce ascensiunea lor pe 
verticală, se încarcă de sublim, fapt reliefat de Sadoveanu prin aceleaşi 

elemente din perimetrul semantic al luminii. Astfel, cântecului tulburător al 
ciocârliei prozatorul îi asociază, cu obişnuita sa ingeniozitate, epitetul cu 
valoare metaforică de foc şi, drept termen de comparaţie, o revărsare 
strălucitoare. (Ciocârlia). 

Acest mod de a prezenta aspecte din natură, caracteristic lui Mihail 
Sadoveanu, este în perfectă consonanță cu concepţia Răsări-tului ortodox, 
sintetizată astfel de Mircea Vulcănescu: „Dumnezeu e arătat şi apropiat ca 
Dragoste, iar lumea toată, cu lucrurile şi cu temeiurile ei, nu sunt decât 


produsele acestei Dragoste” 13. Întâlnim în opera sadoveniană nu puţine 
înfățișări ale naturii care ne trimit cu gândul şi cu sufletul la Dumnezeu cel 


„iubitor, creator şi țiitor din dragoste al lumii şi răspânditor de har” 14. 

Prin revărsarea harului divin, întreaga fire cunoaşte o frumuseţe 
suprafirească, devenind o imensă hierofanie; pentru a o surprinde în această 
binecuvântată ipostază, Sadoveanu se transformă într-un poet al 
limpezimilor cristaline şi înfăţişează procesul miraculos de pulverizare şi 
decantare a materiei, de metamorfozare a ei într-o curată, orbitoare lumină. 
Versul lui Lucian Blaga „Lumea toată e un singur alb” are un corespondent 
perfect în următorul pasaj sadovenian, consacrat, de asemenea, unui peisaj 
hibernal, în care albul devine culoarea halucinantă a irealului: 


„Noi înşine trecurăm din pâcla opacă, printr-o minune de 
vis, într-o tăcere de zăpadă şi de argint [...]; printre 
trunchiurile bătrâne, deasupra omătului, se înfiora o lucire 
fumurie şi violetă care curgea în sus printre crengi, către 
văzduhul lumii” (Țara de dincolo de negură). 


Printr-o mutație pe cât de surprinzătoare, pe atât de spectacu-loasă, 
pământul emană o lumină care curgea în sus, fapt semnificativ pentru 
intensitatea ei neobişnuită; irizarea fumurie, violetă a acesteia are o 
semnificaţie similară. 

Şi în alte scrieri sadoveniene planul celest, sacru, pare a se contopi cu 
cel terestru, profan, iar elementul de joncțiune este, de asemenea, lumina 
fulminantă: 


„In acest munte s-ar fi aflând o punte de trecere necunoscută 


altor pădurari şi vânători. El, bătrânul, era tânăr când, din 
întâmplare, a descoperit trecerea şi s-a aflat dintr-o dată într- 

o singurătate înfricoşată. Era acolo o lumină lină care curgea 
de sus, fără să se vadă soarele de nicăieri.[...] aşa că acolo 
se alcătuia un loc cald şi blând”. (Valea Frumoasei) 


Impresia de copleşitor este sugerată şi de această dată de un verb, 
având, semantic, o puternică nuanță cantitativă, curgea, verb cu care 
substantivul lumina intră într-o relație semantică cu un coeficient ridicat de 
expresivitate stilistică. Remarcăm şi sintagma lumină lină în care adjectivul 
cu valoare stilistică de epitet accentuează, atât prin sonoritatea sa diafană, cât 
şi prin sens, ideea că ne aflăm în faţa unui loc cald şi blând. Nu este lipsit de 
relevanţă nici faptul că titlul capitolului din care este selectat fragmentul în 
discuţie este chiar Raiul. 

Expansiunea infinită a spațiului în reprezentările imagistice 
sadoveniene, deschiderea acestuia către nemărginire şi inefabil se produce 
uneori şi pe axa orizontală şi atunci acesta se pierde într-o pâclă trandafirie 
sau se mistuie în albastru, culoarea nemărginirii : 


„Peste luncile arse de brumă pluteau funigei în liniştea zilei. 
Erau atâtea nuanţe de galben şi roş şi zarea era aşa de largă 
şi transparentă înspre munţi, soarele risipea atâta melancolie 
de aur, încât mă simțeam împovărat de ideea că toate sunt 
unice şi că peste o clipă toate vor cădea în veşnicie” (Țara 
de dincolo de negură). 


Prin transformarea prozatorului într-un subtil poet al luminii, capabil să 
exploateze în această direcţie şi nuanțele coloristice incandescente la care 
apelează, acesta ne face iarăşi părtaşi la miracolul sintezei efemerului cu 
eternul, a finitului cu infinitul. 

Un moment binecuvântat pe care-l trăieşte întreaga fire este răsăritul 
soarelui, totdeauna magnific în paginile sadoveniene: „La răsărit creşteau 
zările în cunună de aur” sau „puzderia de aur a răsări-tului”, imagine 
metaforică reluată şi multiplicată: „explozii de puzderii de aur” (Valea 
Frumoasei). Observăm în exemplele de mai sus recurența epitetului de aur, 
elocvent pentru ideea de măreție, asociată de autor răsăritului. În alte situaţii 
Sadoveanu îi consacră „imagini concret analitice” redate gradat, prin „ample 


metafore sărbătoreşti” 15 

„Acolo pe deal, în zarea depărtată, ţâşniseră, ca două coarne 
fantastice, mănunchiuri argintii de raze fine şi chiar pe zare 
lanuri subțire de nouri ardeau pătrunse ca de un foc 
subteran. Curând toate se înecară într-o lumină mare, şi la 
linia orizontului apăru fruntea soarelui fulgerând lumea.” 
(Valea Frumoasei). 


La capătul acestui parcurs se impune observaţia, cu valoare de 
concluzie, că numitorul comun al timpului şi spaţiului plasate de Sadoveanu 
sub efigia sacrului este lumina, apanajul unei lumi unde între transcendent şi 
imanent nu există nici o fisură ontologică, ci doar punți, vămi; se realizează 
astfel în opera sadoveniană ceea ce părintele Dumitru Stăniloae considera 
drept „relevarea Logosului divin în natură” care face posibilă „contemplarea 


lui Dumnezeu în natură, treaptă premergătoare contemplării nemijlocite”16 
sau „tri-unghiul Dumnezeu, om şi natură”, în interiorul căruia este posibilă 
„depăşirea contrariilor”, refacerea armoniei dintre materie şi spirit care „s-a 


sfărâmat prin păcat”. 17 

IPOSTAZE ALE MONAHULUI 


1. Anahoretul 


O prezență care se impune de la sine în opera sadoveniană este 
monahul, personaj asupra căruia autorul revine mereu, conferindu-i trăiri şi 
trăsături relevante pentru „creştinul ideal, a cărui purtare este paradigmatică 


pentru cetatea creştină”l. Dovedind o bună cunoaştere a experienţei 
filocalice a creştinismului răsăritean în varianta sa românească, Sadoveanu 
face din mănăstiri şi sihăstrii toposuri ale creaţiei sale, evocându-le constant 
drept spaţii „ale unei creativități spirituale în care se logodesc 
responsabilitatea filială față de Dumnezeu şi anevoioasa ucenicie a 


pocăinţei”2. 


Există numeroase pagini în opera lui Sadoveanu ce par a se situa în 
descendența Patericului românesc, ele oglindind crâm-peie ale unor destine 
de excepţie, dăruite integral şi irevocabil lui Dumnezeu. Astfel de pagini 
sunt în primul rând acelea consacrate unor eremiţi, adică sihaştri care s-au 
lepădat de toate cele lumeşti şi, parcurgând treptele scării duhovniceşti, 


„prin evlavia lor participă la purităţi stelare” 3 Un astfel de personaj, care 
atinge ceea ce Sfântul loan Scărarul numea desăvârşirea fără capăt a celor 
desăvârşiţi, este schimnicul din peştera de la Izvorul Alb (Fraţii Jderi) , el 
trăind în gradul cel mai înalt experiența pustiei. Aceasta este adaptată de 
Sadoveanu realităților româneşti şi, în consecinţă, este transferată într-un 
cadru montan a cărui arhitectură de o asprime cutremurătoare are drept 
elemente definitorii: păreți de râpă, frământări de râpi şi costişe, zimţi de 
tancuri. Remarcăm în toate aceste sintagme predilecţia lui Sadoveanu pentru 
metafora eclatantă. 

Un alt atribut care particularizează aceste locuri rezidă în postura lor de 
„singurătăţi pe care, dintru începutul zidirii, oamenii nu le călcaseră”. 

Oprindu-se aici, sihastrul se desprinde definitiv de lumea comună, 
„având el canon singurătatea şi muţenia”; distanța imensă care-l separă total 
de lume este sugerată prin adverbele undeva, foarte departe, dar mai ales 
prin imaginea acelei râpe care părea fără fund unde-şi alege ultimul loc de 
popas pe drumul său „către limanul cel fără de vifor”, cum atât de expresiv 
se exprimă un alt monah trăitor în acele locuri. 

Peştera care îi serveşte schimnicului drept adăpost, având uşa îngustă şi 
doar o firidă ce ţine loc de fereastră, este expresia cutremurătoare a ascezei 
asumate şi trăite la modul absolut. Dubla negaţie „Nu era nimic înăuntru” 
semnifică, de asemenea, totala jertfă de sine a aceluia care, reprimându-şi 
cele mai fireşti instincte vitale, a optat pentru „locul de odihnă scobit în 
piatră”. El devine, astfel, un personaj emblematic pentru „caracterul ascetic 


al ipostasului eclesial”4; nu-şi poate ignora natura biologică, „dar vrea s-o 
ipostazieze după un mod nebiologic, pentru a-i permite să fie cu adevărat, 


pentru a-i conferi o veritabilă ontologie, adică viața veşnică”’ ; 

Precaritatea condiției biologice, sugerată şi prin epitetele schilav şi 
bătrân este invers proporțională cu gradul înalt în care se realizează 
desăvârşirea sa duhovnicească, îndumnezeirea, adică regăsirea chipului lui 
Dumnezeu în om. Lespedea roasă şi scobită de cât a îngenuncheat ani şi ani 
numai într-acelaşi loc poate fi un indiciu impresionant al faptului că el a 
dobândit darul rugăciunii isihaste, ca rugăciune continuă, care îi absoarbe 
întreaga ființă şi prin care se atinge unirea mistică cu Dumnezeu. Suişul 
ziditor pe care schimnicul l-a parcurs a avut drept efect „curăţia sufletească 


şi trupească care face pe om transparent pentru Dumnezeu”0. 

Existența sihastrului, transfigurată de harul divin, este structurată pe 
alte coordonate, neînţelese nici chiar de monahii cu care, o dată pe an, la 
sărbătoarea Sfintei Învieri, venea în contact: 


„ŞI nouă ni se părea că-i cu mintea tulbure, dar el vedea şi 
auzea altfel decât noi, atât în somn, cât şi în trezie”. 


Bătrânul pustnic ilustrează, astfel, modul în care „cel liniştit după 
Dumnezeu are parte de iluminări speciale în înțelegerea Scripturii şi ajunge 


la înţelesuri chiar despre cele lumești, superioare celor învăţaţi”? . 

Pustnicul de la Izvorul Alb a dobândit ceea ce ieromonahul Ioanichie 
Bălan consideră a fi „darul înaintevederii” prin care a prevestit investitura 
sacră hărăzită domnitorului Ștefan cel Mare: „Căci noi suntem proorocii 

acestor voievozi” — mărturisea personajul lui Sadoveanu. Părintele Stăniloae 
a confirmat, de la înălțimea prestigiului său teologic, faptul, atât de bine 
surprins de autorul Fraţilor Jderi, că între eremiţi şi colectivitatea cărora le- 
au aparținut s-a păstrat o legătură permanentă, care devine foarte puternică, 
mai ales în vremurile de restrişte: „Sihaştrii au fost nu numai foarte apropiaţi 
poporului, ci şi voievozilor, susținându-i în lupta lor de apărare a ţărilor 


româneşti, ca ultimul refugiu al vieţii de rugăciune şi de dreaptă credinţă”8. 

Ieromonahul Ioil, care a avut privilegiul de a fi fost de câteva ori în 
imediata apropiere a sihastrului de la Izvorul Alb, îşi aminteşte de el mereu, 
evocându-l cu pioşenie şi în fața domnitorului Ştefan cel Mare, sintagme ca 
sfântul schivnic sau sfântul părinte fiind elocvente în acest sens. Aceeaşi 
venerație este împărtăşită şi de ceilalți monahi de la schitul cel mai apropiat 
de Izvorul Alb; ea este evidentă în modul în care ei se apropiau de peştera în 
care acesta s-a nevoit; aveau dezlegarea de a face acest lucru doar în noaptea 
Sfintei Învieri, printr-un pelerinaj în timpul căruia purtau, plini de evlavie, 
lumini aprinse, transformându-se, cu deplină bucurie duhovnicească, în 
protagoniștii unui act tulburător prin hieratism. 

Acestui sfânt, care a parcurs „urcuşul duhovnicesc” ce duce la „unirea 
supraconceptuală cu Dumnezeu” (Dumitru Stăniloae), Sadoveanu îi 
asociază, simbolic, şi alte reprezentări imagistice din sfera luminii: izvorul 
din prejma peşterii e Alb, epitet care reverberează în aceeaşi zonă semantică; 
el este folosit, cu acelaşi efect stilistic, pentru particularizarea bourului care 
face legătura între schimnic şi lume; iar imaginea acestuia primăvara, după 
Sfânta Înviere, ieşind la răsăritul soarelui şi îngenunchind, trimite la măreţia 
taborică prin elementele care poartă, de asemenea, conotaţia puternică a 
luminii. 

Evocarea frumuseţii răscolitoare a unui astfel de destin uman, cum 
este cel al anahoretului de la Izvorul Alb, îşi pune pecetea inconfundabilă şi 
asupra stilului sadovenian; acesta devine ceremonios, solemn, cu un uşor iz 
arhaic, amintind de vechi cazanii, în timp ce, în curgerea domoală a frazei, în 
tonalitatea ei maiestuoasă percepem, adesea, tulburătoare ecouri de melopee 
bizantină. 

La aceeaşi neobişnuită altitudine duhovnicească trăieşte şi 
schimnicul Iosif la locul numit Icoana din Muntele Rusu (Demonul 
tinereţii). Aici, cu mulți ani în urmă, călugării de la Mănăstirea Neamţ au 
ascuns din calea năvălitorilor păgâni o icoană a Maicii Domnului. După ce 
primejdia a trecut şi icoana a fost adusă din nou în sfântul locaş căruia îi 
aparținuse, peştera care o adăpostise s-a bucurat de o mare preţuire din 

partea credincioşilor; fascinat el însuşi de acest loc, schimnicul Iosif s-a dorit 
şi a devenit, peste ani, păzitor al ei. Alegând viața idioritmică, el trăia în cea 
mai mare nevoință: 


„[...] dormea pe pământ şi pe căpătâi de piatră şi se 
acoperea c-un postav mic. A trăit astfel ierni şi veri, cu 
priveghere multă şi somn puţin”. 


Şi părintele Iosif face parte din categoria celor aleşi, care şi-au asumat 
în gradul cel mai înalt experienţa pustiei. Modul de viață al acestui anahoret 
român trăind la început total detaşat de viaţa mundană, consonează perfect 
cu elementele care se circumscriu condiției de viață a eremitului, aşa cum a 
fost evocată de Sfântul Marcu Ascetul: „Celui ce flămânzeşte pentru Hristos, 
harul i se face hrană; celui ce se însetează, băutură prea dulce; celui ce 
tremură de frig, haină; celui ce se roagă, deplină încredințare; celui ostenit, 
odihnă; celui ce plânge, mângâiere”. 

Trăind în înfiorată tăcere şi reculegere, optând pentru cele mai aspre 
privațiuni, schimnicul de la Icoana atinge esența experienței filocalice 
răsăritene, aşa cum o defineşte, atât de plastic, Teodor Baconsky: „bucurie în 
suferință, râsul printre lacrimi, fericirea în austeritate, plinătatea în renunțare, 


înflorirea în mortificare” 10. 

Părintele Iosif cunoaşte transfigurarea dumnezeiască a fiinţei, pe fondul 
căreia se produce iluminarea, căci „i s-a arătat semn şi poruncă în vis”, a 
trecut atunci la ridicarea unei bisericuțe de lemn peste peşteră, aceasta 
cuprinzând 


„în Lăuntrul ei toate cărțile, icoanele, zugrăvelile, candele, 
sfeşnicele şi stranele, fără de care nu se poate credință şi 
lege; - numai toate erau mici, lucrate, cioplite şi aşezate aşa, 
încât păreau o rămăşiţă întârziată din veacuri străvechi, de la 
începutul creştinismului”. 


Ridicarea bisericuţei schimbă modul de viaţă al părintelui Iosif; deşi 
nu părăseşte pustietăţile muntelui, şi rămâne în continuare acelaşi vechi 
singuratic, adoptă, totuşi, şi preocupările unui gospodar ţăran, fapt edificator 
pentru una dintre trăsăturile care particularizează isihasmul românesc, 
relevată de Î. P. S. Antonie Plămădeală: „la noi a prevalat concomitenţa 

dintre ora et labora, rugăciune şi slujirea aproapelui, a societății, a lumii, a 


patriei”! 5 

Mica bisericuță, deşi situată într-o zonă de munte greu accesi-bilă, se 
transformă repede într-un loc de pelerinaj, unde, în număr tot mai mare, „vin 
în fiecare zi bărbaţi, dar mai ales vin femei, pentru durerile şi necazurilor lor, 
punându-şi nădejdea în ajutorul Maicii Domnului, căreia îi este închinat noul 
locaş. Dar oamenii caută aici nu numai mângâiere şi alinare a suferințelor de 
tot felul, ci şi posibili-tatea eliberării de păcate, oferită de părintele Iosif cu 
părintească iubire şi înțelegere, prin canonul pe care-l dă celor cărora le 
devine duhovnic: „[...] le dau canon să lucreze ceva pentru această 
sihăstrie”. 

Cuviosul monah de la Icoana devine tot mai mult o prezență luminoasă 
în viaţa semenilor săi, care-l caută cu tot mai mare încredere, şi el este, 
astfel, un personaj simptomatic pentru acele exemplare rare, menţionate de 
Lucian Blaga, şi în care „duhul ortodox este nu o doctrină, ci un fel de a fi, o 
existenţă profundă, ca atare”. Şi, în acelaşi loc, cu o intuiţie remarcabilă, 
Blaga mai precizează şi următorul aspect, tot atât de relevant pentru bătrânul 
sihastru: „Păşind în aura unui asemenea exemplar uman, ți se comunică o 


atmosferă spirituală, care s-a făcut carne şi trup” 12. 

Din gesturile şi din cuvintele de o desăvârşită simplitate ale părintelui 
Iosif se degajă o nemărginită blândețe, adevărat balsam revărsat peste 
sufletele chinuite ale acelora care-l caută ca pe ultima lor nădejde de salvare 
morală; această trăsătură îşi pune pecetea şi asupra chipului său, căruia 
Sadoveanu îi conferă ceva din hieratismul icoanelor bizantine. Iar prin simţul 
infailibil al limbii, pe care-l deţine în cel mai înalt grad, el face ca vorbirea 
bătrânului, molcomă, cumpănită, cu iz de vechime, să reverbereze cucernic 
în stihuri de psaltire. 

Formele extreme ale monahismului românesc îşi au un ascendent, deloc 
neglijabil, în „religia puritană şi ascetică a geților, exclusiv orientată asupra 
vieţii de dincolo de moarte a trupului” 13, Acest lucru este admirabil surprins 
de Sadoveanu în Creanga de aur — expresie a sincretismului dintre vechea 


religie a dacilor, reprezentaţi de Deceneu al XXXII-lea şi religia creştină, 
aflată în plin proces de expansiune: 


„Era, de la fericitul Zalmoxis, cursul vremii într-al cincilea 


ciclu, socotind ciclul cât numărul zilelor anului, adică trei 
sute şaizeci şi cinci de ani. lar dintr-al cincilea ciclu, 

credincioşii vechi de la Carpaţi numărau ani o sută douăzeci. 
În văile depărtate, unde izvoarele şi puhoaiele înălțimilor se 
prefac în pâraie şi lacuri, iar oamenii îşi clădesc case de 
bârne în aşezări statornice, lumea îşi întorsese faţa către o 
lege nouă şi număra anul 780 de la izbăvitorul Hristos”. 


Precizarea anului 780 după Hristos nu poate fi întâmplătoare, 
specialiştii considerând că în secolul al VII-lea după Hristos s-ar fi încheiat 
procesul de formare a poporului român, creştin chiar de la naşterea sa. 
Argumente importante în această direcție aduce recent Maria Cvasnii 
Cătănescu, vorbind, pe de o parte, despre „difuzarea creştinismului de sursă 
latină la nordul şi la sudul Dunării, inclusiv în Dacia”, proces care „începe în 
secolul al IV-lea şi se intensifică în secolul al V-lea,” între misionarii creştini 
numărându-se şi episcopul Niceta din Ramesiana, care „a predat latina, 


aproximativ 50 de ani, în diverse zone ale Dunării de Jos”14; iar, pe de altă 


parte, cerce-tătoarea menționată descrie obiecte cu însemne creştine datând 
aproximativ din aceeaşi perioadă, scoase la lumină de arheologi: „|...] 
monograma lui Hristos şi mai ales semnul crucii apar incizate pe vase de lut 
sau stilizate în detalii ale unor obiecte de uz curent (de exemplu, opaițe cu 


toartă în formă de cruce)” 5, 
Bătrânul Deceneu este un înțelept, un clarvăzător care intuieşte 
apropierea dintre cele două religii: 


„Mi-aţi vorbit de mult de legea nouă către care noroadele se 
îndreaptă; dar sub cuvintele ei proaspete eu văd eu văd 
aceleaşi semne vechi, căci Domnul Dumnezeu are o mie de 
nume şi o mie de forme. Poate ochii oamenilor de rând au 
nevoie de altceva şi sufletul lor doreşte alt joc de colori, dar 
cel ales trebuie să rămâie într-acelaşi loc al său, îndreptat cu 
toată puterea spiritului spre înțelepciunea cea mai presus de 
toate. Cel pe care îl servim e unul, născut din el însuşi; şi din 
acest unul toate au ieşit şi el e în toate şi le învăluie pe 
toate”; 


el nu se va împotrivi noii religii, ci, dimpotrivă, doreşte o familiarizare 


cu aceasta a ucenicului său Kesarion Breb, cel care îi va lua locul în peştera 
din Muntele Ascuns. În acest scop are loc călătoria de iniţiere a acestuia, cu 

care se identifică cea mai mare parte a substanţei epice a Crengii de aur. O 
dovadă peremptorie a congruenţei dintre cele două religii o reprezintă şi 
anumite simitudini perceptibile între elemente de conţinut ale primelor două 
pasaje ale Simbolului credinţei şi sensurile vehiculate de propozițiile din 
discursul lui Deceneu cu care se încheie fragmentul citat mai sus. 

Metafora pentru care optează Sadoveanu drept titlu al operei Creanga 
de aur constituie, prin semnificaţiile pe care le încor-porează, numitorul 
comun al celor două religii — atribuirea unui caracter derizoriu existenței 
materiale: „se va desface şi amăgirea care se numeşte trup” şi idealul de a 
atinge eternitatea prin cultivarea valorilor spirituale şi morale: 


„[...] dar ceea ce e între noi acum, lămurit în foc, e o 
creangă de aur care va luci în sine, în afară de timp”. 


Prin iubirea „plasată într-un tărâm de idealitate platonică”16, Kesarion 
Breb şi împărătița Maria ating dezideratul suprem după care se călăuzesc în 
viață cei aleşi: „Să străpungi stânca materiei şi să te eliberezi către divinitate. 
Nouă nu ne e îngăduit să trăim decât prin spirit şi dreptate”. 

Există numeroase afinități între modul de viaţă al celui de-al treizeci şi 
doilea deceneu , pe care Constantin Ciopraga îl consideră „sihastrul arhetip” 
şi schimonahul de la Izvorul Alb: recluziunea în spaţii montane inaccesibile 
oamenilor de rând, valoarea de „sanctuar”(C. Ciopraga) conferită muntelui 
în care fiecare dintre ei s-a retras, singurătatea şi tăcerea, ca forme supreme 
de asceză, dublate de mortificarea liber-asumată a trupului. Fragmentul care 
urmează, selectat din Creanga de aur, este edificator în acest sens şi foarte 
asemănător cu pasajele din Fraţii Jderi consacrate Izvorului Alb: 


„Cât cuprindea ochiul împrejur, peste toate acele păduri şi 
culmi, era pustie, căci locul muntelui sfânt era oprit până la 
trei zile de umblet. Păstorii din toate zările aveau semne, 
bouri bătuţi în copaci străvechi, şi nu treceau cu turmele lor 
acel hotar. Locul unde sălăşluia prorocul cel bătrân nu 
trebuia să fie cunoscut şi cercetat decât de unii din învăţăceii 
lui; şi acei învăţăcei, când coborau între oamenii din lume, 
aveau limba legată pentru orice nume şi orice lămuriri; 
asupra muntelui tainic numai Dumnezeu cu ochii lui de 
stele, şi numai el putea glăsui cu tunetul său”. 

Se impune observaţia că şi în cazul locurilor tainice în care trăieşte prorocul 
cel bătrân, bourul reprezintă pentru lumea de rând un fel de efigie a acestora. 
Cele două personaje au, de asemenea, în comun înţelepciunea, marea 
putere de intuiţie, calitatea de vizionari şi, mai ales, prestigiul intelectual şi 
autoritatea morală supremă de care se bucură în rândul oamenilor obişnuiţi: 


„Numai din când în când, la cinci ani o dată şi uneori la 
şapte ani, se vestea satelor, păstorilor şi tuturor neamurilor 
că prorocul se va arăta lumii. Nimene nu ştia cum şi de unde 
ucenicii săi îl aduceau în văi, într-un loc care se chema La 
Prelunci, nu departe de două izvoare ale apelor celor mari, şi 
acolo, pe un tăpşan, deasupra unei coline domoale unde se 
aduna omenire de pretutindeni, bătrânul din muntele ascuns 
se arăta şi îşi înălța braţele, binecuvântând pe pământeni şi 
jertfele lor depuse la altar. Asemenea mare adunare avea loc 
numai într-o anume zi a anului, când soarele sta la cea mai 
mare înălțime a lui [...] După ce binecuvânta poporul, dând 
unora învățături pentru pământ şi vite, altora tălmăcindu-le 
vise înfricoşate, pe alţii vindecându-i de boli grele, bătrânul 
se retrăgea şi el odată cu asfinţitul soarelui, şi lumea 
rămânea la focurile popasului, vorbind de el cu uimire, bine- 
cuvântându-l şi prăznuindu-l”. 


De asemenea gestul de binecuvântare a mulțimilor de către bătrânul atât 
de venerat anticipă situaţii de intensă trăire şi comuniune creştină: 


„Prorocul făcu asupra capetelor închinate, pe rând, semnul 
celor patru puncte, care înseamnă nemărginirea în spațiu, 
regenerarea necontenită a vieții, jertfa şi mângâierea. Era 
vechiul semn al inițiaţilor, pe care, în văile depărtate, unde 
se alinau apele, la acelaşi ceas, preoţii legii nouă, a lui Isus, 
îl făceau asupra poporului, vestind Învierea.” 


Simetria gesturilor rituale menționată chiar de autor în pasajul de mai 
sus este relevantă pentru aceeaşi idee a apropierii dintre religia precreştină a 
strămoşilor noştri şi creştinism. 

Intensitatea vieții lăuntrice a celui de-al XXXII-lea deceneu, 
abandonarea totală de către acesta a oricăror preocupări circumscrise 

aspectelor exterioare ale existenței prefigurează, în cel mai înalt grad, 
profunde trăiri duhovniceşti specifice marilor asceți ai creştinătăţii: 


„Am stat cu mine însumi, trudindu-mă să dezleg întrebările 
fără răspuns. E nevoie pentru asta de tăcere şi singurătate. 
Desfăcându-mă de tot ce atârna şi întuneca, m-am dus să 
văd numai cu duhul”. 


A trăi, aşadar, exclusiv în duh — acesta este, în viziunea sadoveniană, 
elementul care unifică, peste secole, condiţia de existenţă a ascetului absolut, 
singulară prin măreaţa şi, deopotrivă, cutremurătoarea ei austeritate. 


2. Cenobitul 


Bun cunoscător al lumii monahale, Sadoveanu surprinde în unele dintre 
operele sale şi aspecte din viaţa de obşte aferentă acesteia, remarcându-se, în 
acest sens, predilecţia pentru perimetrul monahal al cărui nucleu îl reprezintă 
Mănăstirea Neamţului, lucru deloc întâmplător, „aceasta devenind în timpul 
lui Alexandru cel Bun şi Ştefan cel Mare cea mai puternică vatră monahală 


românească” 7, cum susține ieromonahul Ioanichie Bălan. Există chiar şi o 
mărturisire a autorului însuşi în legătură cu ceea ce el califică drept 
„călătoria cea mare la locurile sfinte, de curăţire şi ispăşire”, în timpul căreia, 
continuă autorul, „mănăstirile nemţene le-am cercetat în răstimp îndelung, 
umblând domol, pe jos” (Anii de ucenicie). 

Sadoveanu nu se limitează doar la mănăstirea propriu-zisă, asupra 
căreia va reveni de mai multe ori, mai ales în epopeea ştefaniană, ci are în 
vedere şi ceea ce ieromonahul Ioanichie Bălan consideră a fi „un adevărat 
cordon viu de sihaştri, care formează o a doua obşte pe lângă călugării din 


lavră”18. Edificatoare în acest sens este lucrarea Demonul tinereţii, în care 
autorul reflectă aspecte legate de o chinovie mică din apropierea Mănăstirii 
Neamţului, adică un mod de „convieţuire între doi sau trei călugări, bazată 


pe rudenie spirituală — de obicei între un novice şi un călugăr încercat”19. 
Exponentul principal al acestei chinovii, aşezată în apropierea schitului 
Vovidenia, este călugărul Natanail, personaj care se singularizează în cadrul 
tagmei monahale, atât de bine reprezentată de Sadoveanu. 


36 


Dacă în cazul celor mai mulţi monahi autorul are în vedere doar timpul 
prezent al trăirilor duhovniceşti, Natanail este prezentat şi la timpul trecut, 
Sadoveanu redând şi împrejurările care l-au determinat să se desprindă de 
lumea obişnuită. Şi dacă imaginea majorităţii monahilor care populează 
paginile sadoveniene este statică, în cazul lui Natanail autorul surprinde cu 
mare fineţe încercarea eroului de a se elibera de patimile lumeşti — redate, 
generic, prin metonimia demonul tinereţii — şi, concomitent, elanul său către 
Dumnezeu, epectaza — un proces complex, prin care „sufletul este într-o 
continuă mişcare ascendentă către treptele superioare ale plenitudinii 


harului”20. 

Natanail trăieşte cu o intensitate ieşită din comun extazul mistic, 
sufletul lui metanoizat deschizându-se larg, definitiv către cele sfinte. În 
pasaje de o tulburătoare tentă lirică, Sadoveanu surprinde ceva din inefabilul 
experienţelor lăuntrice hărăzite celor aleşi, cum este „inhabitarea divinului în 
uman” (Paul Evdokimov), adică „desăvârşita şi deplina pătrundere a omului 


de Dumnezeu”?! : 


„Pătrunzând în naos, găsi lumini aprinse şi murmure de 
rugăciune. Se alătură la strana dreaptă şi se cufundă, cum îi 
era obiceiul, cu totul în slujba aceasta de noapte, care-i era 
mai plăcută între toate slujbele şi rânduielile monahale. Era 
ceva cu totului tot deosebit de lumea lui de altădată şi chiar 
de viaţa zilnică a mănăstirii [...] Acest misticism şi această 
înfricoşare îi făceau bine — ca o suferință după care ai pace şi 
somn odihnitor. Murmurând melopee bizantine, se cufunda 
ca într-un abur al altei stări, în care se găsea tot treaz şi viu, 
cu vederile aţintite la icoana cea mare, din care Fecioara îl 
privi cu ochi umezi de nespusă tristeță. Avea în el mila 
păcii, cum spunea cartea. Era ceva armonizat cu starea de 
uitare şi de împăcare pe care o simţise în sine în acea zi 
unică de august”. 


La un interval de mai bine de jumătate de veac, monahul de la Rohia va 
evoca, de asemenea, în aceiaşi parametri de înaltă trăire duhovnicească, 
solemnitatea singulară a slujbei de la miezul nopţii: „Momentul cel mai 
frumos al vieţii călugărești — şi acel cu adevărat propriu ei — îl simt a fi al 
miezonopticii. Dulceaţa Sfintei Liturghii o putem gusta în orice biserică, de 

mănăstire ori de mir. Miezonoptica însă e bucuria, taina şi centrul orarului 
călugăresc. E apanajul nostru, ceasul nostru de Singurătate şi Solemnitate, 
acela când ne bănuim în nelumesc, totuşi cu adevărat de strajă şi de veghe 


pentru lume”22. Modul în care Sadoveanu şi apoi N. Steinhardt evocă acest 
moment cu totul special din viața monahală demonstrează faptul că sensibi- 
litatea şi intuiţia artistică pot completa în mod fericit demersurile abstracte 
ale teologilor. 

Prin Natanail, Sadoveanu pune în lumină şi „duhul sobornicității” 


specific ortodoxiei româneşti, adică „înfrăţirea în comuniune cu semenii”23; 
călugărul este căutat cu nădejde de mulţi oameni aflaţi în necazuri şi nevoi: 
„Insă darul cu care am fost învrednicit, femeie, este pentru alinarea 
mâhnirilor, pentru rănile sufletului”. Rugăciunile sale, făcute cu deplină 
evlavie, au asupra oamenilor efecte miracu-loase, Natanail având reputaţia 
unui taumaturg: 


„Monahul porni cetania moale şi monoton [...] Se reculese 
şi înălță glasul. Femeia asculta cu ochii deschişi şi mari, 
hipnotizată. Pentru dânsa murmurul omului negru era vraja 
demult aşteptată, întru care nădăjduia c-o înfricoşată 
pasiune”. 


Un loc de o mare încărcătură sacră, cum este muntele Ceahlău, îl 
fascinează pe Sadoveanu, el asociindu-i metafore cu puternice conotaţii 
religioase: „clopotniţă a lui Dumnezeu”, „cetate de stâncă a lui Dumnezeu şi 
a neamului”, „silueta de biserică a muntelui celui mare”. În legătură cu acest 
munte, ieromonahul Ioanichie Bălan menționează că încă din timpul 
domniei lui Ştefan cel Mare era „Athosul Moldovei”, adică „loc de întâlnire 


a sihaştrilor”24, realitate pe care o ilustrează şi Mihail Sadoveanu în Bistriţa 
şi Ceahlăul, subcapitol al operei Poveştile de la Bradu Strâmb. 

Pustietăţile Ceahlăului, situate „mai aproape de Dumnezeu”, i-au atras 
pe mulți dintre cei care, pentru deplina lor despătimire, au ales soluţia 
extremă a ieșirii din rânduiala obişnuită a lumii: 


„Sunt aici câțiva călugări, câteva chilii, sub stâncărie şi sub 


negură. larna cade curând, primăvara vine târziu. Jumătate 
de an stă schitul despărţit de lume”. 

Trăind într-o stare de semiizolare, chilia devine pentru aceşti chiliari, 
cum îi numea părintele Dumitru Stăniloae, locul reculegerii, al întâlnirii cu 
sinele cel mai profund şi cu Dumnezeu; iar schitul înalt, întemeiat „într-o 
poiană, deasupra râpii pârăului”, este locul unde ei devin „rugători şi 


mijlocitori duhovniceşti ai creştinilor înaintea lui Hristos”25, într-o 


atmosferă de o solemnitate cutremurătoare, sugerată, de data aceasta, în 
registru auditiv, de reverberaţiile grave, stăruitoare ale cântecului clopotelor, 
îndreptat atât către cer, cât şi către oameni, ca o chemare spre cele sfinte: 


„Clopotele cântă mărirea Domnului, vestind în văi rugăciu- 
nile monahilor”. 


Schitul de pe muntele Ceahlău devine şi loc de pelerinaj al multor 
creştini; aceștia, într-un adevărat exod, au obiceiul să facă ascensiunea 
muntelui în ziua Schimbării la Faţă, sărbătoare care reprezintă hramul 
acestuia. 

Drumul către schitul de pe Ceahlău echivalează pentru cei mai mulți 
dintre credincioşii care-l parcurg cu un act de purificare morală şi este 
precedat de „priveghiuri care se fac pretutinden.sara în locurile de popas”; 
cuvântul priveghiuri indică faptul că aceste popasuri sunt, mai ales, prilejuri 
de retragere în sine, de pregătire sufletească în vederea atingerii acelui loc în 
care se vor simți detaşaţi de cele lumeşti şi mult mai aproape de Dumnezeu; 
comuniunea spirituală cu cei câțiva părinți monahi din chinovia al cărui 
nucleu îl constituie schitul spre care ei se îndreaptă le înlesneşte oamenilor 
această stare. 

Specificul ipostazei cenobitice a monahismului, ca formă intermediară 
între sihăstrie şi viaţa în obştea monahală propriu-zisă din cadrul unei 
mănăstiri, este ilustrată şi în Fraţii Jderi. În volumul al II-lea al trilogiei, 
Sadoveanu evocă un mic grup de călugări care, renunțând la existența 
mundană şi urmându-şi vocaţia ascetică, s-au retras la schitul de la 
Duruitoare, nu departe de Izvorul Alb; ei făceau legătura între schimnicul 
care s-a nevoit acolo şi oamenii „din vale.” 

Locurile unde se găsesc acest schit şi chiliile monahilor sunt greu 
accesibile celor care pornesc în căutarea lor, efectuând un adevărat pelerinaj: 


„Intr-un târziu găsiră o frântură de potecă, pe spinarea unui 


muncel. Din locul acela mai înalt văzură turnul schitului 
[...] Mănăstirea aceea a Duruitoarei era un adăpost numai 

pentru trei monahi [...] Era ţărcuită între munţi, cu 
împrejmuire de zid tare şi porți ferecate. Lângă bisericuţă, 
câteva chilii în care locuiau cuvioşii monahi.” 


Cu toate că a fost ridicată în locuri pustii, de o rară sălbăticie, 
mănăstirea reface aspectul şi rânduiala specifice oricărei biserici ortodoxe, 
dar la o scară redusă, fapt căruia îi corespund, în plan stilistic, diminutivele; 
iar slujba religioasă, oficiată, aici cu desăvârşită pioşenie, este cu atât mai 
impresionantă, aducându-i mult mai aproape de Dumnezeu pe aceia care se 
fac părtaşi la ea, cu adâncă evlavie: 


„Era o bisericuţă de lemn, nu mai înaltă decât două staturi 
de om, având toate icoanele şi toate podoabele la locurile lor 
— însă mai grămădite şi mai mici. Măria sa stătea în strana 
domnească. Părintele ieromonah Ioil slujea singur. În umbra 
punctată de câteva făclioară şi candele, părea că stă în tăcere 
duhul lui Dumnezeu şi al muntelui”. 


Imaginea miniaturală a schitului din mijlocul pustietăţilor de piatră este 
o concretizare a unei definiţii, aparținând unui „cuvios” al literelor 
româneşti, Vasile Voiculescu: „Orice biserică este o  rugă-ciune 
materializată. Pietre, lemne şi cărămizi s-au sculat şi s-au adunat să 


mărturisească pe Dumnezeu”.26 


3. Cărturarul 


Dacă în general Sadoveanu nu insistă în mod deosebit asupra monahilor 
pe care îi aduce în opera sa, imaginea lor închegându-se doar din câteva linii 
paradigmatice pentru tagma pe care o reprezintă, există şi situaţii în care el 
acordă o mai mare atenţie unor personaje din lumea monahală; dintre acestea 
se detaşează, în mod evident, părintele arhimandrit Amfilohie Şendrea, 
personaj de o mare complexitate, conceput sub semnul unei desăvârşite 
distincții moral-spirituale. (Fraţii Jderi). 

Numărându-se printre oamenii Măriei Sale, el se află perma-nent în 
preajma domnitorului, cumulând în raporturile cu acesta atât ipostazele 
familiale de părinte sau prieten, cât şi calitatea de duhovnic şi sfetnic de 
taină, fiindu-i aproape în toate situaţiile de cumpănă, în toate momentele de 

derută sau îndoială pe care le traversează de atâtea ori de-a lungul domniei 
sale zbuciumate. 

Preţuirea şi încrederea deplină pe care i-o acordă domnitorul se 
justifică prin virtuțile creştine care-i conferă o indiscutabilă autoritate 
morală, dublate de cultura sa neobişnuită pentru perioada în care a trăit şi pe 
care, cu smerenie şi admiraţie sinceră, acesta i-o recunoaşte: 


„Mulţămesc pentru cuvintele pe care mi le-ai spus, ca un 
adevărat învăţător de la Bizanţ. Mă simţesc mai luminat” 
(Fraţii Jderi). 


Caracterizat printr-o intuiție ieşită din comun, capabil să dăruiască, 
atunci când este nevoie, multă căldură şi înțeleaptă înţelegere, el este o 
prezenţă stenică în viața domnitorului, mai ales în clipele grele, nu puţine: 


„Măria sa veni înfrânt la jilt, ca să găsească odihnă mai mult 
inimii decât trupului. Amfilohie îl cercetă cu ochii pe 
jumătate închişi, ca pe un bolnav căruia i s-a potolit arsura 
frigurilor”. 


Părintele Amfilohie este un personaj predestinat, având o investitură 
sacră, care i-a fost transmisă la sfârşitul domniei lui Alexandru cel Bun de 
„un monah foarte bătrân, cu înfăţişare de schivnic”, un adevărat sfânt al 
acestui pământ; acesta l-a impresionat profund pe tânărul de atunci — viitorul 
arhimandrit — prin „funioara de tei” cu care era încins, prin opincile „de piele 
nerasă de mistreț”, prin barba care îi ajungea „până la genunchi” şi, mai ales, 
prin cuvintele cu valoare de testament sfânt: 


„Acest prunc curat să fie martor... Să audă, să ţie minte şi să 
tacă, până ce-i va porunci Dumnezeu să vorbească.” 


Părintele Amfilohie apare, astfel, ca un descendent al unui tip special de 
„monahi singuratici, care trăiesc în munte într-un anumit loc 


şi au binecuvântat pe voievozii cei dintâi din această parte 
de lume”. 

Spre deosebire de aceşti înaintaşi ai săi, el a avut privilegiul de a fi 
„trimes de către maimarii mei la Țarigrad la învăţătură”, cum însuși 
mărturiseşte, precum şi „la ascultare la Sfântul Munte al Atonului”, 
desăvârşindu-şi, astfel, personalitatea: 


„Am cunoscut Țarigradul, desfătarea lumii, şi am învăţat la 
curtea cea veche a Împărăției, la Vlaherne, şi la Sfânta Pa- 
triarhie. Am privit minunile lumii — bisericile împărăteşti şi 
nu le-am uitat”; 


în sufletul său poartă nostalgia acelor vremuri şi acelor locuri, căzute, între 
timp, din măreţia lor fără seamăn în umilinţa înrobirii lor de către păgâni. 

Ajuns la vârsta maturității, arhimandritul îşi duce viaţa la o neobişnuită 
altitudine duhovnicească; lepădându-se de cele mai simple şi fireşti lucruri 
omeneşti, el se remarcă prin înfăţişarea ascetică, redată de Sadoveanu 
amănunțit, pe un ton plin de pietate: 


„După ce măria sa intră în umbra gangului cu alaiul său de 
curteni, se desfăcu dintr-acolo fiinţa subţiratică, naltă şi 
ciolănoasă a cuvioşiei sale arhimandritului Amfilohie. 
Înaintând lin pe lângă zid, cuvioşia sa părea cufundat în 
nişte gânduri ale sale, străin cu desăvârşire de zarva care 
avusese loc numai c-un pătrar de ceas înainte, când sfințitul 
Amfilohie se opri iarăşi, jucându-şi în neştire mătăniile între 
degetele uscate. Făcu după aceea câţiva paşi în straiu-i 
cernit, în care trupu-i schilav mişca numai unghiuri. În 
cadrul camilafcei, obrazul lui avea un alb vechi de fildeş”. 


Asemenea adevăraților asceţi, el optează pentru o viață plină de 
privaţiuni, recurgând la o severă autodisciplină în plan biologic; edificator în 
acest sens este postul de o asprime extremă prin care el îşi mortifică trupul: 


„Rânduiala monahicească a sfinţitului Amfilohie, aşa cum 
venise cu ea de la patriarhia Țarigradului, era să mănânce de 
două ori pe săptămână legume la amiază. În trei zile ale 
săptămânii îşi îngăduia pâne cu puțintel vin la prânzişor şi 
la asfinţitul soarelui. lar miercurea şi vinerea ţinea post 
desăvârşit”. 

Chipul emaciat al arhimandritului are ceva din efigia spirituală a unei 
icoane bizantine: 


„Fiinţa lui, deşi uscată, avea în ea lumină duhovnicească, 
care-i înfrumuseţa mai ales ochii şi fruntea înaltă. In pielea 
străvezie a tâmplelor erau scrise vine albastre”. 


Ochii săi vii, fruntea înaltă care îi înnobilează înfăţişarea sunt indicii ale 
unei intense trăiri interioare, specifice înţeleptului pe care toţi îl identifică şi 
îl respectă în persoana sa smerită. Recunoaştem în fizionomia părintelui 
arhimandrit principalul indiciu al omului „devenit sfânt”, precizat astfel de 
Olivier Clement: „Locul în care substanța lumii devine transparentă 


persoanei umane este fața şi mai ales privirea”27, astfel încât acesta „devine 
numai privire”, precizează în continuare teologul francez convertit la 
Ortodoxie, citându-l pe Macarie cel Mare şi, în continuarea aceleaşi idei, pe 
patriarhul Athenagora, cel care evoca „oceanul interior al unei priviri”, ca 
reflex al unui „ocean al Purităţii” despre care vorbeşte mistica siriană în 


legătură cu lumina divină” 28 

Una dintre cele mai importante manifestări ale vieţuirii sale întru cele 
sfinte este rugăciunea în folosul domnitorului şi, implicit, al ţării: „n-am 
încetat zi şi noapte de a mă ruga pentru izbânda măriei tale”. Aceeaşi 
discreţie şi smerenie se degajă şi din actul hieratic al rugăciunii sale: 


„Sfinţitul Amfilohie trecu în paraclis şi îndeplini singur 
treburile de rând ale eclesiarhului, aprinzând luminile în faţa 
chipurilor sfinte; după aceea se aşeză în analoghion, lângă 
strana Domniei, murmurând cu glas încet rugăciunile 
ceasului de sară”. 


El atinge performanţa celor aleşi, care „au izbutit să se ridice la 
înălțimea rugăciunii paradisiace, prin care nu ceri, ci te dăruieşti, trup — 
inimă — suflet şi te uneşti cu Dumnezeu”2%. 

Amfilohie Şendrea este un bun cunoscător al cărților sfinte, unele citite 
chiar în limba greacă sau în limba latină. El este acela care îi înlesneşte şi 
domnitorului contactul cu aceste cărți, la care nu renunță în nici o 
împrejurare, oricât de neobişnuită ar fi aceasta: 

„Părintele Amfilohie urma la căruţe unde era şi cortul 
măriei sale. Prea sfinţitul arhimandrit avea cu sine cărțile 
sfinte şi iconostasul de argint, ca să dea mângâiere şi întărire 
măriei sale, în asemenea ceasuri de cumpăt”. 


El ştie să aleagă psalmii cei mai potriviți pentru starea lăuntrică a 
domnitorului, aducându-i în suflet nădejdea în Dumnezeu: 


„Ascultă, Doamne, dorința smeriţilor şi întăreşte inima lor”; 
unii dintre aceşti psalmi 


„se ostenise altădată la Vatopedi a-i tălmăci de pe scripturile 
eline în limba moldovenească”. 


Acelaşi efect benefic îl au prezenţa sa, precum şi rugăciunile pe care le 
înalță către cer, şi asupra celor care îi stau domnitorului alături în acele clipe 
grele, hotărâtoare pentru destinul Moldovei: 


„Curtenii, în marginea dumbrăvii de stejar, îngenunchiaseră 
A 39 
ŞI ei”. 


Părintele Amfilohie este preocupat nu numai de situaţia neamului său, 
ci şi de soarta întregii creştinătăţi, asupra căreia plana aceeaşi amenințare a 
lui Mehmet-Sultan, întruchiparea puterii lui Antihrist: 


„Am puţin somn, de câte cugete chinuite mă împresoară. 
Depărtez de la mine mâncarea şi băutura, fiind nevrednic de 
ele. Dau ticălosului trup cât îi trebuie ca să nu piară cugetul. 
Şi acest cuget stă treaz, întru lucrarea Domnului Hristos. 
Pentru Domnul Hristos lucrez eu, slujind pe luminăţia sa 
Ştefan-Vodă [...] În măria Ştefan-Vodă a pus Dumnezeu 
puterea sa, ca să înceapă iar a se lumina întunericul 
răsăritean”. 


El crede cu tărie în menirea sfântă a domnitorului moldovean, slujindu-l 
cu o nemărginită devoțiune. 

Cu toate că s-a desprins total de toate cele lumeşti, în sufletul său 
păstrează un loc însemnat nepotului său de sânge — Ionuț Jder — asupra 
căruia veghează constant cu o afectuoasă grijă. Este im-presionant prin 
căldura umană pe care o degajă pasajul în care îi dezvăluie lui Ionuț 
identitatea adevăratei sale mame: Oana, mezina familiei Şendrea. Între cele 
două personaje se instituie o relație formativă, considerată de Monica 
Spiridon un alt topos al creaţiei sadoveniene. În contextul acestei relaţii, 
Amfilohie Şendrea se transformă într-un pater spiritualis al lui Ionuț Jder, 
completându-l, în mod fericit, pe celălalt dascăl al acestuia — părintele 
Nicodim. Arhimandritului îi aparține inițiativa ultimei încercări la care va fi 
supus Ionuț: călătoria la Sfântul Munte, în care „recunoaştem o dispariție pe 
celălalt tărâm [...] O călătorie îndelungată pe un tărâm al fărădelegii şi 
necredinţei, al ispitei şi păcatului, cum este spurcatul imperiu al lui Mehmet, 


are toate notele definitorii ale unui descensus ad inferos iniţiatic”.30 


În mod semnificativ, la întoarcerea din pelerinajul în care a fost trimis 
de unchiul său, transformat în cel mai important protector al său, Ionuț se 
transformă în comisul Onu Păr Jder, nume folosit prima dată în actul daniei 
domneşti prin care îi este răsplătită vrednicia; el a obţinut nu numai 
prețuirea, ci şi încrederea deplină a voievodului, mulţumit de felul în care 
mezinul din familia Jderilor a trecut proba adevăratei sale maturizări. 

Aceeaşi disponibilitate în plan afectiv manifestă şi față de alți semeni ai 
săi, dovedind consecvență în subordonarea necondiționată faţă de preceptul 
christic al iubirii aproapelui: 


„Insă arhimandritul îi privea cu aceeaşi blândeță şi-i 
binecuvânta cu dulceaţă, fără să se supere de vorbele lor, 
care se rosteau mai ales într-ascuns”. 


Acest lucru nu exclude, însă, severitatea, atunci când el consideră că 
aceasta este impusă de anumite stări de lucruri. Atunci când este cazul, nu 


ezită să manifeste, chiar şi faţă de domnitor, cuvenita asprime: 


„Canonul postului, pe care ţi l-ai rânduit pe nouă ani măria 
ta în fiecare vineri, |... ] este şi el bine primit.” 


De la înălțimea spiritului său, părintele arhimandrit formulează, 
adeseori, cu un pregnant meşteşug poetic, reflecții tulburătoare, amin-tind de 

motivul ecleziastic deşertăciunea deşertăciunilor: „Toţi suntem frunze la 
suflarea lui de vifor”. 

Există o frapantă înrudire spirituală şi duhovnicească între Amfilohie 
Şendrea şi un alt apropiat al domnitorului din obştea monahală de la Neamţ, 
părintele Nicodim, deşi împrejurările în care cei doi s-au desprins de viața 
obişnuită sunt complet diferite. 

Într-un moment dramatic al existenţei sale, Nicoară Jder şi-a dat seama 
că opțiunea pentru condiția monahală este singura care îi poate aduce 
liniştea, împăcarea cu sine însuşi, cu ceilalți şi cu Dumnezeu. Retras la 
mănăstirea Neamţ, părintele Nicodim va traversa un proces de despătimire, 
de înfrânare a gândurilor care-l mai purtau către lumea amăgirilor, din care a 
încercat să se smulgă; în aceste împrejurări-limită din viaţa sa, el a găsit în 
carte un mare sprijin: 


„Pentru mine, a fost mângăierea vieții. M-am însoţit cu ea şi 
cu pustia şi am ajuns la linişte şi înţelepciune”, 


îi va mărturisi el mezinului din familia Jder. 
Pentru călugărul-cărturar, sensul vieţii a devenit desăvârşirea în duh şi 
în spirit, posibilă prin detaşarea liber asumată față de cele lumeşti: 


„Chilia cuviosului Nicodim era plină de o umbră pustie. La 
geamul dinspre răsărit, unde era streşina mai îngustă, se afla 
singurul loc prielnic de cetit şi de scris slove pe dosul 
scoarţelor. Din spate, băteau flăcările de la sobă. Pe măsuţa 
de la ferestruică, sta un ceaslov, caligrafiat cu înflorituri. În 
acea zi de negură, de singurătate desăvârşită şi gânduri de 
mâhnire, se ridicau întâmplările trecutului ca fantasme 
cenuşii. Ca să le depărteze de la sine, călugărul se închinase 
şi cetise vorbe de mângăiere”. 


Tinzând permanent către starea de trevzie, adică de control total al 
gândurilor, părintele Nicodim transformă chilia dintr-un adăpost, într-un 
spaţiu al recluziunii şi meditaţiei. În această ordine de idei, este deosebit de 
relevant modul în care Î.P.S.Antonie Plămădeală vorbeşte despre chilie, în 
contextul vieţii monahale româneşti: „Chilia e locul reculegerii, al întâlnirii 
cu sine însuşi, al examenelor dure şi adevărate, al confruntării pe scara celei 

mai înalte răspunderi, cu destinul său, cu Dumnezeu. Acolo stau faţă în față 


el şi Dumnezeu”.3| 


În anii de nevoință petrecuţi atât la mănăstirea Neamţului, cât şi la 
mănăstiri de pe Muntele Athos, părintele Nicodim a dobândit un prestigiu 
moral-spiritual deosebit, iar învățăturile şi cuvintele sale înțelepte, în care 
adesea percepem reverberaţiile Ecleziastului, rezo-nează profund în sufletul 
şi în mintea celor care vin în contact cu el: 


„Insă părintele Nicodim ne amenință că nebuni suntem noi. 
Ce-s războaiele? Ce-s averile? Ce-s boierii?  Deşertăciune 
sunt, căci omu-i umbră care trece. Se cade să trăim întru 
duh”— 


îl citează, în faţa coconului domnesc, Ionuț Jder pe acela care pentru el 
rămâne bădiţa Nicoară. Deşi între el şi mezin există o puternică legătură 
afectivă, îl sancţionează cu promptitudine, atunci când acest lucru se 
impune: „Nu-ţi spurca limba cu neadevăruri” — îl va sfătui pe Ionuț cu 
asprimea cuvenită. 

Adeseori vorbirea părintelui Nicodim devine sentenţioasă; enunţurile 
sale grave dobândesc, pentru cei din jur, valoarea unor adevăruri de care vor 
ține seama, mai ales în momente de cumpănă, ele ajutându-i să le depăşească 
mai uşor: „Numai Dumnezeu făptuieşte şi judecă înţelept”. 

Chiar şi domnitorul Ştefan cel Mare, aflat la mănăstirea Neamţului, 
doreşte să-l întâlnească pe cuviosul Nicodim pentru a-i dezvălui ceva din 
acea „învăţătură nouă despre vedenia sfântului Ion Teologul”, dobândită de 
acesta în mănăstirile de pe Muntele Athos. Prin vocaţia sa hermeneutică, el 
tălmăceşte domnitorului înțelesurile capitolului 19 din Apocalipsă şi-i 
confirmă rolul de apărător al creşti-nătăţii care i-a fost hărăzit, încurajându-l 
în lupta pe care va trebui să o poarte în ipostaza de luptător pe cal alb pentru 
„prigonirea fiarei care s-a ridicat asupra semințiilor”, în care îl identifică pe 
Mehmet. 

Aşa cum s-a întâmplat, de-a lungul vremurilor, cu cei mai mulţi dintre 
sihaştrii români, părintele Nicodim n-a rupt total legăturile sale cu aceia din 
mijlocul cărora a plecat pentru a începe un nou mod de a trăi, mai apropiat 
de Dumnezeu: 


„In pustia întru care mă aflu, nu încetez de a mă ruga pentru 

îi va mărturisi lui Simion, fratele lui după trup. 

Pentru a împlini imaginea duhovnicească a monahului din familia 
Jderilor, Sadoveanu surprinde şi evlavia nemărginită, deplina absorbire a 
fiinţei acestuia în actul cucernic al rugăciunii, săvârşit în decorul solemn al 
bisericii: 


„Părintele Nicodim şi-a adus aminte că-i într-o sâmbătă şi 
s-a pregătit să se ducă la slujba mare. Şi-a pus rantie nouă şi 
camifalcă, şi-a împletit între degete metaniile şi s-a pus pe 
gânduri, cătră zidurile sure ale cetăţuiei. A intrat pe sub 
turnul clopotniţii, fără să audă țârâitul de sară al lostunilor; a 
intrat la sfânta Înălțare şi, cufundat în gânduri, s-a aşezat în 
laturea stângă, aproape de analoghion şi de cântăreți, cu 
auzul oarecum închis, dar cu vederea deschisă spre acea 
întru totul vestită şi lăudată icoană a Maicii Domnului, care 
a fost zugrăvită de Luca Evanghelistul”. 


Din toate gesturile şi din întreaga sa atitudine se degajă o infinită 
pioşenie . 
În împrejurările grele, nu puţine, prin care trece familia Jderilor sau întreaga 
ţară, părintele Nicodim îşi părăseşte chilia pentru a fi nu doar cu gândul, ci şi 
cu braţul, încă puternic şi neînfricat, alături de tatăl şi de fraţii săi; apoi, 
reîntors la locul de nevoinţă va consemna, lapidar, cele întâmplate pe scoarța 
Ceaslovului, „ca să fie amintire pentru mai târziu”. Din nou constatăm 
apropierea dintre viziunea sadoveniană asupra unor ipostaze ale monahului 
din spaţiul nostru de spiritualitate ortodoxă şi aspecte relevate cu pertinență 
de Î.P.S. Antonie Plămădeală: „Sihaştrii nu s-au considerat niciodată 
exceptați de la slujirea aproapelui. S-au retras pentru a se întări, pentru a 
lupta cu ei înşişi şi a-şi birui patimile, dar o dată cu acestea şi egoismul. Au 
fost mereu atraşi de slujire şi au putut-o face, au făcut-o ca pe o datorie 


evanghelică dintre cele mai importante”.32 

BINECREDINCIOSUL VOIEVOD 
ȘTEFAN CEL MARE ŞI SFANT 


În trilogia Fraţii Jderi, considerată, pe bună dreptate, de unul dintre cei 
mai competenţi exegeţi ai operei sadoveniene, Constantin Ciopraga, o 
epopee ştefaniană, precum şi în Viaţa lui Ştefan cel Mare, Mihail 
Sadoveanu anticipă, cu mai bine de o jumătate de veac, canonizarea de către 
Sfântul Sinod al Bisericii Ortodoxe române, la 20 iulie 1992 a 
Binecredinciosului Voievod Ştefan cel Mare şi Sfânt. 

Impresia care se degajă, constant, din paginile consacrate de Sadoveanu 
celui care va deveni un personaj paradigmatic pentru categoria adevăraților 
conducători de neam şi de ţară este aceea că, mai presus de orice, Ştefan cel 
Mare a fost un adevărat creştin, cu o viaţă duhovnicească exemplară, lucru 
care îşi pune amprenta asupra tuturor actelor pe care le întreprinde. 

Venirea sa la tronul Moldovei este prezentată de Sadoveanu ca un fapt 
predestinat, produs din şi prin voia divină. Într-o perioadă de mare cumpănă 
din istoria creştinătăţii, când însuşi Constantino-polul căzuse în robie păgână 
şi în fața expansiunii turceşti părea să nu mai reziste nici o stavilă, în 
Moldova — mica ţară creştină situată la răscrucea imperiilor — sihaştrii 
vizionari au vestit venirea la tronul ţării a unui domnitor care se va pune în 
slujba dreptei credinţe. Astfel, la moartea lui Alexandru cel Bun, un bătrân 
pustnic a proorocit „pedeapsă” pentru „mişelia răzvrătirii şi a uitării de 
Dumnezeu”, după care 

„se va alina furtuna răutăţii şi va ieşi din nouri un bour tânăr 
care va sufla penări foc îngemănat, şi coarnele lui şi le va 
îndrepta spre răsărit.” 


Râvna sa pentru legea lui Hristos este anticipată în acelaşi mod 
parabolic şi de schimnicul de la Izvorul Alb prin imaginea Sfântului Mare 
Mucenic Gheorghie care „se va ridica împotriva balaurului”, reprezentare 
care conţine evidente similitudini cu ipostaza domnito-rului român de 
inițiator al războiului sfânt. 

Însuşi Bogdan, tatăl viitorului domnitor, a avut certitudinea investiturii 
sacre a fiului său, pe care l-a pregătit în acest sens, la vârsta prunciei fiind 
„binecuvântat de Sfântul Gherontie la Aton”; despre acest lucru supuşii săi 
de mai târziu vor crede că îl face inexpugnabil în lupta cu oștile păgâne. În 
anii maturității sale, domnitorul îşi va aminti mereu şi de un alt moment 
special din vremea copilăriei, când tatăl său, presimţindu-şi sfârşitul foarte 
apropiat, în împrejurări de o tristă măreție i-a transmis testamentul spiritual 
al familiei într-un mod de o tulburătoare gravitate, care l-a marcat pentru 
totdeauna: 


„Când eram pribeag şi sărac, am poposit într-o sară la 
marginea Mării cu părintele meu Bogdan-Vodă. Măria sa 
mi-a spus unele lucruri, ca unui copilandru ce mă aflam; 
apoi primind poate de la Dumnezeu o înştiinţare că sfârşitul 
măriei sale va să fie năprasnic, m-a dus la o bisericuţă de 
ceamur de la marginea acelor pustietăți, a pus pe călugărul 
de acolo să facă slujbă, după aceea mi-a poruncit să 
îngenunchez şi m-a legat cu jurământ înfricoşat. „Când vei 
ajunge stăpân în moştenirea părintelui tău, — mi-a spus măria 
sa, — să-ți aduci aminte că zilele vieţii tale sunt numărate. 
Din ziua întâi să dai lui Hristos slavă şi din ziua a doua să 
ridici sabia. Căci domnia Moldovei s-a întemeiat pe această 
poruncă de la Dumnezeu”. 


Acest legământ îl va călăuzi de-a lungul întregii sale domnii şi de la el 
nu se va abate nicicând. 

Urcarea lui Ştefan pe tronul Moldovei este evocată de Sadoveanu în 
Viaţa lui Ştefan cel Mare ca un moment binecuvântat, aureolat de lumina şi 
frumuseţea care transfigurează întreaga fire în preajma sărbătorii pascale: 

„În acel an 1457, sfintele Paşti cădeau tocmai în vremea 
când înfloreau livezile şi prindea a înmuguri codrul. Erau 
semne pentru Ștefan Vodă; cerul era curat; vântul curgea de 
la sud; ca veşti albe, într-o singură noapte caldă au înflorit, 
pretutindeni, mălinii şi cireşii...Era o zi lină de primăvară 
din veac hărăzită. O vesteau din depărtare clopotele 
Sucevei”. 


În tot ce înfăptuieşte, domnitorul se sprijină pe legea lui Hristos 
Dumnezeu, lucru despre care vorbeşte astfel mulțimilor adunate la 
Mănăstirea Neamţului: 


„Să ştie şi cei de jos că judeţul nostru nu se va clăti nici- 
odinioară din cumpăna dreaptă poruncită nouă de cel care 
stă deasupra vieţii şi morţii” (Fraţii Jderi). 


Aşadar, Sadoveanu reliefează faptul că în cazul lui Ştefan cel Mare 


„puterea domnească nu emană de la boieri, ci de la Dumnezeu”l, fapt ce 
concordă cu ceea ce V. Al. Georgescu consideră „modelul ideal al 
autocrației bizantine”, având „fundamentul ideologic al independenţei 
confirmate religios prin clauza „domn din mila lui Dumnezeuw?: 
„Noi Ştefan-Voievod, din mila lui Dumnezeu 

Domn al Ţării Moldovei, 
ne închinăm cu prietinie domniilor voastre 

tuturor cărora vă scriem” 


Ca un bun creştin care respectă preceptele morale nou-testamentare, 
Ştefan investeşte multă afecțiune şi încredere în raporturile sale cu cei din 


jur, abandonând orice fel de prejudecăţi: 


„Eu pe toți câţi îi am lângă mine îi socotesc că sunt fără 
vicleşug. Le-am deschis sufletul meu şi i-am îmbrăţişat”. 


De-a lungul domniei sale au existat însă şi situaţii în care interesele 
vitale ale Moldovei sau chiar ale creştinătăţii i-au impus acte extreme de 

cruzime, pentru care ulterior Ștefan se căieşte amarnic, impunându-şi cu 
asprime penitenta: 


„Pentru iertarea acelei fapte s-au rugat toți preoţii şi 
călugării bisericilor măriei tale. Te-a dezlegat şi părintele 
mitropolit Teoctist. Canonul postului, pe care ţi l-ai rânduit 
pe nouă ani măria ta în fiecare vineri, zi în care a fost 
judecat cu sabia Aron Vodă, este şi el bine primit”, 


îl asigură duhovnicul său. 

Spre deosebire de istorici, care insistă mai mult asupra aspectelor 
politice aferente domniei lui Ştefan, Sadoveanu îl prezintă acționând în 
primul rând în folosul creştinătăţii. Domnitorul român a avut luciditatea 
necesară pentru a evalua dimensiunile reale ale pericolului turcesc, dublată 
de tăria de a acţiona pentru contracararea acestuia: 


„Sunt în lume crai şi împărați; puterea lor e slăbiciune dacă 
nu înțeleg de ce răsare şi asfinţeşte soarele, cum bine spui 
sfinția ta. Numai prostimea vieţuieşte pentru pântece; 
domnii şi craii au altă rânduială. Cine nu vede primejdia 
ismailitenilor , nu-i nici domn, nici crai. Cine nu se pune pe 
sine jertfă pentru credință, nu-i vrednic să fie în stăpânirea 
sa noroadele; e mai puţin decât cel din urmă mişel”, 


îi spune sfetnicului său. 

Din acest crez al său ne dăm seama că Ştefan se conduce după înalte 
comandamente morale, cum este şi acela al ignorării oricăror interese egoiste 
şi, complementar, al dăruirii necondiționate pentru un interes larg, care nu 
este numai al neamului său, ci este şi al întregii lumi creştine. Gândind şi 
acționând în acest fel, el atinge ceea ce părintele Galeriu numeşte „starea 
harică a eului” ca „stare de deschidere, de dar”, echivalând cu „înfrângerea 
egoismului, lepădarea de sine, starea de jertfă înaintea lui Dumnezeu şi în 


serviciul aproapelui”3. 

Până şi căsătoria domnitorului nu este rezultatul unei opțiuni 
individuale, ci derivă din postura acestuia de răzbunător al Bizanțului 
îngenuncheat pe care şi-o arogă ca pe o sfântă îndatorire: 

„De la Dumnezeu, prin înţelegerea iscusită a patriarhului 
celui bătrân din Țarigrad, a ieşit această unire a Împărăției 
de la Mangop cu luptătorul cel mare care-şi gătea jertfa 
pentru Hristos”. 


Asumându-şi o responsabilitate atât de mare în faţa oamenilor şi a lui 
Dumnezeu, Ştefan va face din înfruntarea directă cu turcii țelul cel mai 
important al domniei sale. Pregătirile pe care le face în acest sens includ şi 
pelerinajul inițiatic, fiindcă pentru a şti încotro se îndreaptă, domnul vrea să 
ştie de unde vine. De aceea o pondere însemnată în economia celui de-al 
doilea volum al trilogiei revine vânătorii domneşti, aceasta fiind, în fapt, 
pretextul unei iniţieri făcute în contextul mai larg al unui topos al operei 
sadoveniene: călătoria anamnetică (Monica Spiridon). Căutarea sihastrului 
din pustietăţile de piatră ale muntelui, inaccesibile oamenilor obişnuiţi, 
echivalează, în opinia lui Alexandru Paleologu, unul dintre cei mai rafinați 
exegeți ai operei sadoveniene, cu o regresiune făcută în numele unei 
„nostalgii a originarului; e o trimitere la arhe, la începuturi, la instaurarea 
primară a spiritului, adică a legii, în lume. Năzuinţa la arhaitate nu înseamnă 
involuție sau retrogradare, ci reprezentarea modelului perfect, absolut, 
arhetipal.  Patriarhalitatea  sadoveniană este aproximarea  arhetipiei 
primordiale, e deci o restaurare. La scară mică sau mare, aceasta se poate 
realiza în variate momente sau în condiţii istorice; una din ele, apoteozată, o 
înfăţişează Sadoveanu în ciclul fraţilor Jderi, sub domnia lui Ştefan cel 


Mare”?. 

Dovedindu-se fervent apărător al dreptei credințe, domnitorul 
acționează permanent în perspectiva mai îndepărtată sau mai apro-piată, în 
funcţie de dinamica fluxului epic, a „războiului sfânt”; statutul său ontologic 
este marcat de ceea ce teologii numesc sinergie — „cola-borarea armonioasă 


şi permanentă între voia omului şi harul divin”5. 
Sadoveanu exprimă uneori direct convergenţa dintre faptele sau 
planurile domnitorului şi voinţa divină: 


„[...] că Ştefan-Vodă are de la Dumnezeu o rânduială. Măria 


sa singur a cunoscut-o în inima sa; deci Dumnezeu l-a ales 
ostaş al său”. 

Disponibilitatea permanentă a domnitorului către slujire conferă vieţii 
sale caracter hristocentric: 


„Măria sa vrea să agonisească Adevărului, adică lui 
Hristos”. 


Încă din timpul vieţii, Ştefan este venerat de cei din jurul lui; prestigiul 
său moral şi spiritual are, drept temei, faptul că, indiferent de statutul social, 
toţi percep semnificaţia sacră a acţiunilor sale: 


„Toată lumea se înfăţişa cu cutremur la măria sa, 
îngenunchind sub sabia dreptăţii sale, ştiind că măria sa stă 
pe acest pământ al Moldovei ca să ţie statornică rânduiala 
lui Dumnezeu. Măria sa veghează necontenit la hotărârile 
sale, sub ochiul lui Dumnezeu”. 


Conţinutul acestui pasaj din Fraţii Jderi coincide cu una dintre 
condiţiile de fond prevăzute de actuala legislație bisericească pentru 
constatarea sfinţeniei celui care urmează să fie canonizat sau nu: „cultul 
spontan pe care i-l acordă poporul credincios, numărându-l în rând cu sfinţii. 
Cultul acesta poate fi organizat sau difuz, manifestându-se printr-o cinstire 


simplă, prin faima sau numele de sfânt”6. 


Punându-se cu toată fiinţa sa în slujba colţului său de lume într-o 
perioadă de grea cumpănă, Ştefan trece adeseori prin stări de un mare 
dramatism: nelinişte sau justificată îngrijorare şi întâlnim în Fraţii Jderi 
numeroase pasaje edificatoare pentru zbuciumul vieţii lăuntrice a acestuia: 


„Ochii Voievodului se muiară ca de o bură. Rămase o vreme 
pe gânduri” 

sau : 

„Măria sa era cufundat însă în adânci cugetări” 

sau: 

„Vodă rămase într-aceeaşi întristare plină de gânduri”. 


Exemplele de mai sus, cărora li s-ar putea adăuga multe altele, sunt 


relevante şi pentru momentele domnitorului de repliere asupra lui însuşi, nu 
puţine, fiindcă, observă cu pertinență Mihai Şora: „acţiunea de a rodi trece 

prin dialogul interior”, fără de care nu este posibilă „căutarea, printr-un 


labirint de alternative, a valorii trans-cendente”7. 

Ştefan, omul şi voievodul, trăieşte o intensă viaţă duhovnicească. În 
toate împrejurările, el se conformează regulilor de viaţă în spirit creştin, 
consfinţite de Sfânta Tradiţie: 


„Preasfinţite Părinte Iosif, binecuvintează pânea şi carnea, 
cu care nu suntem destul de vrednici a ne îndestula, dacă 
Dumnezeu ar măsura pofta noastră după faptele săvârşite”. 


Din aceste cuvinte ale lui Ştefan desprindem intoleranţa sa față de 
viciile omeneşti; atitudinea necruțătoare față de acestea, manifes-tată şi în 
alte situații, se înscrie pe linia a ceea ce Andrei Pleşu numeşte maximalism 
moral şi este subsumată dorinţei de a cultiva şi încuraja la cei din jurul său, 
dar şi la el însuşi „capacitatea de a transforma interdicția etică în 


comportament liber, dar adecvat”8. 

Asprimea prin care se concretizează deseori vocaţia sa morală față de 
cei din jur se amplifică atunci când domnitorul reflectă asupra propriului 
mod de a fi în raporturile cu lumea şi cu Dumnezeu. Aceste clipe de 
confruntare cu sine însuşi reprezintă de multe ori tot atâtea prilejuri de 
mâhnire, urmate de căința spovedaniei, de remediul sfintei euharistii şi al 
rugăciunii pline de umilință. 

În cele două opere consacrate de Sadoveanu lui Ştefan cel Mare şi Sfânt 
întâlnim numeroase pasaje în care el este prezentat săvârşind actul profund 
duhovnicesc al rugăciunii, caracterizat, de fiecare dată, printr-o desăvârşită 
smerenie în faţa Izbăvitorului său; aceasta emană dintr-o serie de gesturi de o 
mare simplitate şi gravitate care însoțesc rugăciunea, ele fiind circumscrise 
cultului ortodox, respectat întru totul şi de domnitor: 


„Voievodul îşi făcu semnul crucii şi rămase cu capul 
descoperit, îngenunchiat cu faţa la răsărit şi ascultând slujba 
monahului. Se plecă adânc cu fruntea în pământ, cerând 
putere pentru izbândă; căci în această ţară stă dreapta 
credință” (Fraţii Jderi). 


Implicarea totală a domnitorului în actul rugăciunii se face prin 
respectarea de către acesta a cerințelor sfinților părinţi ai bisericii din 

scrierile filocalice, impresionând prin disciplinarea severă a gândurilor şi 
sentimentelor, prin simplitate şi evlavie: 


„Vodă murmură şi el stihurile, cântându-le încet. Adâncirea 
aceasta în sine, cu totul în afară de clipa vieţii, era 
încununată de soarele asfinţitului. [...] măria sa încă nu se 
deşteptase din întristarea-i amară”. 


Recunoaştem în acest pasaj atributele rugăciunii adevărate, sintetizate 
astfel de I. P. S. Antonie Plămădeală: „Rugăciunea va fi lină, calmă, discretă, 
senină, fără siluirea imaginaţiei, fără urmărirea vedeniilor, fără entuziasm 


suspect, fără reclamă fariseică”?. 


Prin absorbirea întregii sale ființe în actul rugăciunii, domnitorul se 
sustrage total lumii exterioare; el se apropie, din acest punct de vedere, de 
marii mistici, deoarece şi în cazul său „puterea rugăciunii depăşeşte 
rezistența materiei şi eliberează mintea din această lume strâmtă şi inertă 


spre vastele spații deschise, strălucind de Lumină”10; relevant în acest sens 


este următorul fragment din Fraţii Jderi: 


„S-a făcut tăcere şi Jder a mai simţit un timp tremurul 
zidăriei până în inima sa. Se aştepta parcă la un cutremur, 
aşa încre-menirea de icoană a măriei sale se prelungea. Prin 
ferestrele nalte pătrundea cenuşiul zilei de afară; făcliile 
dădeau o lumină dulce ca a unei zile de toamnă în asfintit. 
Vodă şopteşte singur, în sine; numai buzele i se mişcau; nu 
s-auzea nici un sunet. [...] Vodă a stat încă un răstimp 
destul de lung neclintit, cu fața întoarsă cătră icoana 
Fecioarei prea curate cu pruncul. A zâmbit ca dintr-un vis 
credincioşilor săi şi s-a dus iar în singurătate”. 


Momentul sublim al rugăciunii este admirabil sugerat aici prin ceea ce 
Monica Spiridon numeşte „o retorică a tăcerii”, trista măreție a distanţării de 
lume prin rugăciune îi permite domnitorului suişul duhovnicesc prin care 
ajunge la „nemişcarea minţii copleșită de vecinătatea infinitului divin”! 1, 

Pe de altă parte, reculegerea pioasă a voievodului în fața icono-stasului 
străjuit de făclii corespunde „psihismului ascensional” evocat de Gaston 
Bachelard; valoarea funcțională a flăcării în ceremonialul religios la care ia 

parte Ştefan este completată de posibile valențe simbolice: „Fiinţa devine 
liberă atunci când se mistuie pentru a se reînnoi, conferindu-şi astfel un 
destin de flacără, dar mai ales un destin de supraflacără, arzând deasupra 
propriului vârf 12, 

În Viaţa lui Ştefan cel Mare, Sadoveanu evocă chiar o situație-limită 
din viața domnitorului, când acesta se nevoieşte prin post, rugăciune şi 
priveghere la Putna, sfântul locaş monastic care este cel mai apropiat de 
sufletul său şi atinge altitudini ale vieții duhovniceşti care pot fi atinse doar 
de cei aleşi: 


„Vodă s-a dus la Putna să petreacă singur trei zile de 
umilință, având cu sine puţini curteni. A stat într-o chilie 
săracă, postind şi a ascultat toate slujbele de zi şi de noapte 
ale cuvioşilor monahi şi pomenirile morților săi”. 


Este deosebit de relevantă precizarea „să petreacă singur”, pentru că 
solitudinea implică, obligatoriu, tăcerea, despre care Constantin Noica 
spune că e „tehnică de viaţă în duh, e un exerciţiu spiritual”; domnitorul 
încearcă pe această cale o recuperare a sinelui din vâltoarea dramatică a 
existenţei, căci, spune acelaşi Constantin Noica, câteodată „lumea aceasta a 
amăgirii trebuie oprită în curgerea ei. Dacă vrem să trecem mai departe, 
trebuie să înfrânăm ce e lume în noi. Deci, ne oprim odată cu ea, ne 
desființăm o dată cu ea. Căci tăcerea noastră respinge, suspendă, desființează 
totul. [...] Trebuie să fii surd lumii, muţenia ta să fie lăuntrică. Altminteri, 


lumea ar vorbi în noi; ne-am pierde iarăşi. Deci, tăcem o dată cu ea.”13, 

Tot în Viața lui Ştefan cel Mare întâlnim un pasaj tulburător în care 
rugăciunea domnitorului este redată de Sadoveanu prin chiar conținutul ei; 
autorul surprinde de data aceasta lamentația patetică a eroului său, care a 
dobândit conştiinţa tragică a limitei; prin trista privire înapoi, domnitorul are 
revelația amară a preapuţinului înfăptuit din cât şi-a dorit; din ce în ce mai 
singur şi din ce în ce mai slab, Ştefan devine înțeleptul care reflectează în 
cadenţe grave de apoftegmă asupra vremelniciei şi a zădărniciei a tot ceea ce 
aparține acestei jalnice lumi şi percepem din nou în scrisul sadovenian 
accentele răscolitoare ale Eclesiastului: 


„Doamne, striga sufletul Voievodului, greşit-am cătră tine, 
căci nu am îndeplinit ce nădăjduiam. Greşit-am, căci m-am 

semeţit, crezând prea mult în puterile mele. Numai 
Dumnezeu poate scoate la țărm cele bune din cele rele, căci 
are înaintea sa veşnicia; dar timpul meu e mărginit şi iată, 
mănăstioara din pustie, în care am făcut odinioară legământ, 
s-a risipit de furtună şi de varvari; şi paşii mei pe năsip nu se 
mai cunosc, primăvara vieţii mele s-a scuturat; cei iubiți ai 
mei mă părăsesc, puţini mai stăruiesc lângă mine; vitejii mei 
cei mai buni cad; în fața mea se deschide zarea amurgului. 
Şi n-am făptuit nimic; toate câte am lucrat au fost 
deşertăciune şi vânare de vânt”. 


Eroul sadovenian îşi contopeşte aici melancolia cu cea a cântăreților 
bolnavi din poezia lui Blaga: 


„Purtăm fără lacrimi 

o boală în strune 

şi mergem de-a pururi 
spre soare apune. 

Răni ducem — izvoare — 
deschise subt haină. 
Sporim nesfârşirea 
C-un cântec, c-o taină”. 


Ştefan apare şi în postura de misionar prin strădania continuă, 
neobosită, de a da sens duhovnicesc vieţii neamului său, de a-i impune 
acestuia, ca supremă valoare ontologică, credința, căreia Sadoveanu îi 
asociază mereu metafora luminii: 


„Această lume neliniştită încearcă Voievodul s-o aşeze în 
hotarele ei; unui asemenea loc al negurii vrea să-i dea măria 
sa lumină. Cea dintâi putere ce aşează din stâncă sunt 
sfintele lăcaşuri închinate lui Dumnezeu Hristos. A doua 
putere ce vrea să aşeze măria sa e dintr-un material mai tare 
decât piatra; e rânduiala sufletească sub lumina credinței 
(Fraţii Jderi). 

Domnitorul devine astfel o prezență luminoasă în viața comuni-tăţii 
creştine din partea lui de lume, „fiindcă lumina lui Hristos se interiorizează 
în cel care o primeşte: acesta din urmă conformându-se lui Hristos devine el 


însuşi lumină.” 14 
Intre toate instituţiile statului, valoarea supremă o are pentru Ştefan 
biserica: 


„De asemenea nu s-a îngăduit unei obşte să n-aibă biserică 
întru care să se închine lui Dumnezeu. Şi fiecare obşte să 
aibă prisacă; să înveţe munca de la albine şi să agonisească 
ceară pentru făcliile sfintelor slujbe”. 


Domnitorul deplânge faptul că 


„apucând  Ismailiteanul cetatea Împărăției, a  spurcat 
lăcaşurile sfinte şi le-a schimbat în geamii; 


în mod compensatoriu, el a ridicat pe pământul Moldovei „cetăţuile 
credinţei”. Este impresionantă, de pildă, imaginea cetăţii de scaun, aureolată 
de „clopotniţele sfintelor biserici fulgerând” într-o zi senină de primăvară 
evocată în Fraţii Jderi. Se ajunge la situaţia ca în timpul domniei ştefaniene, 
Moldova să aibă „privilegiul de a conserva un Bizanţ al Bisericii, care se 
dovedise în stare să supra-viețuiască celuilalt şi să-l înlocuiască, prefăcându- 


se astfel într-un Bizanţ după Bizanţ” 15. 

Unul dintre cele mai importante ctitorii ale cucernicului domnitor este 
Putna, locaş monahal asupra căruia Sadoveanu a revenit de mai multe ori. 
Sfinţirea Putnei este prezentată ca o sărbătoare a întregii țări, marcată printr- 
un grandios ceremonial religios în cadrul căruia 


„Şi-au înălţat viersul spre Domnul Dumnezeu şaizeci şi patru 
de preoţi, episcopi şi monahi” (Frații Jderi). 


Înălţarea sfintei mănăstiri, care va deveni un adevărat sanctuar al 
Moldovei, s-a făcut prin îmbinarea armonioasă a tradiţiei artistice răsăritene 
cu cea apuseană, domnitorul aducând în Moldova cei mai importanți 
specialişti din Europa: 


6l 


„Mă mai aşteaptă la Cetate şi senior Antonio, care isprăveşte 
sfânta Putnă; şi părintele Martinian de la Aton care face 
zugrăvelile pe ziduri. Sfintele odoare au fost săvârşite de 
argintarii de la Cafa”. 


Remarcând atenţia cu totul specială acordată de Ştefan cel Mare şi 
Sfânt înălțării de sfinte lăcaşuri, Lucian Blaga remarcă în Trilogia culturii 
faptul că prin râvna neobosită a domnitorului „Răsăritul şi Apusul se 
întâlnesc într-o alvie atât de prielnică unei noi viziuni arhitectonice şi 
metafizice. Însăşi natura românească era pe drumul de a deveni, datorită 
bisericilor şi mănăstirilor, care se integrează aşa de grațios şi de bărbătesc în 


ea, o natură-biserică, de mare aspect pitoresc şi solar-sofianic”. 16 


O confirmare în plus a observaţiei pertinente a filosofului-poet o 
reprezintă şi un alt fapt, prezentat de multe ori de Sadoveanu în Fraţii Jderi: 
în toate expedițiile cu caracter militar ale domnitorului, din tabăra sa era 
nelipsit iconostasul 


„ lucrat de argintarii din Cafa şi sfințit de egumenul 
Varlaam în mănăstirea Zografu la muntenele Atonului”; 


iar poiana în care era aşezat seara de părintele arhimandrit Amfilohie pentru 
ca în faţa lui să îngenuncheze domnitorul şi toţi cei care îl însoțeau 
dobândește ceva din solemnitatea unei biserici. 

Şi tot Lucian Blaga, prin harul său poetic, a concentrat în reprezentări 
poetice eclatante, toate cele aduse mărturie de Sadoveanu în fața posterităţii 
întru sfințenia marelui Voievod: „Viaţa cu apele mişcate de un întunecat 
luminos destin, înfăptuirile clădite pe sânge, ţâşnind ca dintr-o putere 
telurică, bisericile clădite pe lumină, şi toată opera, de zmeu şi de arhanghel, 
ale lui Ştefan cel Mare, alcătuiesc împreună mica noastră veşnicie revelată în 


timp”17. 

REVERBERAȚII ALE SACRULUI 
ÎN PLAN STILISTIC 


Orice demers interpretativ având ca obiect opera literară presupune, în 
virtutea relaţiei de inter-condiționare din interiorul binomului conținut- 
formă, şi o componentă stilistică, fapt exprimat astfel de Tudor Vianu: „Nu 
există nici o altă cale pentru a pătrunde în ceea ce s-a numit conținutul unei 
opere literare decât limba ei. Studiul lingvistic al operei literare este deci 


temelia înţelegerii ei ştiinţifice”. Vocea lui Tudor Vianu nu a fost una 
singulară, ea sincronizându-se în plan european cu multe altele, între care şi 
cea a lui Domaso Alonso, personalitate ale cărei opinii îşi menţin autoritatea 
şi actualitatea: „Stilul e tot ce individualizează o entitate literară”, precizând, 
în continuare, cu aceeaşi pertinență: „Stilul e unicul obiect al investigării 
ştiinţifice a literarului. Stilul e unica realitate literară, adică, în terminologia 
noastră, semnul în unicitatea sa, misterioasă manifestare concretă, 
misteriosul fenomen în care se leagă semnificatul şi semnificantul, forma 
internă şi forma externă: un cosmos de realități spirituale, intuitiv 
selecționate şi ajustate, şi un complex de realități fizice concrete, acoperind 


şi evocând în chip magic acel cosmos”2. 


Opera sadoveniană este, în literatura noastră, una dintre cele mai 
relevante pentru adecvarea expresiei la conţinut şi orice încercare de exegeză 
a ei reclamă şi o abordare din perspectivă stilistică. 

Raportându-ne şi în continuare la filonul religios care îi este 
consubstanţial, inserția acestuia în planul stilistic al operei se impune 
pregnant prin bogăţia elementelor preluate de Sadoveanu din limbajul 
religios. 

În ultimii ani, acest tip de limbaj, aproape ignorat, timp de o jumătate 
de veac, a suscitat interesul mai multor cercetători. Astfel, Gh. Chivu 
susţine: „Departe de a fi un simplu stil al românei literare actuale (prin 
definiție laică), limbajul bisericesc reprezintă, în această perspectivă, o 

variantă funcțională paralelă şi echivalentă cu ceea ce am putea numi 
limbajul laic. La fel ca acesta, dar în modalităţi de exprimare mai puţin 
diverse şi evident conservatoare, limbajul bisericesc se ilustrează prin scrieri 
beletristice, de tip tehnic, ştiinţific sau juridic administrativ şi tot asemenea 


lui şi-a creat, chiar dacă mai târziu, o variantă vorbită”3. De asemenea, 
Marcu Mihail Deleanu pledează pentru recunoaşterea unui stil religios al 
limbii române literare: „Întrucât stilurile funcţionale se constituie din 
aspectele pe care le ia limba comună, după vorbitori şi după scopul 
comunicării, considerăm că există un specific al limbii în comunicarea 
religioasă. Religia poate fi considerată, îndeosebi sub aspectul ei 
instituţionalizat prin biserică, un domeniu din viaţa social-culturală, alături 
de celelalte, care au, ori tind să aibă, cuvinte, expresii şi reguli proprii de 


organi-zare a enunţului, de transformare a limbii în limbaj/stil”4. 

Sadoveanu nu se limitează la o simplă translație de elemente din 
limbajul religios în opera sa. Dimpotrivă, cele mai multe dintre acestea 
încetează să mai fie fapte de limbă neutre, ele dobândind, prin arta 
prozatorului, valențe expresive. Sadoveanu demonstrează, astfel, că 
„limbajul în artă nu mai este un instrument pasiv al exprimării constatative, 
ci devine activ, se încarcă parcă cu electricitate şi din expresie a convenției 


devine invenție, creativitate”5. 

În opera lui Sadoveanu, gradul cel mai înalt de permeabilitate față de 
elementele de sorginte religioasă se înregistrează la nivelul stratului lexical. 
Între acestea, se impune coeficientul mare de redundanță al cuvântului 
Dumnezeu, care poate fi considerat unul dintre cuvintele-cheie ale acestei 
opere, adică acele cuvinte care „reprezintă locuri de coagulare semantică în 
lungul lanţului verbal. Ele joacă rolul unor centre de control tematic către 


care converg ori de la care pleacă fluxuri de semnificaţie”0. Un fapt relevant 
pentru frecvența foarte mare a cuvântului Dumnezeu este acela că într-o 
operă care însumează 142 de pagini, şi anume Creanga de aur, el apare de 
225 de ori. 

Un alt argument de natură statistică este şi utilizarea cuvântului în 
discuţie de 11 ori de-a lungul unui dialog dintre comisoaia Ilisafta şi Manole 
Jder, redat de autor la începutul volumului al III-lea al romanului Fraţii 
Jderi, în următoarele enunţuri: 


— „Cu puterea lui Dumnezeu nu ne putem pune”. 
— „...mulţămesc Domnului Dumnezeu”. 

— „..„Şi dacă dă Dumnezeu ploaie ...” 

— „Unii dintre bărbații pe care i-a făcut Dumnezeu... 
— „...dac-a binevoi Domnul Dumnezeu...” 

— „Dumnezeu i-a făcut pentru altceva”. 

— „Dumnezeu i-a făcut ca să trăiască...” 

— „Dumnezeu i-a făcut ca să cunoască dragostea”. 

— „- -Județul e al lui Dumnezeu”. 

— „...rugându-mă la Maica lui Dumnezeu...” 

— „Când a venit vremea şi-a dat Dumnezeu...” 

Numeroase sunt situațiile în care Sadoveanu redă invocarea, de multe 
ori patetică, a lui Dumnezeu de către unele personaje: 


„— Doamne Dumnezeule! Doamne Dumnezeule! gemu el, 
zvârcolindu-se în pulbere” (Neamul Şoimăreştilor) 
„Doamne, striga sufletul Voievodului, greşit-am cătră tine” 
(Viaţa lui Ştefan cel Mare) 


Întâlnim şi numeroase exclamaţii, unele cu valoare de salut, altele cu 
valoare encomiastică, în care apare numele lui Dumnezeu: 


„ — Slavă lui Dumnezeu! a zis cuviosul Filaret” (Creanga 
de aur). 

„ —Mărire lui Dumnezeu în veac! răspunse bătrânul Filaret” 
(Creanga de aur). 

„„ — Laudă Domnului! 

— În vecii vecilor, amin, binecuvântă monahul” (Fraţii 
Jderi). 


De asemenea conțin puternice conotații laudative şi propoziţiile în care 
se sugerează unicitatea în absolut a lui Dumnezeu, frecvenţa acestora fiind 
mai mare în Fraţii Jderi, ca un apanaj al limbajului ceremonios, atât de 
specific acestei opere: 


— „...Şi are supra lui putere numai unul Dumnezeu”; 

— „Atunci are a cântări numai unul Dumnezeu cele bune şi 
cele” 

— „Numai unul Dumnezeu poate şti”. 

În multe pasaje din diferite opere sadoveniene, cuvântul Dumnezeu 
apare determinat şi de epitete cu puternice nuanţe panegeristice: 


— „având în inima ta numai pe Dumnezeu cel adevărat” 
(Creanga de aur); 

— „Tine pe om supus în credința cătră Dumnezeul cel 
drept” (Creanga de aur); 

— „Se pare că Dumnezeu milostivul începe a-şi întoarce 
cătră noi lumina feţei sale” (Nicoară Potcoavă); 

— „Aşa a încuviinţat Dumnezeu a toate văzător şi ştiutor” 
(Zodia Cancerului); 

— „Dădu laudă în inima sa Dumnezeului tuturor 
veacurilor” (Creanga de aur); 

— „..axioane de laudă Dumnezeului cerului” (Fraţii 
Jderi). 


Acelaşi lexem dovedeşte în paginile sadoveniene şi alte posibilități 
asociative, el fiind întâlnit într-un mare număr de sintagme; între acestea se 
remarcă cele nominale, tipice exprimării drept-măritorilor creştini: 


— slujitor al lui Dumnezeu : „,...şi-i împărtăşeşte un slujitor 
al lui Dumnezeu” (Zodia Cancerului); 

— dar al lui Dumnezeu: „Din acest dar al lui Dumnezeu am 
dat multora care au cerut” (Creanga de aur); 

— în faţa lui Dumnezeu: „Era o ființă care stătea cu totul 
altfel decât semenii săi în fața lui Dumnezeu” (Măria sa 
Puiul pădurii); 

— cu ajutorul lui Dumnezeu: „Şi, cu ajutorul lui Dumnezeu, 
biruim” (Hanu Ancuţei); 

— mila lui Dumnezeu: „Aşa că, din mila lui Dumnezeu, se 
găseşte cât pofteşti” (Zodia Cancerului); 

— aleşi ai lui Dumnezeu: „Acolo deci era sălaşul pămân- 
tean al fericiţilor între oameni, aleşi ai lui Dumnezeu” 
(Creanga de aur); 

— rânduiala de la Dumnezeu: „C-aşa-i rânduiala ei de la 
Dumnezeu” (Ţara de dincolo de negură); 

— legea lui Dumnezeu: „Acolo oamenii se pleacă legii lui 
Dumnezeu” (Creanga de aur); 

— numele lui Dumnezeu: „„...pentru numele lui Dumnezeu 
căruia vreau să-i lujesc” (Fraţii Jderi); 

— frumusețea lăsată de Dumnezeu: „Şi de ce socotiți a spori 
frumuseţa lăsată de Dumnezeu” (Creanga de aur); 

— harul lui Dumnezeu: „...dar harul lui Dumnezeu 
niciodată nu l-a cunoscut” (Fraţii Jderi); 

— puterea lui Dumnezeu: „Pentru că aicea nu este altceva 
decât puterea lui Dumnezeu” (Fraţii Jderi); 

— înțelepciunea lui Dumnezeu: „Înţelepciunea lui 
Dumnezeu e nemărginită, ca şi bunătatea lui” (Valea 
Frumoasei); 

— cu frica lui Dumnezeu: „Nu era de mirare ca, printre 
atâția călugări şi stareți cu frica lui Dumnezeu, să 
găsească...” (Măria sa Puiul pădurii); 

— robul lui Dumnezeu : „În locul unde ne aflăm aşezaţi noi 
robii lui Dumnezeu, era, în vremea veche, pustie” 
(Măria sa puiul Pădurii); 

— în sama lui Dumnezeu: „,...şi acea mamă cu puii ei erau 
în sama lui Dumnezeu (Creanga de aur). 


Din toate aceste expresii se degajă o profundă smerenie creştină față de 
Dumnezeu. Uneori în acelaşi tip de construcții gramaticale cuvântului 
Dumnezeu i se alătură vocabule cu valoare metaforică; şi acestea emană 
acelaşi sentiment de pioşenie; pe de altă parte, prin conţinutul lor concret, 
sunt relevante pentru perceperea lui Dumnezeu ca „ființă lucrătoare, 
făcătoare, adică fiinţă născătoare şi făcătoare a toate şi care poate face şi 


desface toate”? . 


— „În faţa dregătorilor, cunoaşte în maica sa braţul lui 
Dumnezeu” (Creanga de aur); 

— „Să ştii că mâna cea fără de greş a lui Dumnezeu te-a 
îndreptat” (Neamul Şoimăreştilor); 

— „Deşi are numai un ochi, vede mai bine decât mulţi alţii 
cărarea cea dreaptă a lui Dumnezeu” (Creanga de aur); 

— „Măria sa veghează neclătit la hotărârile sale, subt ochiul lui 
Dumnezeu” (Fraţii Jderi). 

Remarcăm sporirea valenţelor expresive ale cuvintelor cu valoare de 
metaforă, ca efect al epitetelor care le determină. 

De asemenea, lexemul Dumnezeu este prezent şi în propoziţii scurte, 
consacrate mai ales de tradiţia orală; ele vehiculează sentimente din aceeaşi 
gamă afectivă: devoțiune, venerație: 

— „Dumnezeu a rânduit să mă pedepsească.” (Hanu Ancuţei); 

— „Precum i-a lăsat Dumnezeu” (Fraţii Jderi); 

— „L-am lăsat în plata Domnului şi-am vânat singur” 
(Poveştile de la Bradu Strâmb); 

— „Și țara asta, când Dumnezeu se milostiveşte asupra ei, 
înfloreşte ca o grădină” (Zodia Cancerului); 

— „Numai să dea Dumnezeu să fie norocul mai prietin decât în 
trecut” (Neamul Şoimăreştilor); 

— „Fiecare cu sufletul lui, ...aşa cum i-a fost împărţit de la 
Dumnezeu” (Neamul Şoimăreştilor); 

— „Dar să mă ferească Dumnezeu să cred una ca asta.” 
(Baltagul) ; 

— „...până ce a rânduit Dumnezeu un baci tânăr” (Vechime); 

— „Eşti prea fericită cu soţul care ți l-a hărăzit Dumnezeu” 
(Măria sa Puiul pădurii); 

— „Mulţămesc lui Dumnezeu că mi-am găsit stăpânul” 
(Poveştile de la Bradu Strâmb). 


Unele cuvinte sau unităţi frazeologice din diferite opere sadoveniene 
rezonează perfect cu următorul verset din Tatăl nostru: „Facă-se voia Ta”, 
ele exprimând ipostaza de umilitate în fața puterii divine: 


—a vrea: „Ziua naşterii mele a vrut Dumnezeu să fie...” 
(Hanu Ancuţei); 

—a vol: „Dumnezeu voieşte să se rostească el însuși” 
(Creanga de aur); 

— a binevoi: „Când Dumnezeu a binevoi să ne descurce de- 
aici, plecăm” (Zodia Cancerului); 

— cu voia lui Dumnezeu: „Și-atunci s-a nimerit aşa, cu voia lui 
Dumnezeu să cadă alegerea pe aceşti doi frați” (Zodia 
Cancerului); 


69 


— după voia lui Dumnezeu: „Asta e după voia lui Dumnezeu” 
(Valea Frumoasei); 

— voinţa lui Dumnezeu: „Acum soarele a curăţit-o şi a 
eliberat-o, după o voinţă a lui Dumnezeu” (Baltagul); 

— bună-voia lui Dumnezeu: „De va fi bună-voia lui 
Dumnezeu, cum a căzut aripa turnului Nebuisei, aşa va 
cădea...” (Fraţii Jderi). 


Găsim la Sadoveanu şi evocări perifrastice ample ale lui Dumnezeu, 
realizate cu ajutorul unor propoziții atributive sau prin construcții 
apoziţionale: 


— „Murmurăm o rugăciune cătră Domnul Dumnezeu carele are 
grijă de credincioşii săi” (Fantazii răsăritene); 

— „...CU ajutorul măriei sale şi a Domnului Dumnezeu, ţiitorul 
cerului şi al pământului, văzutelor tuturor şi nevăzutelor” 
(Fraţii Jderi); 


În fragmentul următor identificăm o figură specifică retoricii bizantine, 
anadiploza: 


„O greşeală se iartă — şi de oameni, şi de Dumnezeu. De 
Dumnezeu, pentru că Sfinția sa e însăşi Bunătatea, Mila, 
Iertarea” (Poveştile de la Bradu-Strâmb). 


O altă figură, specifică, de asemenea, şi oratoriei de amvon, la care 
recurge Sadoveanu în fragmentul de mai sus, este enumeraţia, prin aceasta 
obţinând o aprofundare de tip acumulativ a sentimentului de gratitudine faţă 
de divinitate. Acelaşi fragment probează şi randamentul stilistic al 
majusculelor — încă o marcă a scrisului religios, preluată de Sadoveanu. 

Fiind un mare admirator al psalmilor, Sadoveanu realizează uneori 
fraze cu caracter imnic după tiparul psalmic: 


„Cartea aceasta e un tribut de pietate Celui care eliberează 


necontenit minunile, de la scoica oceanului până la zâmbetul 
delicat al unei fecioare” (Ţara de dincolo de negură). 

Remarcăm construcția perifrastică cu valoare de sinonim al cuvântului 
Dumnezeu, preferată acestuia datorită bogatelor nuanţe afective pe care le 
aduce în text. 

Prezenţa unei astfel de sintagme este departe de a reprezenta un caz 
izolat, deoarece în paginile sadoveniene există numeroase sinonime simple 
sau perifrastice ale cuvântului Dumnezeu, ele fiind, în mare parte, 


„conotative calitative (sugerând calitățile lui Dumne-zeu)”8, cum 
demonstrează Doina Iliasa — Frigură într-un amplu studiu consacrat stilisticii 
sinonimelor în opera sadoveniană. Prin fiorul liric care le străbate, dar şi prin 
cadența solemnă a enunţului în care se constituie, unele dintre acestea pot fi 
considerate autentice poeme într-un vers: 
— „Cel care împărăţiile ca pleava le vântură” (Fantazii 
răsăritene); 
— „Cel care stă deasupra vieţii şi a morţii” (Fraţii Jderi); 
— „(Căci toate sunt ale Celui ce clădeşte, preface şi înnoieşte” 
(Tara de dincolo de negură); 
— „Acel carele are multă milă” (Hanu Ancuţei); 
— „Cel care ştie şi vede toate” (Fraţii Jderi); 
— „Stăpânul de veac a toată zidirea” (Fraţii Jderi); 
— „dreptatea Celui care a rânduit totul cu înţelepciune 
desăvârşită” (Vechime); 
— „Cel care-i cumpăna lumii” (Fraţii Jderi); 
— „Cel care cântăreşte dreptățile” (Viaţa lui Ştefan cel Mare); 
— „Cel care călăuzeşte toate” (Nicoară Porcoavă). 


Opera lui Sadoveanu consonează, astfel, cu îndemnul lui Dionisie 
pseudo-Areopagitul: „Să slăvim pe Cel cu nume infinite ca domnind în veci 
şi pe veci” 9, el fiind „temelia tuturor lucrurilor” pe care „le cuprinde şi le 


îmbrăţişează” 10. 

Tulburătoare este şi frumuseţea poetică a unor pasaje sadove-niene în 
care cuvântul Dumnezeu apare în asocieri metaforice ample, care conotează 
ideea de sublim: 


— „Moldova e frumoasă, căci e lucrarea mâinilor lui 
Dumnezeu” (Fraţii Jderi); 

— „Domnia Dunării se luminează iar de zâmbetul Domnului 
Dumnezeu” (Vechime); 

— „...valea, ca o minune a lui Dumnezeu” (Nunta domniţei 
Ruxanda); 

— „...Zile care aveau sfinţenia lui Dumnezeu (Nunta domniței 
Ruxanda); 

— „liniştile sfinte ale lui Dumnezeu” (Valea Frumoasei); 

— „Viaţa păstra pământenilor bucuriile ei şi Domnul 
Dumnezeu lumina sufletele cu primăverile sale” (Valea 
Frumoasei). 


Efectul procesului asociativ care a generat aceste unități lexicale, 
transformându-le în tot atâtea unități poetice, îl constituie transfigurarea unor 
imagini din natură în sensul „creştinismului cosmic” despre care vorbea 
Mircea Eliade. 

Observăm şi în exemplele de mai sus, aşa cum se poate observa şi în 
multe altele, expresia Domnul Dumnezeu, cea mai concentrată formă de 
exprimare a evlaviei creştine care adeseori vibrează şi în scrisul sadovenian, 
nu numai în sufletele eroilor care îl populează. Uneori Sadoveanu substituie 
numelui Dumnezeu cuvântul Domn, fără ca acest lucru să diminueze 
intensitatea extazului religios sugerat de autor: 


— „Voia să aibă deplină credinţă că nu încurcă vreo rânduială 
tainică a Domnului” (Zodia Cancerului); 

— „cel care ia în deşert legea, jignind pe Domnul vieţii şi al 
morții” (Creanga de aur); 

— „Clopotele cântă mărirea Domnului vestind în văi 
rugăciunile monahilor” (Poveştile de la Bradu Strâmb). 


Semnificaţii asemănătoare au şi expresiile metaforice de felul celei din 
fragmentele următoare, aparținând romanului Fraţii Jderi: 


„La aceste cuvinte înțelepte, Jder îşi ridică fruntea cătră 
bolta albastră unde sălăşluieşte stăpânul din veac a toată 


zidirea” 


şi Măria sa Puiul pădurii: 

„Și fiecare duminică nouă s-o serbeze la fel, odihnindu-se 
cu pace şi cugetând la Stăpânul văzutelor şi nevăzutelor.” 


Constatăm şi redundanța metaforei Ziditorul, prin care Sadoveanu 
substituie numele lui Dumnezeu, precum şi utilizarea verbului a zidi şi a 
substantivului zidire în diferite relații sintactice cu acesta: 


— „Am sălăşluit pentru că din mila Ziditorului am avut cu ce 
mă înfățişa” (Neamul Şoimăreştilor); 

— „...trebuie să atragem luarea-aminte că marele Ziditor l-a 
pus, ca în toate, în afară de suferinţi şi bucurii”(Măria sa 
Puiul pădurii); 

— „Dumnezeu l-a zidit, l-a privit şi a văzut că-i bine cum l-a 
zidit” (Poveştile de la Bradu Strâmb); 

— „De la paradisul primitiv, zidirile lui Dumnezeu s-au 
desfăcut, răspândindu-se într-o diaspora a duşmăniei” 
(Vechime). 


Prin marea bogăţie a sinonimelor simple sau perifrastice din exemplele 
de mai sus, scrisul sadovenian pare într-un acord deplin cu următoarea 
aserțiune a unuia dintre cei mai mari Părinţi ai Bisericii Răsăritene din 
veacul nostru, Arhimandritul Sofronie: „Cel Ce în Fiinţa Sa este dincolo de 
orice Nume Se descoperă pe Sine Însuşi ființelor raţionale create de El 


printr-o mulţime de Nume”!1, 

Numele Fiului lui Dumnezeu apare, de asemenea, în scrisul 
sadovenian, dar nu cu o atât de mare insistență. Numele Său complet îl 
găsim într-o rugăciune asemănătoare cu rugăciune inimii: „Isuse Hristoase, 
milostiveşte-Te de noi, păcătoşii”. (Creanga de aur). Prin rostirea Sfântului 
Nume, avem în acest scurt pasaj un exemplu de „rugăciune chemătoare” care 
„umple întreaga ființă de prezența lui Dumnezeu; poartă mintea pe alte 
tărâmuri; împărtăşeşte o putere deosebită şi o viață nouă. Lumina 
Dumnezeiască despre care nu e uşor să vorbim, vine o dată cu acest 
Nume”12, 

Utilizarea separată a celor două componente ale acestui nume denotă o 
cunoaştere corectă din partea autorului a semnificației lor religioase. Astfel, 
apelând la expresia pruncul Isus (Frații Jderi), Sadoveanu foloseşte corect 


„numele ca Om al Fiului lui Dumnezeu întrupat” 13, în timp ce sintagme ca 

„fraţi întru Hristos” sau „legea cea nouă a lui Hristos” (Creanga de aur) 
dovedesc cunoaşterea faptului că „Hristos e un titlu” şi „reprezintă 
traducerea în greceşte a ebraicului Maşiah (Mesia), însemnând, ca şi acesta 


din urmă, Cel Uns (de la verbul grecesc chrizo, a unge)”. 14 

Sadoveanu foloseşte şi termeni consacrați de Sfânta Tradiţie cu valoare 
de sinonime ale numelui lui Hristos, cu referire la rolul pe care acesta l-a 
avut în viața omenirii: Mântuitorul (,„...aveţi lemn sfânt din crucea pe care a 
fost răstignit Mântuitorul”), Izbăvitorul (,,...lăsând iarăşi să se vadă sub 
lucirea candelei trupul sfântului Izbăvi-tor”) sau sinonimul perifrastic 
Răscumpărătorul păcatului omenesc (Fraţii Jderi). De asemenea, întâlnim 
în Zodia Cancerului şi metafora  Mielul lumii, inspirată din Sfânta 
Evanghelie după loan: 


„A doua zi a văzut loan pe lisus venind către el şi a zis: lată 
Mielul lui Dumnezeu, Cel ce ridică păcatul lumii” (1, 29); 


ea este semnificativă pentru fondul moral şi spiritual luminos al Omului 
lisus: 


„Se fericea ca de o rânduire cerească şi ca de o răsplată a 
muncilor şi a jertfelor sale în slujba Mielului lumii”; 


aceleaşi conotaţii le are şi apoziţia din sintagma Isus, Domnul milei 
(Creanga de aur): 


„cerând îndreptare pentru dânsul de la Isus, Domnul 
milei”. 


Numeroase îmbinări lexicale din paginile sadoveniene sunt elocvente 
pentru consubstanțialitatea Fiului şi Tatălui: 


— „Şi părintele nostru a tălmăcit acest semn în taină drept 
mânie a lui Hristos Dumnezeu şi biruinţă a crucii.” 
(Zodia Cancerului); 

— „...acea zi de jale, când Dumnezeul luminii se află 
coborât în mormânt (Creanga de aur); 

— „ Cunoaşteţi semnul domniei mele carele se arată pentru 
legea lui Hristos Dumnezeu (Fraţii Jderi). 

Dumnezeirea lui Hristos este redată, tot în Fraţii Jderi, şi prin 
cuvintele Domn , Împărat, sugerând adorația cristică : 


— „Până acum am stat cu nelinişte în locul unde ne-a pus 
Împăratul nostru Hristos”; 

—  „Mulţămesc unuia Isus, Domn şi Împărat, pentru 
minunea sa”; 

— „Mogşule, nu huli, îl mustru eu, crede în puterea lui 
Hristos Împărat Dumnezeu” 

— Domnul nostru Hristos: „Am socotit că ţii să umbli cu 
Domnul nostru Hristos” (Zodia Cancerului); 

— puşi azi stă împotriva păgânilor, deci în slujba 
Domnului Dumnezeu Hristos”. 


Deosebit de relevantă pentru forma maximală a trăirii duhovni-ceşti, 
hristocentrismul, este metafora din enunţul „Căci lisus e soarele inimii lor” 
(Creanga de aur); conotația luminii din această metaforă asociată lui lisus 
este în concordanță cu alte versete din Sfânta Evanghelie după loan: 


„Eu, Lumină am venit în lume, ca tot cel ce crede în Mine să 
nu rămână în întuneric” (12, 46) sau 


„Deci iarăşi le-a vorbit lisus zicând: Eu sunt Lumina lumii; 
cel ce Îmi urmează Mie nu va umbla în întuneric, ci va avea 
lumina vieţii” (8, 12). 


Întâlnim în opera sadoveniană chiar lexemul lumină alăturat numelui 
divin, după modelul biblic: 


— „Monahii cei tineri suiau deci cătră peşteră cu obrazurile 
întistate, aşa cum cerea rânduiala tagmei lor pentru acea zi 
de jale, când Dumnezeul luminii se afla coborât în mormânt, 
dar în ochii lor lucea lumina învierii apropiate” (Creanga de 
aur); 

— „Particularitatea oamenilor acestora de aici e că ei socotesc 
războiul cu Păgânul ca o afacere personală, şi nu văd atât 
dobânda după biruință, pe cât datoria sacră, pe care o vor 

depune în cumpănă la Domnul luminii, la judecata ultimă” 
(Fraţii Jderi). 


În viziunea lui Sadoveanu, lumina aureolează şi chipul lui lisus Hristos 
din icoane, scriitorul român dovedindu-se un bun cunoscător al specificului 
iconografiei bizantine, sugerat în secvenţe de o mare frumuseţe poetică, cum 
este următoarea, selectată din Fraţii Jderi: 


„Drept în lumina candelei, lucea ca o lacrimă a umbrei 
fruntea încununată de spini a Domnului Hristos.” 


Remarcăm în fragmentul de mai sus „fruntea dilatată şi lumi-noasă”, 


principalul indiciu al „chipului uman transfigurat de energii divine”15 al 
Mântuitorului. 

Aceeaşi idee a sensului superior pe care îl conferă vieţii trăirea 
duhovnicească în şi pentru Hristos apare în următorul fragment din trilogia 
Fraţii Jderi: 


„Măria sa vrea să agonisească Adevărului, adică lui 
Hristos”; 
> 


o semnificație similară are şi metafora, asociată, de asemenea, lui 
Ştefan cel Mare, ostaş al Adevărului. (Viața lui Ştefan cel Mare). 

Mesianismul domnitorului Ştefan cel Mare şi Sfânt este admirabil 
sugerat în aceeaşi lucrare printr-un fragment din care se degajă un lirism de o 
măreață gravitate: 


„Nu atât venitul vămilor, nu atât cetățile Mării, nu hotarele 
Moldovei, nu domnia lui erau interesate, ci Adevărul şi 
Dreptatea, care erau însuşi Izbăvitorul Hristos. În această 
credință înfricoşată, în care se absorbea cu totul, el găsea 
neîncetat hrană; aşezând semnele de piatră ale Dumnezeirii 
în toate colţurile Moldovei şi punându-se pe sine jertfă 
necontenit” (Viaţa lui Ştefan cel Mare). 


În toate exemplele de mai sus, alăturarea Luminii, Adevărului şi 


Dreptăţii numelui lui Hristos se face în spirit teologic, amintind, de pildă, 
unul dintre comentariile marelui teolog al secolului nostru, Arhim. Justin 

Popovici, la Epistolele Sfântului loan Teologul: “Cel ce este însăşi Viaţa 
veşnică a coborât din cer pe pământ, şi toate cele ce se nutresc din această 
viață veşnică — adică Adevărul veşnic şi Lumina veşnică, Dreptatea veşnică 
şi Iubirea veşnică, Înţelepciunea veşnică şi toate celelalte desăvârşiri 
dumnezeieşti veşnice — le-a adus din cer pe pământ, ca toate acestea să 


ajungă omeneşti, ale noastre”16, domnitorul moldovean numărându-se 
printre oamenii care doresc „să intre în comuniune cu El şi toate ale lui 


Dumnezeu să se întru-peze în viaţa şi lumea oamenilor” 17. 

Cuvântul Hristos apare şi în angrenajul contextual al unor comparații 
care vizează momente cruciale din viaţa unor personaje pentru care Hristos 
are valoarea unui reper ontologic absolut: 


— „— Eu pe tine te-am aşteptat ca pe Domnul Hristos, îi 
şopti Mihu”. (Neamul Şoimăreştilor) 

— „De acum te-am îndemnat să mă urmezi, cum a 
îndemnat Hristos pe Filip” (Fraţii Jderi); 

— „Datoria noastră creştinească ne porunceşte să primim 
pe aproapele nostru ca pe Hristos” (Zodia Cancerului); 

— „Unii au început să mă vândă, ca Iuda pe Isus Hristos” 
(Fraţii Jderi); 

— Acestea sunt muceniciile mele, pe care le port cum ai 
purtat sfânta cruce pe Golgota” (Fraţii Jderi). 


Un personaj biblic asupra căruia Sadoveanu revine cu o semnificativă 
insistență este Fecioara Maria. Numele ei apare în toate operele scrise de 
acesta, fiind rostit cu aceeaşi venerație şi încredere de personaje dintre cele 
mai diverse, mai ales în ceea ce priveşte poziţia lor socială. De asemenea 
Sadoveanu evocă şi acte concrete care se constituie într-un cult pios al 
Fecioarei. Astfel, în secvența iniţială a romanului Fraţii Jderi, „creditată cu 
prestigiul momentului inaugural” şi care „constituie efectiv o rampă de 


lansare semantică, un start de care depinde întreaga cursă”18, Ştefan apare 
închinându-se la icoana făcătoare de minuni de la mănăstirea Neamţ: 


„Astfel, măria sa a intrat cu fața luminată pe sub bolta sfintei 
cetăți, coborând la biserică. Fără zăbavă, între clerici şi 
făclii, măria sa trecu la icoana făcătoare de minuni a Maicei 
Domnului, cea zugrăvită de Luca Evanghelistul şi dăruită 

sfântului locaş în vremuri vechi de Paleolog, Împăratul 
Bizanțului. Prea Curata era împodobită, pentru acea zi de 
bucurie, cu văluri albe, care luceau, prin fumegarea făcliilor 
şi umbra naosului, ca flori de primăvară”. 


Imaginea aceleiaşi icoane apare şi în romanul Zodia Cancerului: 


„S-a arătat semn la sfânta icoană a Maicei Domnului de la 
mănăstirea Neamţu, cea zugrăvită de Luca Evanghelistul şi 
dăruită cu veacuri în urmă lui Alexandru Vodă Bătrânul de 
către Ion Paleologul, împăratul de la Bizanţ. Acea icoană a 
vădit lacrimi , la slujba de priveghere a Arhanghelilor, care 
lacrimi le-au cules părinții într-o tipsie de argint, suflată cu 
aur, mărturisind apoi cu jurământ minunea. De aşa lucru 
auzind norodul s-a înfricoşat dând veste pretutindeni” 


Sadoveanu foloseşte toate apelativele referitoare la aceasta, preluate 
atât din cărţi religioase, cât şi din limbajul oamenilor simpli: 


— „Acu la Dumnezeu am şi eu nădejde, la Maica Domnului şi 
la sfântul Gheorghe” (Baltagul); 

— „Au schimbat oleul la candela de la icoana Născătoarei de 
Dumnezeu” (Fraţii Jderi); 

— „...pentru că din mila Maicei preciste am avut cu ce mă 
înfăţişa (Neamul Şoimăreştilor); 

— „Au să-ți deie drumul ş-ai să te duci s-aprinzi făclii la icoana 
Panaghiei” (Zodia Cancerului). 


De multe ori, el apelează la epitete simple: 


— „în acea lumină a văzut pe sfânta Mamă a lui 
Dumnezeu” (Măria sa Puiul pădurii); 

— „...nădăjduind totdeauna în mila şi bunătatea sfintei 
Fecioare” (Zodia Cancerului); 

— „având în faţă pe prea curata Fecioară” (Creanga de 
aur); 

— „...CU rugăciunile mele şi cu multă milă de la prea 
curata Maică Fecioara” (Fraţii Jderi). 

În alte situaţii, Sadoveanu exprimă atribute esenţiale ale Fecioarei 
Maria, de o mare relevanță fiind superlativul construit cu particula prea, 
impus de limbajul religios: 


— Prea Curata: „Un călugăr adusese şi o scrisoare de la sfântul 
mormânt, având pecetea Prea Curatei” (Zodia Cancerului); 

— Prea Sfânta: „...se pleca înspre Prea Sfânta, ca înspre o bună 
prietină (Creanga de aur). 


Constatăm că în opera lui Sadoveanu se produce o mare diversificare a 
determinanţilor care însoțesc numele Maicii Domnului, autorul dovedind, 
iarăşi, remarcabile disponibilități asociative, cum se întâmplă, din nou, în 
Creanga de aur: 


— „De trei ori Fericita Fecioară se arăta duhului treaz şi arzător 
al părintelui Platon”; 

— „Sunt încredinţat că prea luminata Maică a lui Dumnezeu îţi 
va da un sfat bun”; 

—...după hotărârea lui Dumnezeu şi a neprihănitei lui 
mame”. 


Pentru a reliefa cât mai pregnant frumuseţea întru sfințenie a 
Născătoarei de Dumnezeu, Sadoveanu apelează şi la cumulul de epitete sau 
la construcţii de tip apoziţional, întâlnite, de asemenea, în opera menţionată 
mai sus: 


- „Ziua asta, nană Chiră, e poruncită de Vodă, dar şi de 
preacurata şi luminata Maică a lui Dumnezeu (Fraţii Jderi); 

- „Ajută-i, Maică prea curată şi pururi fecioară, întru 
asemenea izbândă.” (Fraţii Jderi). 


Cu aceeaşi ingeniozitate, Sadoveanu construieşte sintagme metaforice 
de o mare forță expresivă, precum: 


- „...rugându-mă la Maica lui Dumnezeu să ia subt aripa sa 
cea milostivă numai pe cei tineri” (Fraţii Jderi) 

- „...feciorul nostru se află sub acoperemântul Maicii 
Domnului” (Fraţii Jderi); 
- ...prin bunăvoința Doamnei cerului” (Creanga de aur). 


În anumite situaţii, numele Maicii sfinte este asociat cu cel al Fiului: 

- „Isus şi fericita lui Maică” (Creanga de aur); 
- „Cred în Hristos şi în preacurata lui maică” (Fraţii Jderi); 
- „„Aceea care a zămislit în sine pe răscumpărătorul păcatului 


omenesc” (Fraţii Jderi). 


Acest din urmă citat poate fi considerat un exemplu de sinonimie 
frazeologică, şi are ca efect „tărăgănarea ritmului şi, în consecinţă, sugestia 
vechimii — pe care le aduce cu sine sinonimul perifrastic, privit în ansamblul 


său” 19, acestea fiind „sporite de mireasma arhaică” a unor elemente 
componente, cum este, în cazul de față, verbul. 

Toate situaţiile menţionate, cărora le-am putea adăuga încă multe altele, 
sunt edificatoare pentru accentele imnice care însoțesc, de cele mai multe 
ori, în textul sadovenian referirile la Fecioara Maria, ca reverberaţii ale 
adoraţiei mistice față de aceasta, Sadoveanu urmând chiar modelul stilului 
panegeristic al Acatistului Bunei-Vestiri a Prea Sfintei Născătoare de 
Dumnezeu — una dintre cele mai impresionante forme de cinstire a Fecioarei 
de către biserica ortodoxă şi credincioşii săi. 

De asemenea Sadoveanu aminteşte în Baltagul o altă cărticică despre 
Fecioara Maria, căreia tradiţia ortodoxă i-a conferit o preţuire cu totul 
specială, menţionând despre domnul Toma : 


„..„„Măcar că ştia pe de rost Alixăndria şi Visul Maicii 
Domnului mai bine şi mai frumos decât un călugăr”. 


Bun cunoscător al literaturii religioase, Sadoveanu face în opera sa 
numeroase referinţe biblice şi filocalice — personaje şi locuri cu nume de 
rezonanţă în lumea creştină. Remarcăm un mare interes faţă de cărţile sfinte; 
deşi numărul personajelor sadoveniene care se pot bucura de slova cărţii este 
mic, se poate vorbi, totuşi, de un adevărat cult al cărții specific unor eroi: 


- „Cuviosul ieromonah Nicodim era o ființă care-şi căuta 
înțelepciunea întru mâhnire şi cărțile sfinte” (Fraţii Jderi); 

- „Sfinţitul Amfilohie n-a luat cu el decât iconostasul şi cărțile 
sfinte” (Fraţii Jderi). 


Sunt menţionate în operele lui Sadoveanu multe titluri de cărți 
religioase; astfel, mai ales în romanele istorice, Evanghelia însoţeşte 
momentele de mare solemnitate: primirea lui Ştefan cel Mare la mănăstirea 
Neamţ, la praznicul Sfintei Înălțări: 


„Vodă făcu semnul creştinesc şi sărută Evanghelia, apoi 
îndemnă printr-un semn mic, din ochi, pe coconul său să 
săvârşească acelaşi lucru” (Fraţii Jderi) 


sau încoronarea lui Tomşa: 


„Cum descălecă, domnul şi făcu un pas pe scara de piatră, 
mitropolitul coborî o treaptă şi-i înfățişă evanghelia cu 
scoarţe înflorite cu argint şi cu iconiţe de smalţ albastru. Cu 
evlavie şi rar, Tomşa făcu trei cruci şi sărută cartea sfântă cu 
ochii închişi” (Neamul Şoimăreştilor). 


Prin eroii săi, Sadoveanu aminteşte diferite capitole ale Bibliei, asupra 
unora revenind de mai multe ori, cu insistenţă chiar, cum este cazul ultimului 
capitol al Noului Testament. Pentru domnitorul Ștefan, tâlcuirea 
Apocalipsei de către ieromonahul Nicodim este de mare însemnătate, el 
identificându-se cu „domnii pământului” chemaţi să lupte „întru prigonirea 
fiarei care s-a ridicat asupra seminţiilor”. Dubla raportare la acest capitol 
biblic, prin citarea unor fragmente în care este redat „acel glas care a grăit în 
vedenia Teologului la cap. 19”, pe de o parte, şi prin comentarea acestora de 
către părintele Nicodim, pe de altă parte, ne plasează în fața unui procedeu al 
prozei moderne, intertextualitatea; fragmentul din romanul Fraţii Jderi 
menţionat mai sus consonează perfect cu definiția dată de Gerard Genette 
inter-textualității, ca „relaţie de coprezenţă între două sau mai multe texte, 
eidetic şi cel mai adesea prin prezența efectivă a unui text în celălalt (citat, 
plagiat, aluzia)”"20 ; 

Dar, în mod indubitabil, partea din Sfânta Scriptură de care, cel puțin 
scriitorul Mihail Sadoveanu, dacă nu şi omul, a fost atras în cel mai înalt 
grad, a fost cea consacrată psalmilor. Traducând o parte din psalmi şi 
transpunându-i în versuri, Sadoveanu inserează câțiva dintre aceştia în Țara 

de dincolo de negură şi în Fraţii Jderi; este vorba despre Psalmul 103, 
Psalmul 9, dar şi alţii, al căror număr Sadoveanu nu îl menţionează; de cele 
mai multe ori, aceşti psalmi sunt spuşi „c-un glas blând” de Amfilohie 
Şendrea, despre care autorul menţionează că 


„se ostenise altădată la Vatopedi a-i tălmăci de pe scripturile 
eline în limba moldovenească”; 


în fapt, este vorba despre propriile traduceri făcute de Sadoveanu, 
pentru că cei mai mulți psalmi din cele două lucrări, şi mai ales din Fraţii 
Jderi, în care numărul lor e mai mare, seamănă sau chiar coincid cu psalmi 
incluşi de I. Oprişan într-un volum special consacrat acestui domeniu al 
scrisului sadovenian. 

Originalitatea traducerilor făcute de Sadoveanu merge, în unele situații, 
atât de departe, încât greu mai poate fi identificat punctul de plecare, 
Sadoveanu realizând propriile sale creaţii în manieră psalmică, cum este 
cazul a ceea ce el numeşte psalmul al noălea, impresionant prin patetismul 
trăirii exprimate, acum, de poetul Sadoveanu: 


„Domnul este împărat în vecii vecilor! 
Să piară păgânii din pământul lui! 
Ascultă, Doamne, dorința smeriţilor şi întăreşte inima lor, 
Pleacă urechea ta şi fă dreptate orfanului şi necăjitului, 
Ca omul cel de lut să nu mai împrăştie groază pe pământ” 
(Fraţii Jderi). 


Un alt capitol biblic la care Sadoveanu apelează adeseori în opera sa 
este Eclesiastul, mulţi dintre eroii săi exprimând ideea caracterului efemer al 
tuturor celor omenești: 


„Eclesiastul m-a învăţat că toate ale lumii şi vieţii sunt 
deşertăciune şi vânare de vânt; deci lepăd bogăţia şi mărirea, 
şi puterea, — căci, decât ele, înțelepciunea e mai presus” 
(Poveştile de la Bradu Strâmb). 


Monahul căruia îi aparțin aceste cuvinte a înțeles semnificația finalului 


Eclesiastului, aşa cum o va releva mult mai târziu şi un alt „împătimit” de 
cărțile sfinte, Petru Creţia: „Incheierile Ecleziastului umplu scrierea lui nu cu 

umbră, ci cu o lumină tare şi amară care luminează tot, şi tristeţea marilor 
principii, şi bucuria. A ştiut să spună adevărul fără lamentaţie, fără răzvrătire 
şi fără deznădejde. Fără consolări facile, fără „sentimente” mici, cu un fel de 
seninătate care este aceea a unei experienţe complete şi a unei viguroase 
rezilienţe a spiritului. Ecleziastul nu se fereşte să manifeste un nobil orgoliu 
al intelectului, o jubilaţie a bunei funcționări a minţii, independentă de 
rezultatul cercetărilor ei. El crede într-o aristocrație intelectuală a omenirii pe 


care o subînţelege şi, uneori, chiar o proclamă”21. 

Sadoveanu menţionează în scrierile sale şi alte cărți cu caracter religios: 
- Cazania: „Dar la Cazanie, ieromonahul e întru toată 
puterea şi slava şi înşiră poveştile sfinților domol şi cu 
rânduială” (Nicoară Potcoavă); 

- Viaţa sfinţilor: „Puse pe Bârlădeanu să rânduiască patul şi 
să aşeze lucrurile la locurile lor: măsuţa subt icoane, scaunul 
lângă fereastră, ş-un tom din Vieţile sfinților în raft” (Zodia 
Cancerului); 

- Ceaslovul: „Pe măsuţa de la ferestruică, sta un ceaslov, 
caligrafiat cu înflorituri. Asupra acestui ceaslov, pe foaia 
scor-țoasă din urmă, sta aplecat cuviosul Nicodim.” (Fraţii 
Jderi). 


În Nopțile de Sânziene, Sadoveanu aduce un elogiu cărții sfinte, 
asociindu-i o metaforă relevantă pentru efectul acesteia asupra unui suflet 
traumatizat: „comoara liniştii”; este edificatoare, în acest sens, şi antiteza 
între starea de disperare a lui Peceneaga, care 


„a rămas singur, răcnind şi suduind pe împărați şi pe 
Dumnezeu” 


şi starea de împăcare cu sine, cu lumea şi cu Dumnezeu, survenită după ce 
„un cuvios părinte de la sfânta mănăstire Neamţu i-a dat o 
carte, şi într-aceea Peceneaga şi-a cetit greşalele şi a înțeles 
că acolo unde i-a rânduit Dumnezeu pe cei dragi, e mai bine 
decât aici, pe pământ.” 


Întâlnim în opera lui Sadoveanu numeroase situaţii în care diferite 
personaje biblice sau filocalice se constituie în repere pentru unii eroi şi, în 

consecinţă, este foarte mare în textul sadovenian numărul compa-raţiilor în 
care al doilea termen îl reprezintă un astfel de personaj: 


„...pentru că am fost judecați cu dreptate. Parcă am fi în faţa 
înțeleptului Solomon” (Fraţii Jderi); 

„lar cu porunca asta nădăjduiesc să lovesc cu toiagul ca 
Aron” (Fraţii Jderi); 

„ — Ai să fii mare vânător înaintea lui Dumnezeu, ca şi 
Nemrod, zise doamna Genoveva” (Măria sa Puiul 
pădurii); 

„Nu-i bărbat care să nu spuie unei muieri ce nu trebuie, ca 
Samson din Biblie” (Fraţii Jderi); 

„Le-a primit şi poienarul cel bătrân cu plete albe ca sfântu 
Petru din icoană” (Poveştile de la Bradu Strâmb). 


Există şi alte situaţii în care Sadoveanu utilizează nume de persoane cu 


rezonanţă sacră, 


La fel de 


uneori chiar şi în asocieri metaforice: 


„De Marenne era însă prea mulțumit că Dumnezeu i-a 
îngăduit să ajungă până la această arcă a lui Noe” (Zodia 
Cancerului); 

„afară e potopul părintelui Noe cel cu corabia” (Nicoară 
Potcoavă); 

„..„căci părintele Nicodim slujea cu o inimă de samarinean” 
(Fraţii Jderi); 

„Psalmistul cel din veacuri a spus frumos” (Ţara de dincolo 
de negură); 

„Aşa a binevoit Dumnezeu să-mi primească osânda şi am 
devenit chinovit după rânduiala sfântului Vasile” (Măria sa 
Puiul pădurii); 

„...Călindarul cel vechi de la începutul lumii pe carele 
Domnul Dumnezeu l-a dat lui Adam” (Baltagul); 
„Dumnezeu a înmulţit neamul Evei” (Zodia Cancerului); 

„ „să mulțumim cu umilinţă Celui pe care-l invoca regele 
psalmist de demult” (Ţara de dincolo de negură). 


numeroase şi la fel de eficiente, din punct de vedere al 


expresivităţii artistice, sunt şi numele de locuri cu semnificaţie sacră: 

- „Ci numai boierii cloncani şi-au găsit Canaanul şi pe noi, ia, 
numai aşa, ne dau la o parte cu sabia” (Nicoară Porcoavă); 

- „Cuvioşia sa Nicodim s-ar fi pustiit întru totul lui tot la 
Tevaida, sub soarele egiptean... Dar Domnul Dumnezeu a 
binevoit a pune în făptura părintelui Nicodim o tărie mai 
mică decât stânca de la muntele Sinai” (Fraţii Jderi); 

- „Aici, în această Tebaidă a altor veacuri, în singurătatea 
codrilor de brad, găseşti din loc în loc poieni...” (Poveştile 
de la Bradu Strâmb); 

- „De trei ori, la trei Boboteze, jupâneasa Ilisafta comisoaia a 
pofiit să aibă, într-o sticlă verde a domniei sale, aghiasmă 
de la Iordanul sfintei mănăstiri Neamţu” (Fraţii Jderi); 

- „Un călugăr adusese ş-o scrisoare de la sfântul mormânt din 
Rusalim, găsită sub piatră de altar şi având iscălitura şi 
pecetea Prea-Curatei, îndemnând lumea la pocăinţa din 
urmă” (Zodia Cancerului). 


Mihail Sadoveanu se dovedeşte şi un foarte bun cunoscător al 
calendarului creştin; în opera sa sunt foarte numeroase referirile la marile 
sărbători creştine de peste an, el folosind mai ales denumirile lor populare: 
Sântămăria de toamnă, Sânpetru, Sânziene, Sâmedru, Sântilie, Sântămăria, 
Uspenia, Sfântul lon de vară, Rusaliile, Sfintele Paşti, Sfântul Neculai cel 
Bogat, Boboteaza; nu lipsesc însă nici denumirile consacrate de biserică: 
Tăierea Capului Sfântului loan Botezătorul, Ziua Crucii, Sfânta Naştere, 
Sfânta Înviere, Sfânta Înălţare, Sfântul Ştefan, Sfântul Andrei, Sfântul 
Vasile, Sfântul Mare Mucenic Dimitrie, Sfinţii Împărați Constantin şi Elena, 
Schimbarea la Față, Buna Vestire, Sfinţii Arhangheli Mihail şi Gavril. 

Multe precizări pe care le face Sadoveanu în legătură cu alte zile din 
calendarul creştin sunt edificatoare pentru erudiţia sa în acest domeniu: 


- 6 octombrie — zi de sărbătoare a sfântului apostol Toma 
(Fraţii Jderi); 

- 14 octombrie — sărbătoare întru cinstirea maicii noastre 
Paraschiva (Zodia Cancerului); 

- sfânta Ecaterina, a cărei zi cade la 25 noiembrie (Vechime); 

- sfântul Mercurie, cu praznic a patra zi de la Paşti 
(Vechime); 

- 21 ianuarie — praznicul cuviosului Timotei (Neamul 
Şoimăreştilor); 

- 27 fevruarie — praznicul cuviosului nostru Procopie 
(Baltagul); 

- 9 martie — cei patruzeci de sfinți mucenici din Sevasta 
(Baltagul); 

- sărbătoarea sfântului Grigorie teologul (Neamul Şoimă- 
reştilor); 

- în opt zile ale lunii martie — sfântul părinte Teofilact (Zodia 
Cancerului); 

- „chipul sfinților părinți mucenici ucişi în muntele Sinai, a 
căror prăznuire cade tocmai în ziua de 14 a lunii ianuarie” 
(Fraţii Jderi); 

- sfinții doftori fără de arginți Dămian şi Cozma, pe care îi 
prăznuim azi (Fraţii Jderi). 


Foarte des este amintit în operele sadoveniene şi numele altor sfinţi care 
se bucură de un cult special în spațiul creştin circumscris Moldovei: Sfântul 
Gheorghe: 


„Acu la Dumnezeu am şi eu nădejde, la Maica Domnulul şi 
la Sfântul Gheorghe. Te-i ruga pentru mine şi m-or izbăvi” 
(Baltagul). 


De o mare preţuire se bucură Sfântul Gheorghe din partea domnitorului 
Ştefan cel Mare, care îl consideră marele său ocrotitor în timpul bătăliilor pe 
care le poartă: 


„...Şi tot în laturea stângă a naosului un sfântu Gheorghe 
străpungând balaurul, zugrăvit anume pe un prapor pentru 
măria sa. Acel prapor, sub care umbla totdeauna Ştefan 
Vodă în bătălie, se afla aşezat în acelaşi loc sfinţit, cu 
candelă aprinsă în preajma lui” (Fraţii Jderi). 


De o atenţie deosebită se bucură şi sfânta Ana, a cărei icoană de la 


mănăstirea Bistriţa atrage mulți oameni necăjiţi, care-şi pun speranţa în 
milostenia acestei sfinte, cum este şi cazul Vitoriei Lipan; înainte de a pleca 

în căutarea soțului său, Vitoria face un pelerinaj la icoana sfintei Ana, 
precedat de o perioadă de post aspru: 


„Trecu la sfeşnice şi aşeză făclioarele de ceară pe care le 
adusese de acasă învălite în năframă. Cu năframa aceea 
bătută în fluturi de aur trecu la icoana cea mai mare şi mai 
de căpetenie a mănăstirii, cătră care avea a-şi spune ea 
năcazul îndeosebi. Sfânta Ana o privi dintr-o dată prin fum 
de lumânări, şi munteanca îngenunche şi îi sărută mâna... I 
se dădu sfintei cu toată ființa, ca o jertfă rănită, şi lăsă să 
cadă pe năframă lacrimi” (Baltagul). 


În Zodia Cancerului, Sadoveanu face o amplă evocare a sărbătorii 
întru cinstirea sfintei noastre maice Paraschiva, la mănăstirea Trisfetitelor 
din laşi, unde se află moaştele sfintei, acestea atrăgând un mare număr de 
credincioşi: 


„A doua zi, în 14 ale lunii lui octombrie, era sărbătoare cu 
mare slavă legată încă din domnia lui Vasile Vodă Lupu, 
întru cinstirea sfintei noastre maice Paraschiva. Părinţii 
monahi deschiseseră sicriul cu moaştele așezându-se cu 
răbdare şi cu tărie de strajă, ca să privegheze trecerea în 
bună rânduială a închinătorilor şi să primească daniile. Toată 
noaptea de prive-ghere şi toată ziua următoare avea a curge 
norodul fără între-rupere, viind fiecare cu plată şi cu jalobă 
pentru felurite nevoi.” 


O mare pondere deţin în sectorul lexicului sadovenian consacrat trăirii 
religioase termenii care se referă la elemente aferente spaţiului bisericesc 
şi monahal. Este impresionant de mare numărul sfintelor lăcaşuri pe care 
Sadoveanu le evocă sau doar le aminteşte în opera sa, de la cele mai 
modeste, la cele mai mărețe; termeni ca: sfântă biserică, sfântă mănăstire, 
sfântă chinovie, lavră, sfânt schit, ctitorie sfântă, sfânt locaş, loc sfânt, 
locaşurile lui Dumnezeu, lăcaşurile lui Hristos, casa lui Dumnezeu revin în 
paginile sadoveniene cu o frecvență deloc întâmplătoare. Aminteşte, de ase- 
menea, locuri de cea mai mare însemnătate din spaţiul panortodox: sfânta 
Patriarhie de la Țarigrad, Muntele Aton sau Muntele Sfânt. 

Sadoveanu manifestă o predilecție aparte pentru vetrele monahale 
românești, acest lucru constituindu-se într-o constantă a scrisului său; în 
cazul spaţiului geografic moldovenesc, prezentarea sau simpla lor 
menționare tinde a fi exhaustivă, fără a fi însă ignorate şi alte regiuni 
românești: 


- mănăstiri: 
- Putna , Neamţ, dar şi Vartopedi, Zorografu în Fraţii Jderi; 
- Bistriţa în Baltagul; 
- Cheia, Golia, Trisfetitelor în Zodia Cancerului; 
- Pobrata, numită şi mănăstirea din pustie în Nicoară 
Potcoavă; 
- Dragomirna, Secu, Poiana Mărului în Fantazii 
Răsăritene; 
- Caşin în Nunta domniţei Ruxanda; 
- Agapia, Varatic în Poveştile de la Bradu Strâmb; 
- Râşca, mănăstirea Grecilor în Țara de dincolo de 
negură; 

- schituri: 
- Vovidenia în Ţara de dincolo de negură; 
- Pângăraţi, Duruitoarei, Durău, Bisericani, Negura, 
Sihăstria în Fraţii Jderi. 


Cu o grijă deosebită pentru detalii descrie Sadoveanu arhi-tectura şi 
interioarele bisericilor sau mănăstirilor, folosind cu mult aplomb termenii de 
specialitate corespunzători: 


„ Arhimandritul Paisie s-a închinat şi a dus pe acel om ales 
cu duhul — după a sa înţelegere de oameni — în biserica 
mănă-stirii, în lumina naosului, la cântările soborului. 
Nicoară s-a oprit sub policandelon şi şi-a făcut plecăciunea 
înspre cele patru părţi ale navei sfinte cu semnul care arată 
că nu-i păgân... Îndată prea-cuviosul, păşind cătră 
înfăţişarea de voievod, şi-a dus dreapta până la lespezile de 
piatră, umilin-du-se mai adânc şi l-a poftit în strana cea 
mare” (Nicoară Potcoavă). 

În numeroase alte pasaje, Sadoveanu utilizează şi alte cuvinte din 
aceeaşi arie semantică: pridvor, pronaos, naos, iconostas, sfinte icoane, 
zugrăveală sfântă, prapor, făclii, candele — toate acestea desemnând elemente 
caracteristice unei biserici: 


- „...Se înalţă sub bolta sfintei mitropolii cântări de bucurie şi 
de slavă... Doamna Maria a trecut printre cei de faţă, cu pas 
mărunt, Din naos a ieşit în pronaos, salutând. Însfârşit a dat 
în pridvor... Cătră toți s-a închinat din nou, ţinând în mână 
făcliile” (Fraţii Jderi), 


dar şi stăreţie, paraclis, chilie, trapeză, arhondaric, analoghion, toacă — 
termeni care denumesc elemente caracteristice spaţiului monahal: 


- „Samoilă şi Onofrei se văzură cu sfială în umbra gangurilor 
şi pătrunseră după sfinția sa într-o chilie în care soarele 
răzbătea foarte împuţinat printre zăbrele, luminând într-un 
colţ un iconostas cu candela aprinsă (Fraţii Jderi); 

- „Sfinţitul Amfilohie trecu în paraclis şi îndeplini singur 
treburile de rând ale eclesiarhului, aprinzând luminile în faţa 
chipurilor sfinte, după aceea se aşeză în analoghion, lângă 
strana Domniei” (Fraţii Jderi). 


Cu o constantă evlavie, sugerată prin reiterarea epitetului sfânt, 
Sadoveanu redă şi o mulțime de elemente ce ţin de cultul creştin: sfântul 
potir, semnul sfintei cruci, sfinte odoare, sfânta nafură, apă sfințită, mir, 
untdelemn sfinţit, taină sfântă, sfânta cununie, sfântul botez: 


- „Acest nume i-l rostiseră preotul şi nânaşii la sfântul botez, 
când îl luminaseră cu aghiazmă şi cu mir întru credinţa cea 
adevărată” (Baltagul). 


Aminteşte, de asemenea, sfintele slujbe: sfânta leturghie, vecernia, 
utrenia, proscomidia, prohod, acatist, sfinţirea apelor, sfântul botez, sfânta 
cununie, precum şi elemente care țin de conți-nutul acestora: stihuri sfinte, 
vorbe sfinte, axion, omilie, molitve: 

„Le-au pus în biserică la Sfântu-lon şi preoții le-au cetit 
molitvele. Li s-a rânduit pomenire şi praznice” (Fraţii Jderi). 


Sunt numeroase şi aspectele aferente trăirii liturgice, Sadoveanu redând 
chiar şi momentul suprem al acesteia, sfânta euharistie: 


„Vitoria dusese cu Gheorghiţă frumoase daruri la biserică: 
colaci, colivă, untdelemn şi vin. Asupra lor aprinsese cu 
mâna ei făclii. Pe urmă se închinase la toate icoanele şi se 
oprise în preajma altarului. Părintele Daniil i-a dat sfânta 
împărtăşanie. A închis ochii, simțind o răcoreală de rouă în 
cerul gurii şi-n toată ființa, şi a îngenunchiat. Nimeni, dintre 
poporănii de faţă, nu cunoştea înţelesul acelei împărtăşanii. 
Se curăţise de orice gânduri, dorințe şi doruri în afară de 
scopu-i neclintit. Murmurele şi cântările slujbei îi ajungeau 
ca valuri line la urechi” (Baltagul). 


Sadoveanu probează din nou capacitatea sa de a surprinde extazul 
religios, generat, în această situație, de părtăşenia la una dintre cele şapte 
taine ale bisericii ortodoxe. Şi în alte opere ale sale, autorul aminteşte 
această taină: „A primit trupul şi sângele lui Hristos”, precizează el despre 
un personaj din Zodia Cancerului sau pune în gura unui alt personaj, de 
data aceasta din Poveştile de la Bradu Strâmb, cuvintele: „M-am spovedit 
la începutul îmbunătăţirii mele”. 

Acordând o atenție atât de mare realităților bisericeşti şi mona-hale, 
Sadoveanu nu-i putea ignora pe aceia în jurul cărora se constituie nucleele de 
viață creştină: clerici, feţe bisericeşti, cântăreţi clerici, sobor, cinul preoţiei 
de mir, tagma monahicească. Este foarte mare numărul acelora care 
păstoresc sau care s-au nevoit ori s-au sihăstrit în operele sadoveniene. 
Frapează exactitatea cu care autorul preci-zează rangul acestor personaje, 
etalând o familiarizare cu ierarhia bisericească sau monahală; în aceeaşi 
măsură ne surprinde „acumu-larea de antroponime cu un remarcabil 


potenţial sonor”?2 


, selectate din lumea monahală: 

- preasfințitul Visarion în Baltagul; 

- părintele episcop Inochentie, părintele Emilian eclesiarhul, 
părintele Agapie, prea sfinţitul Tarasie, fratele Gherasim, 
cuviosul Timoftei, cuvioşia sa, părintele Stratonic, sfințitul 

vlădică Tarasie, egumenul Iosif, părintele ieromonah 
Nicodim, părintele arhimandrit Ifrim, înalt prea-sfinţitul 
mitropolit Gheorgie, părintele mitropolit Teoctist, sfinţitul 
Varlaam în Fraţii Jderi; 

- cuviosul Agatanghel, preacuviosul stareț Paisie, prea- 
sfințitul părinte Istatie în Nicoară Potcoavă; 

- cuviosul stareț Teofan, înalt prea sfinția sa Dosoftei 
mitropolit, Nectarie arhimandritul în Zodia Cancerului; 

- înalt preasfințitul Varlaam, monahul Filaret în Nunta 
domniței Ruxanda; 

- fratele Jon, ucenicul Paramon, Atanasie  schivnicul, 
călugărul Valerie, părintele Daniil în Demonul tinereţii; 

- sfântu Antonie, pustnicul cel bătrân în Ţara de dincolo de 
negură; 

- părintele ieromonah Ioil în Valea Frumoasei; 

- preasfinţitul Narcis, unchiul ieromonah Silvan în Fantazii 
răsăritene; 

- cuvioasa monahie Maria în Nicoară Potcoavă; 

- monahia Olimbiada în Fraţii Jderi. 


Şi în această impresionantă înşiruire observăm redundanţa cuvântului 
sfințit sau a formei prea-sfinţit, el consituindu-se, ca şi sfânt, într-un „centru 
de greutate expresivă” (Doina Florea). În unele sintagme, acesta din urmă 
devine chiar marcă poetică a superlativului: sfântă dorință, sfânt adevăr, 
sensurile sale excedând zona sacrului: „Acesta e cel mai sfânt adevăr” 
(Neamul Şoimăreştilor). În această ordine de idei este elocventă şi 
următoarea observaţie a lui Mircea Vulcănescu: „Sfinţenia chiar apare, şi ea, 
oarecum imanentă. Ea străbate totul [...] Tot ce e la locul lui şi la timpul lui, 


în ordine, cu rost, e sfânt”23. 

Întâlnim şi situaţii în care lexemul sfânt este substituit cu sinonime, 
unele destul de îndepărtate, ca sens, cum se întâmplă în următoarele expresii: 
cuvioşi părinți, luminatul botez, odor bise-ricesc, strălucita Înălţare, rânduire 
cerească, casa lui Dumnezeu, lăcaşurile lui Dumnezeu, lăcașul lui Hristos, 
luminată zi, Sadoveanu dovedind, din nou, remarcabile disponibilități 
asociative. 

Faptul că în opera lui Sadoveanu dimensiunea religioasă a existenței 
este dominantă în cazul multor eroi ai săi se răsfrânge şi asupra limbajului 
acestora, conferindu-i caracter ceremonios, cucernic şi îmbogățindu-l cu 

numeroase expresii care descind din limbajul bisericesc. Revelator, în acest 
sens, este modul de exprimare al multor eroi din romanul Fraţii Jderi: 


- „La patru paşi, Doamnele plângeau şi se închinau îngenun- 
cheate, cerând îndurare Domnului Dumnezeu pentru acel 
suflet păcătos”; 

- „Şi de-atunci Ştefan Vodă a apucat sabia şi a bătut război cu 
păgânii”; 

- „Asta-i faptă creştinească, să nu laşi să se prăpădească , aşa, 
un suflet de creştin”; 

- „...S-a desfăcut de mănăstirea unde îşi luase metania”. 


Astfel de „clişee lingvistice şi lexicale” (Marcu Mihai Deleanu) 
întâlnim şi înalte opere sadoveniene: 


-  „.„până la judecata cea din urmă a lui Dumnezeu” (Hanu 
Ancuţei); 

- „Şi sfânta Ana are să puie cuvânt la scaunul Împărăției celei 
mari” (Baltagul); 

- „om care a lepădat cele pământeşti” (Valea Frumoasei); 

- — Drept-credincioşi, prea cinstiţilor drept-credincioşi... 
(Poveştile de la Bradu Strâmb); 

- „Maică-mea mă bocea şi dădea leturghii la popa Nastasă... 
(Hanu Ancuţei). 


Modul de exprimare impus de biserică contaminează limba drept- 
măritorilor creştini, fapt care se resimte şi în situații de comuni-care fără o 
finalitate religioasă: 


- „...mi-a scris domniţa Catrina carte despre mucenicia vieţii 
sale” (Zodia Cancerului); 

- „.. alcătuiau o icoană a vechii Moldove” (Neamul Şoimă- 
reştilor); 

- „Întâi a luat credință şi după aceea a întins cupa” (Zodia 
Cancerului); 

- „il ispiti mezinul” (Fraţii Jderi); 

- „Florile cădelnițau pretutindeni miresme” (Creanga de 
aur); 

- ...a trecut în zona fără de prihană a altei lumi” (Țara de 
dincolo de negură) 


Remarcăm chiar şi figuri de stil realizate cu ajutorul unor termeni din 
limbajul bisericesc, cum se întâmplă în comparaţiile de mai jos, care au drept 
suport un astfel de termen, menit să plasticizeze exprimarea: 


- „...-OChii încălziți ca de o rugăciune” (Poveştile de la Bradu 
Strâmb); 
- „A primit cartea domniei ca pe o anaforă” (Fraţii Jderi). 


Filonul religios al operei sadoveniene are repercusiuni şi asupra 
stratului gramatical. Din punct de vedere morfologic, constatăm existența 
multor cuvinte din sectoarele vechi ale limbii, mai ales substantive, 
aparținând vocabularului religios: 


- terfelog: „A deschis terfelogul, a pus în el crucea mică de 
lemn de chiparos, adunând o parte a terfelogului cu alta, şi a 
prins a murmura cu grăbire rugăciunile cele de obşte” 
(Nicoară Potcoavă); 

- cumpăneală: „după cumpăneala lui Dumnezeu” (Fraţii 
Jderi); 

- mucenic: „Mai bine faceți-mă mucenic decât proclet” 
(Nicoară Potcoavă); 

- pravoslavnic: „Ştiu şi eu, slăvite hatmane, că la 29 august 
pravoslavnicii prăznuiesc tăierea cinstitului cap al lui Ion 
prorocul” (Nicoară Potcoavă); 

- ispăşire: „drum de ispăşire la Sfântul Munte” (Fraţii Jderi); 

- osârdie:  „...osârdia lor  cătră Dumnezeu” (Zodia 
Cancerului); 

- panahidă: „În acea zi se ridică la Praguri panahidă de 
pomenire a voievodului lon” (Nicoară Potcoavă); 

- osândă: „Se întreba ce-a greşit înaintea lui Dumnezeu, de-i 
începe iarăşi osânda” (Zodia Cancerului). 


De asemenea, Sadoveanu preia din limbajul religios, mult mai 


conservator decât cel laic, multe substantive folosite cu forma lor veche, 
probabil inactuală chiar şi în perioada în care el îşi elabora opera: 

- milosârdie: „...şi acum, din milosârdia lui Dumnezeu ori 
răutăţile oamenilor, nu se mai află printre noi” (Nicoară 
Potcoavă); 

- păcătoşenie: „s-a lepădat de păcătoşenie” (Fraţii Jderi); 

- rugă: „Se îndreptă rămânând în genunchi şi stătu cu fruntea 
plecată, murmurând o rugă” (Fraţii Jderi). 


Unele substantive au în textele sadoveniene sensuri vechi, diferite de 
cele pe care le au în limba română contemporană: 


- petrecere: „Deci a venit monahul şi m-a înștiințat la Aton că 
soră-mea Oana mă doreşte, nemaiavând multă vreme de 
petrecere în această lume” (Fraţii Jderi); 

- lege: „Căci suntem de-aceeaşi lege” (Nicoară Potcoavă). 


Observăm şi utilizarea unor locuţiuni substantivale, consacrate tot în 
context religios: curăţia de inimă (Fraţii Jderi), judeţul cel din veac 
(Nicoară Potcoavă). 

Tot de substantiv se leagă şi una dintre particularităţile cele mai 
pregnante ale stilului religios, prezentă şi în scrisul sadovenian: forma 
specială de vocativ a substantivului Domn, atunci când acesta se referă la 
Dumnezeu: 


„ — Ajută-i, Doamne, întru asemenea izbândă” (Fraţii 
Jderi). 


În ceea ce priveşte adjectivul, Sadoveanu apelează frecvent la cuvinte 
care denumesc trăsături din sfera sacralităţii: sfânt, cuvios, cucernic, 
prezente în numeroase exemple citate anterior, totodată, găsim în scrierile 
sale şi antonime ale acestora, cel mai frecvent fiind ticălos: 


„Căci acest ticălos trup se desfătează uneori întru beţie” 
(Fraţii Jderi). 


Dar cea mai importantă marcă stilistică a adjectivului în registru 


religios este superlativul absolut construit cu particula prea, al cărui grad de 
redundanță este foarte ridicat şi în opera lui Sadoveanu, cum am demonstrat 

prin prezența acestei forme de superlativ în multe dintre fragmentele din 
texte sadoveniene citate până acum. Tot de sorginte religioasă este 
superlativul redat prin perifraze ample: 


- „întru totul vestită şi lăudată icoană” (Fraţii Jderi); 
- „taină ce stă mai sus decât puterile pământeşti” (Fraţii 
Jderi). 


În anumite sintagme putem constata prezenţa unor locuţiuni adjectivale 
care vehiculează semnificaţii de natură religioasă, ca acestea: bărbat cu frica 
de Dumnezeu, oameni fără prihană, fericit sărac cu duhul — selectate din 
Fraţii Jderi: 


„Părintele Nicodim s-a uitat la el şi l-a cunoscut după 
cuvântul Scripturii, că e un fericit sărac cu duhul” (Fraţii 
Jderi). 


Foarte ridicat este şi randamentul stilistic al verbului în registrul 
sacrului. Asemenea substantivului, verbul se manifestă în paginile 
sadoveniene şi prin forme cu iz de străveche carte bisericească, cu pagini 
îngălbenite de vreme: 


- a se spovădui: „Are poruncă de la măria sa să se ducă la 
fiecare vineri la sfânta mănăstire Neamţu, să se 
spovăduiască la părintele Nicodim” (Fraţii Jderi); 

-a se nevoi: „Acolo mă nevoiesc cu fraţii mei întru 
pustietate” (Hanu Ancuţei); 

- a se pristăvi: „Starețul s-a pristăvit şi l-au astrucat monahii” 
(Poveştile de la Bradu Strâmb); 

- a zămisli: „Aceea care a zămislit în sine pe răscumpărătorul 
păcatului omenesc” (Fraţii Jderi). 


Unele verbe apar în varianta lor fonetică sau lexicală arhaică: 
- „Să se  plinească voia lui Dumnezeu” (Neamul 
Şoimăreştilor); 


- „Acum poate să mă sloboadă Cel de Sus căci am ajuns Ziua 
întru care am nădăjduit” (Neamul Şoimăreştilor). 

Se poate constata şi recurența mai multor verbe cu rezonanţă biblică sau 
liturgică: 


- a priveghea: „Noaptea aceea a privegheat într-o odăiță de la 
stăreție” (Baltagul); 

- a purcede: „Când au purces, lucea soarele în iazul cel întins, 
scurmând cuibare de foc” (Nicoară Potcoavă); 

- a se lepăda: „Adevărul este că s-a lepădat de păcătoşenia 

lui” (Fraţii Jderi); 

a se milostivi: „Dumnezeu să se milostivească de sufletul 

meu” (Zodia Cancerului); 

- a blagoslovi: „Părintele blagoslovi pânea albă” (Fraţii 


Jderi); 
- a mărturisi: „...patima pe care avea s-o mărturisească” 
(Fraţii Jderi); 


- a binecuvânta: „Părintele Daniil Milieş a binecuvântat 
fântânile, şi izvoarele şi toate apele” (Baltagul); 

- a îngădui: „...monahi care viețuiesc fără prihană cât 
îngăduise Dumnezeu” (Zodia Cancerului). 


Inregistrăm şi expresii verbale cu semnificaţii din aceeaşi zonă 
semantică: 


- a da deslegare: „Îţi dau eu deslegare să vorbeşti.” (Fraţii 
Jderi); 

- a face slujbă: „Joi, în 9 martie, părintele Daniil a făcut 

frumoasă slujbă la biserică...” (Baltagul); 

a face semnul crucii: „Voievodul îşi făcu semnul crucii şi 

rămase cu capul descoperit” (Fraţii Jderi); 

- a păstra rânduiala tăcerii: „Presvitera ajuna până la asfinţitul 
soarelui şi păstra rânduiala tăcerii” (Nicoară Potcoavă); 

- a bate metanie: „ Bătu metanie sub candelă şi-şi umili 
fruntea, lovind-o de pardoseala chiliei” (Fraţii Jderi). 


Tot după modelul limbii vechi, conservat de cărţile bisericeşti, 
înregistrăm la Sadoveanu o mult mai mare varietate de forme flexionare ale 
verbului, comparativ cu limba română literară; astfel, sunt numeroase 

propoziţiile în care predicatul se află la diferite variante ale viitorului 
popular: 


- ...„judecata ce va să fie” (Fraţii Jderi); 

- ...cu ajutorul Maicii Domnului, are să-i treacă” (Fraţii 
Jderi); 

- „Calea Dumnezeu are să ne-o rânduiască” (Neamul 
Şoimăreştilor); 

- ...şi Dumnezeu l-a priveghea ca să ajungă sub braţul 
părintelui său” (Fraţii Jderi). 


Întâlnim şi modulaţii ale verbului, posibile, gramatical, prin ceea ce 
Noica numește iscusirile verbului a fi, astfel încât „modurile sufletului, 
aşadar celelalte moduri decât indicativul tuturor siguranțelor, să-şi 


desfăşoare liber căutările, aproximaţiile, aşteptările lor”?4 , 


- „ Acolo ar fi trăind un schimnic” (Fraţii Jderi); 

- „Domnul Dumnezeu îşi va fi întocmit judeţul noroadelor...” 
(Poveştile de la Bradu Strâmb); 

- „După cum am mai fost juruit, să durăm un schit şi să 
petrecem zilele care ne mai rămân în post şi rugăciune” 
(Fraţii Jderi). 


Influenţa stilului religios asupra scrisului sadovenian se concretizează şi 
prin substituirea imperativului, mod care de obicei exprimă voinţa 
constrângătoare a persoanei I, cu conjunctivul, în situaţii comunicaţionale de 
implorare a divinității, acest lucru dobândind şi o relevanţă stilistică prin 
sugerarea pioşeniei: 


- „Dumnezeu să se milostivească de sufletul meu” (Fraţii 
Jderi); 
- „Să se plinească voia lui Dumnezeu” (Nicoară Potcoavă). 
In cazul părților de vorbire neflexibile, pecetea limbajului bisericesc 
asupra scrisului sadovenian îşi face simțită prezenţa prin aceleaşi forme 


vechi, care abundă în Fraţii Jderi: 


- adverbe: 

- „ŞI când l-a dat lumii cu durere, n-a ştiut nime, fărădecât 
Cel care ştie şi vede toate”; 
- „întâlnirea acelor frați era scrisă de mai nainte, de 
împrejurări, de voința oamenilor şi de ceea ce numim destin, 
adică de înţelepciunea în veci nepătrunsă a lui Dumnezeu, 
pusă de-a pururi în zidirea sa”; 
- „Altfel nu se poate, precum i-a lăsat Dumnezeu”; 

- prepoziţii: 
- „făgăduinţa mea cătră Domnul”; 
- „gândul a fost dintru început statornic”; 
- „Dumnezeu,care are toată grija asupra făpturilor sale”; 
- „...Şl-ş§i purta cei patruzeci de cuvioşi părinți supt 
ascultarea sa, ca un căpitan (Zodia Cancerului); 
- „„...zona fără de prihană a altei lumi” (Țara de dincolo de 
negură). 


O menţiune specială se impune în cazul prepoziţiei arhaizante întru, a 
cărei frecvență este foarte mare în paginile sadoveniene, ca un fel de 
argument anticipat al propunerii de mai târziu a lui Constantin Noica de a fi 
unul dintre cuvintele româneşti „reţinute de UNESCO” datorită a ceea ce el 
consideră „echivocul intim, îndrăzneala şi timiditatea, tăria de-a pătrunde în, 


dar şi discreţia de-a rămâne la”25; 


- „Căci acest cuget stă treaz, întru lucrarea lui Dumnezeu” 
(Frații Jderi); 

- „Aşezând măria ta aşa lege în ţară, întru slujba lui Hristos” 
(Fraţii Jderi); 

- „ „fiecare îşi poate găsi Tebaida, întru care să-şi aşeze 
sufletul său” (Nicoară Potcoavă); 

- „la şi cinsteşte întru pomenirea celor care s-au dus şi m-au 
lăsat singur pe lume.” (Nopțile de Sânziene). 


Resurse expresive există în textele sadoveniene cu substrat religios şi la 
nivelul sintactic, acestea având, ca punct de convergență, elocvenţa sacră. În 
ceea ce priveşte propoziţia, se detaşează numărul mare de propoziții eliptice 
cu sens exclamativ, în care într-un substantiv se condensează o propoziţie 
care ar avea, drept predicat, un verb din aceeaşi familie semantică: 

- „Slavă Domnului!” (Nicoară Potcoavă); 

- „Mărire lui Dumnezeu!” (Fraţii Jderi); 

- „Mare pedeapsă de la Dumnezeu!” (Fraţii Jderi); 
- „Umilită mulţămire lui Dumnezeu!” (Fratii Jderi). 


În unele situații se produce şi fenomenul contrar, al dilatării 
propoziţiilor prin „complemente fastuoase şi supraaglomerate”, ele însele 


bogat determinate şi care „nu ascund intenţia monumentalului”26; 


„Unul dintre cei care au stat aici, în altă toamnă, nu mai este 
şi nu se va mai încălzi niciodată, la nici un foc de pe lumea 
asta şi de pe acest pământ” (Vechime). 


Valenţe expresive au în scrierile sadoveniene şi inversiunile, repetițiile, 
acestea accentuând patetismul pe care îl degajă: 


„Doamne, striga sufletul Voievodului, greşit-am cătră tine, 
căci nu am îndeplinit ce nădăjduiam. Greşit-am, căci m-am 
semeţit, crezând prea mult în puterile mele.” (Viaţa lui 
Ştefan cel Mare). 


Un procedeu sintactic ce-şi are, de asemenea, obârşia în textele 
religioase şi pe care Sadoveanu îl foloseşte frecvent este antepunerea 
complementului : 


- „Calea Dumnezeu are să ne-o orânduiască” (Neamul 
Şoimăreştilor); 
- „Bielşugul vieţii nimic nu însamnă” (Fraţii Jderi). 


Observaţii pertinente în legătură cu efectul expresiv al inversiunii în 
opera lui Sadoveanu face Doina Florea: „Tendinţa de a anticipa elementele 
cele mai expresive ale comunicării este şi un procedeu cu numeroase valenţe 


ritmice şi melodice, menținând lirismul textului”.27 Adeseori dozarea 
ritmică, organizarea şi cursivitatea melodică a frazelor transformă textul 
sadovenian în veritabile poeme în proză, cum este următorul, având la bază 
celebrul motiv biblic „vanitas vanitatum”: 

„Căci numai Domnul Dumnezeu stă, 
iar oamenii trec în nimicul 
de unde au ieşit; 
căci înaintea Ochilor Celui etern 
mia de ani e ca ziua de ieri 
şi ca o strajă de noapte. 
Şi viaţa muritorilor e ca un vis, 
ca iarba ce răsare dimineaţa şi înfloreşte, 
iar seara se taie şi se usucă” 
(Viaţa lui Ştefan cel Mare) 


La fel de bine ilustrează Sadoveanu şi la nivelul frazei specificul 
oratoriei de amvon prin recurența unor procedee care fac parte din recuzita 
acesteia, mai des întâlnită fiind repetiţia de tip simetric, aceasta dând frazei o 
turnură amplă, solemnă: 


„Cu cât mă încredinţez că creşte puterea luminăţiei sale 
stăpânul meu, 
cu atâta mă răcoresc în pojarul amărăciunii mele; 
cu cât vedeam vrednicia ta sporind, 
cu atâta nădăjduiam încă un adaos puterii stăpânului meu” 
(Fraţii Jderi) 


Tot lui Amfilohie Şendrea, personajul căruia îi aparțin cuvintele de mai 
sus, Sadoveanu îi atribuie fraze interogative într-o succesiune care conferă 
discursului o mare forță persuasivă: 


„ Oare Dumnezeu s-a întrupat şi s-a răstignit ca să ne 
umflăm noi întru îmbielşugare? Dumnezeu şi stăpân a toate 
fiind, de ce s-a jertfit? Au n-aţi auzit domniile voastre că 
Ierusalimul e spurcat de ismailiteni? Au nu ştiţi că Cetatea 
Împărăției stă sub sabia păgânului?” 


Sunt foarte pregnante în acest fragment şi ecourile ciceroniene din 
celebrele Catilinare. 

Un alt element care conferă patetism discursului oratoric al 
arhimandritului, fluidizându-l, este predilecția pentru şi narativ sau 
copulativ, ca în exemplul următor, — o tulburătoare litanie: 

„Am cunoscut Țarigradul, desfătarea lumii, şi am învăţat la 
curtea cea veche a Împărăției, la Vlaherne, şi la Sfânta 
Patriarhie. Am privit minunile lumii — bisericile împărăteşti 
şi nu le-am uitat. Şi am plâns în aceste sfinte lacaşuri, 
împreună cu frații şi cuvioşii părinți, Sfântul Mormânt 
cotropit de limbi păgâne şi am visat izbăvitori ca acei care 
au mai fost odată.” (Fraţii Jderi). 


Un izbăvitor este însuşi Sadoveanu, numai că el a izbăvit de la 
nedreapta uitare sau ignorare slova sfântă — „cuvânt bătrân, al unei lumi care 
a îmbătrânit înțelept” (Constantin Noica). 

Procesul de „pliere a structurilor limbii pe calitatea experienţelor 


subiective”28, atât de specific scrisului sadovenian, este evident şi la nivel 
fonetic; grație simțului infailibil al limbii, pe care îl posedă în cel mai înalt 
grad, Sadoveanu atinge performanţa remarcabilă de „semantizare a texturii 


sonore” printr-o impresionantă „reţea de recurenţe şi simetrii fonice”29. 
Aceste aserțiuni îşi menţin întru totul valabilitatea şi în cazul sentimentului 
religios care animă paginile sale, el reverberând adeseori în registru sonor. 
Astfel, elevația exaltării de natură religioasă determină în multe situaţii 
reluarea eufonică a vocalei a într-un desen melodic diafan, în realizarea 
căruia un rol important revine de multe ori clausulelor — „câmpuri ritmice în 


cuprinsul cărora se disting vârfuri de accentuare”30 care adesea coincid cu 
vocala a, ca în următoarele exemple: 


- /i—ni-ma/cu-ra-tă/şilu-/mi-na — tă / (Fraţii Jderi) 
spondeu amfibrah iamb  amfibrah 


- /Po-ia-na/ Ra -iu -— lui / (Valea Frumoasei) 
amfibrah dactil 

- /ra_-iu-ri-— le /de o- di — ni / oa — ră / (Poveştile de la 
peon peon troheu Bradu Strâmb) 


- /a-na -/fo-ra din/şter— ga -re / cu — ra — te / (Fraţii 
iamb spondeu amfibrah amfibrah Jderi) 


- rân — du — ia — la /su — fle — teas — că /sub lu — mi — na /cre- din- 
tei/ (Fraţii Jderi) 


Plasarea sub accent a vocalei cu maximă apertură determină o tonalitate 
luminoasă, care întregeşte în mod fericit potențialitatea expresivă a 
respectivelor sintagme, îmbogățindu-le conotațiile din sfera semantică a 
luminii, ca reprezentare imagistică simbolică a sentimentului religios. 
Transgresia elanului religios în plan acustic generează la Sadoveanu o 
arhitectură sonoră specială, în care dominante sunt tonurile transparente, cu 
luminozități de frescă. 

În alte situații configurația fonică a cuvintelor conferă textului 
sadovenian o tonalitate gravă, asociată sunetului clopotelor care în mod 
frecvent însoţeşte, în registru auditiv, reprezentările de natură religioasă. 
Sadoveanu obține remarcabile efecte fonice alternând aliterația vocalelor 
închise u şi o cu aliterația consoanelor lichide, nazale şi vibratile: |, m, n, r, 
v; el obține pe această cale modulații solemne, de o severă frumuseţe: 


„Numai cele din urmă vibrări ale unui 
clopot tremurau pe undele vântului” (Şoimii) 
„Clopotele începură a bate pretutindeni, 
în toate turnurile bisericilor Sucevii” (Fraţii Jderi) 
„Clopotele cântă mărirea Domnului, 
Vestind în văi rugăciunile monahilor” 
(Poveştile de la Bradu Strâmb) 
„După ce au stat clopotele acelea, 
am auzit altele, de la bisericile altor sate, 
şi picurau depărtate şi stânse: 
parcă băteau în inima mea” 
(Hanu Ancuţei) 


Efecte expresive deosebite realizează Sadoveanu în fragmen-tele 
menţionate şi prin redundanţa verbelor la modul gerunziu sau la timpul 


102 


imperfect, categorii gramaticale cu virtuţi acustice-evocatoare adeseori 
valorificate stilistic de scriitori pentru a conferi enunţurilor în care sunt 
plasate o rezonanță emoțională gravă. 

Sadoveanu înregistrează cu aceeaşi sensibilitate auditivă şi alte 
elemente de natură sonoră din perimetrul sacrului, ele fiind însoţite, din nou, 
de un autentic fior liric: 


„Murmurele şi cântările slujbei îi ajungeau ca 
valuri line la urechi” (Baltagul) 


Şi în acest pasaj de o tulburătoare cantabilitate, Sadoveanu obţine efecte 
deosebite pe baza randamentului stilistic al consoanelor nazale, lichide şi 
vibratile, utilizate cu o semnificativă insistenţă, îmbinate armonic cu vocale 
de o tonalitate discretă, în consens cu trăirea religioasă care absoarbe ființa 
eroinei, transfigurându-i universul interior. 

La capătul acestui traseu interpretativ am ales, în loc de concluzie, 
pasajul care, poate deloc întâmplător, coincide cu finalul ultimei 
capodopere sadoveniene, romanul Nicoară Potcoavă, pasaj întru totul 
semnificativ şi pentru destinul scriitorului Mihail Sadoveanu, ca patriarh al 
literaturii române: „Din duhul său care nu se stinge ne-om aprinde noi şi alții 
de după noi, cum se aprinde lumina din lumină”. 

CUPRINS 


Mărturisire atiota ina ne nenea emana 
Mihail Sadoveanu — „Homo religiosus” 
Coordonata sacră a timpului şi spaţiului 
Ipostaze ale monahului ...........e cena 

1. Anahoretul .......cueenn nenea 


2. Cenobitul ossessi essiens 
3. Cărturarul ceee eee eee eaaee 


Binecredinciosul voievod Ştefan cel Mare şi Sfânt... 


Reverberaţii ale sacrului în plan stilistic 

